Neydhemey Vakivumeh Haadhahaa Loabivey - 36 | Vaahaka\nމަރިޔަމް ހުސައިން July 16, 2018\t23 Comments\nViews: 10043\t149\nކޮޓަރީގެ ދޮރު ހުޅުވާލަމުން ޖޫލީ ސަޖާއަށް ގޮވާލިއެވެ. އެވަގުތު ފެނުނު މަންޒަރުން އަތުގައި އޮތް ޕާރުސަލު އަތުން ދޫވީ ފެނުނު މަންޒަރުންނެވެ. ފަހަރެއްގައިވެސް އެފަދަ މަންޒަރެއް ފެނިދާނެކަމަށް ޖޫލީ ހިތަށްވެސް ނާރައެވެ. ޖޫލީ ސަޖާއޭ ކިޔާ ހަޅޭލަވައިގަނެވުނު އިރު އޭނާގެ ދެލޮލުން ކަރުނަ ހިލިއްޖެއެވެ.\nސަޖާ އޮތީ ޓައިލްސްމައްޗަށް ވެއްޓިފައެވެ. ހިތްކުރި ސައިޑްޓޭބަލްގެ ދާރާގައި ޖެހިފައިވައިތަނުން ފަޅާއިގެންގޮސް ލޭއާދެއެވެ. ޖޫލީ ސަޖާގެ ބޯ އޭނާގެ އުނގުގައި ބާއްވަމުން ސަޖާއަށް ތަކުރާރުކޮން ދިޔައީ ގޮވަމުންނެވެ. އެހެނަސް ސަޖާ އޮތީ ހަބަރުހުސްވެފައެވެ. ކަރުބުޑުން ޖޫލީ ހަޅޭލަވައިގަނެވުނެވެ. އެފަދަ ހާލެއްގައި ސަޖާ އޮތްތަން ފެނުމުން ޖޫލީއަށް ހަދާނެގޮތް ހުސްވިއެވެ.\nޖޫލީގެ ހަޅޭކުގެ އަޑަށް އައި ސަރުމީލާއަށްވެސް ސަޖާއޮތް ހާލު ފެނުމުން ރޮއެގަނެވުނެވެ. ދެމައިން ވެގެން އެންމެ މިނެއްޓެއް ލަސްކުރުމެއްނެތި އެމްބިއުލާންސަށް ގުޅިއެވެ. ހަދާނެ ގޮތެއް ނޭގި ސަރުމީލާވެސް ތެޅިފޮޅެން ފެށީ ކަންބޮޑުވި ވަރުންނެވެ. ޖޫލީއަށްވެސް ފުރަތަމަ ގުޅަންވީ މީހެއް ނޭގުނެވެ. ނަވީނަށް ގުޅުން އިރު ޖޫލީގެ އަޑުވެސް ރޮވޭވަރުން ނުނިކުމެއެވެ.\nނަވީން ކުރަން ހުރި މަސައްކަތް ބަހައްޓާފައި އަވަސްވީ ހޮސްޕިޓަލަށް ދިއުމަށެވެ. ނަވީންގެ ކޮޓަރިން ނިކުތްއިރު މާހިލް މަސައްކަތާއިގެން އަވަދިނެތި އުޅޭތަން ފެނިފައި ނަވީންގެ ފިޔަވަޅުތައް މަޑުޖައްސާލެވުނެވެ. ސަޖާ ހޮސްޕިޓަލަށް ގެންދިޔަކަން ނަވީނަށް ނޭގެނީއޭ ހިތާ މާހިލަށް ގޮވާލިއެވެ.\n" ނުދަންތަ ؟ " ކުޑަކޮން ހައިރާންވެފައި ނަވީނަށް އަހާލެވުނެވެ.\n" ކޮންތާކަށް....؟ " މާހިލް ސުވާލުން ފުރިގެންވާ ނަޒަރަކުން ނަވީނަށް ބަލަން ހުއްޓެވެ. އެބަލާލުމުން މާޙިލަށް ކަމެއް ވެގެން އުޅޭކަން ނޭގޭކަން ކަށަވަރުވިއެވެ.\n" ގޭން ނުގުޅާ.............." ނަވީން އެހެން ބުނުމުން މާޙިލް ފޯނުގެ ސްކުރީން ދިއްލާ ޔަގީން ކޮށްލިއެވެ. ވާނުވާނޭގި ހުރި މާހިލް ބޯޖަހާލީ ނަވީން ދައްކާވާހަކަ ނޭގޭ ހާލުއެވެ.\n" ސަޖާ ވެއްޓިގެން ހޮސްޕިޓަލަށް ގެންގޮއްސި.........." ނަވީންގެ މޫނުމަތިން ފެނުނީ ކަންބޮޑުވުމެވެ. ޖޫލީ ގުޅާފައި ރޮއެގަތް އިރު ކަންކަން މާ ރަނގަޅުނޫންކަން އޭނާއަށް ޔަގީންކުރެވުނެވެ. މާޙިލަށް ބުނާނެ އެއްޗެއް ނޭގުނެވެ. ނަވީނާއި ހަތަރުކަޅި ހަމަ ނުކުރަން އިސްޖަހާލިއެވެ. ސަޖާ އާ އޭނާއާ މެދު ގުޅުމެއް ނެތޭ ބުނާނަން އޭނާ ބޭނުންވިއެވެ. އެހެނަސް ސަޖާއަކީ އޭނާގެ އަންހެނުންނެވެ. މާހިލްގެ މައްޗަށް ސަޖާގެ ހައްޤުތަކެއްވެޔެވެ. ލޯބިނުވިޔަސް އަންބެއް ގޮތުގައި ސަޖާ އިންނަހާ ދުވަހަކު އެ ހައްޤުތައް އަދާކުރަން އޭނާއަށްވެސް ޖެހޭނެއެވެ.\n" އާދޭ ދާން އަހަރެން މިދަނީ އެދިމާލަށް..........." ނަވީން އެހެން ބުނުމުން މާޙިލަށް ދެކޮޅު ހަދާކަށް ނުކެރުނެވެ. ހިތާދެކޮޅަށްވެސް އިންތަނުން ތެދުވިއެވެ. ނަވީން ހުރީ ވަރަށް ލަސްވެފައެވެ. އެފަދަ ކަމެއްގައި ބަލިމީހާގެ އެހީތެރިންގެ ހާލު ހުންނާނެގޮތް ނަވީނަށް ވިސްނެއެވެ. އެމީހުންނަށް ހިތްވަރުދޭނެ މީހުން ބޭނުންވެއެވެ.\nސަޖާ ވެއްޓިގެންނޭ ބުނުމުން މާހިލަށް ނެގުނީ މުޅިން ތަފާތު މާނައެކެވެ. ކަހާލައިގެން ވެއްޓުނީ އޭ ހިތާ އޭނާގެ މޫނުމަތިން މާބޮޑު ހާސްކަމެއް ނުފެނެއެވެ. ސަޖާއިން ހާލަތު އެނގޭނަމަ އެހިތުގައި ކުޑަނަމަވެސް ރަހުމެއް ކުލުނެއް އުފެދުނީސްކަން ގައިމެވެ. އަނެއްކޮޅުން މާހިލްގެ ހިތުގައި ސަޖާއާ މެދު މާ ބޮޑު ލޯތްބެއްނެތެވެ. ވީއިރު އަންބަކަށް ވިޔަސް ސަޖާއަށް ކަމެއްވިއޭ ބުނުމުން އޭނާއަށް މާބޮޑު އަސަރެއް ނުކުރެއެވެ.\nނަވީނާއި މާހިލަށް ހޮސްޕިޓަލަށް ދެވުނު އިރު ޖަލީލްވެސް އެތަނަށް އަތުވެއްޖެއެވެ. ސަރުމީލާ ރޯތީ އޭނާ ހަމައަކަށް އަޅުވަން ޖަލީލް ވާހަކަ ދައްކަމުން ދިޔައެވެ. ސަރުމީލާއަށް އަމިއްލަ ނަފުސުކުށްވެރިކުރެވުނެވެ. ސަޖާ ގާތު މަޑުނުކޮށް އެހެން ކަމެއްގައި އުޅެވުނީތީ ރޮއެރޮއެފައި އެވާޙަކަ ދައްކަމުން ދިޔައެވެ.\n" ކޮބާ ސަޖާ .........؟ " ނަވީން އެމީހުން ކައިރީ ހުއްޓެމުން ސުވާލުކޮށްލީ ޖޫލީއާއެވެ. އެމެޖެންސީ ރޫމަށް އިސާރާތްކޮށްލި އިރު ޖޫލީގެ ދެލޮލުންވެސް ކަރުނައާދެއެވެ. ކޮއްކޮއަށް ވީވަރު ފެނުމުންނާއި މަންމަ ދެރަވެގެން ރޯތީ ޖޫލީއަށްވެސް ވަނީ ވަރަށް ބޮޑަށް އަސަރުކޮށްފައެވެ. ވާހަކަދައްކަންވެސް އޭނާއަށް ފަސޭހައެއްނޫނެވެ. ނަވީން ސަރުމީލާ ކައިރިއަށް ހުއްޓި ނުރޯން ނަސޭހަތްތެރިވިއިރު މާހިލް ހުއްޓިލައިގެން ހުރީ ހިލައިގެ ބުދެއް ފަދައިންނެވެ. އޭގެން އެކަކާވެސް ވާހަކަދައްކާކަށް އޭނާ ނޫޅެއެވެ. އޭނާ ހުރީ ހަމަޖެހިފައެވެ.\nމާޙިލް ފިޔަވާއި އެންމެންވެސް ކެތްތެރިކަމެއްނެތި އިންތިޒާރު ކުރަމުން ދިޔައީ ޑޮކްޓަރ ނިކުމެ ސަޖާގެ ހަބަރެއް ދޭނެ އިރަކަށެވެ. މާހިލް ކުރަމުން ދިޔައީ ފޫހި އިންތިޒާރެކެވެ. އެހެން މީހުންގެ ހިތް ނުތަނަވަސްވެފައި ވިޔަސް އޭނާ އަކަށް މާބޮޑު އަސަރެއް ނުކުރާ ކަހަލައެވެ. އެމެޖެންސީ ރޫމްގެ ދޮރު ހުޅުވުނު އަޑަށް އެންމެންވެސް އެދިމާއަށް ދުއްވައިގަތެވެ. މާޙިލްގެ ފިޔަވަޅުތައް ލަހެވެ. އޭނާ އެދިމާއަށް ހިނގައިގަތްތަނާ ޖީބުގައި އޮތް ފޯނު ރިންގު ވާންފެށިއެވެ. ޖީބުން ފޯނުނަގާ ބަލާލިއިރު " މޮމް" ގެ ނަން އަރާފައި އޮތުމުން އެފޯނަށް ޖަވާބުދޭން އެއްފަރާތަކަށް ޖެހިލިއެވެ.\n" ހަލޯ........." މަމްދޫހާ ހުއްޓިހުރީ މާޙިލް މަސައްކަތް ކުރާ އޮފީސްކުރިމަތީގައެވެ.\n" ހަލޯ........" މާހިލްގެ ނަޒަރު ހުއްޓިފައިވަނީ އެމެޖެންސީ ރޫމް ދޮރުމައްޗަށެވެ. ޑޮކްޓަރ އެމީހުންނާއި ކޮންމެވެސް ވާހަކައެއް ދެއްކުމުން އެއެންމެން އެކީ ކަހަލަ ގޮތަކަށް ބަލާލީ ފަސްއެނބުރި މާހިލާއި ދިމާލަށެވެ.\n" ކޮބައި ދަރިފުޅު..........ލަންޗަށްވެސް ނުދާދުވަހަކީތަ؟ " ވަގުތަކީ އޮފީސްތަކުގައި މަސައްކަތްކުރާ މީހުންގެ " ލަންޗު ބުރޭކް " ގަޑިއެވެ. މަމްދޫހާ މާޙިލްގެ އޮފީސް ކައިރިއަށް އައިސް ހުރީ އެގަޑިއާ ދިމާކޮށެވެ. މަމްދޫހާއަށް ލިބިގެން އުޅޭ ހަބަރު އޭގެ ތާޒާކަންމަތީ މާހިލްގެ ކަންފަތާހަމައަށް ފޯރުކޮށްދިނުމަކީ އޭނާ އަށް މުހިއްމުކަމެއް ކަމުގައި ދެކުނެވެ.\n" އާނ..........އާނ...... ހޮސްޕިޓަލުގަ މިހިރީ..........." އޭރު ޑޮކްޓަރ އައިސް މާހިލް ކައިރިއަށް ހުއްޓެނީއެވެ. އިތުރު އެއްޗެއް ނުބުނެ މާހިލް ފޯނުގަނޑާލީ ޑޮކްޓަރގެ މޫނުމަތީގައި ހުރި ކަންބޮޑުވުން ފެނިފައެވެ. މާހިލް ފޯނު ކަނޑާލުމުން މަމްދޫހާއަށް ފޯނުގެ ސްކުރީނަށް ބަލާލެވުނެވެ.\n" ހިނގާ ވާހަކަ ދައްކާލަން ........" މާޙިލްގެ ކޮނޑުގައި ޖަހާލަމުން ޑޮކްޓަރ އެދުނީ ޑޮކްޓަރާއި އެކު ދިއުމަށެވެ. މާހިލްވެސް އަވަސްއަވަހަށް ފޯނު ޖީބުގެ ތެރެއަށް ކޮއްޕާލަމުން ޑޮކްޓަރ އެކީ ހިނގައިގަތެވެ. ދެމީހުން އެކީ ގޮސްވަނީ ޑޮކްޓަރަށް ހާއްސަކުރެވިފައިވާ ކޮޓަރިއަށެވެ.\n" ތީ ސަޖާގެ ހަޒްބަންޑު........އެހެންނު......" ޑޮކްޓަރ ގޮނޑީގައި އިށިއިންނަމުން މާޙިލަށް އޭނާ ކުރިމަތީގައި ހުރި ގޮނޑިއަށް އިޝާރާތްކޮށް އިށިއިނުމަށް އެދުނެވެ.\n" ހޫމް...... މާހިލް...." މާޙިލް އޭނާގެ ނަންބުނެލަމުން ގޮނޑީގައި އިށިއިނެވެ.\n" ޑޯންޓްވޮރީ.....ބޭބީ ފައިން އިނގޭ.........." ޑޮކްޓަރ އޮޅުން ފިލުވައިދިނެވެ. ޑޮކްޓަރ ހީކޮށްގެން ހުރީ މާޙިލް އިންނާނީ ސަޖާ އާއި ބޭބީގެ ހާލު ނޭގިގެން ކަންތައް ބޮޑުވެފައި ކަމަށެވެ.\n" ކީކޭތޯ....؟ " ޑޮކްޓަރ ބުނި އެއްޗެއް ޔަގީން ނުވެގެން މާޙިލަށް ދެލޯ ހަނިކޮށްލެވުނެވެ.\n" ބޭބީ ރަނގަޅު އެއްވެސް މައްސަލައެއް ނެތް........" ޑޮކްޓަރ ގެ އެޖުމްލަ މާޙިލްގެ ކަންފަތަށް އައިސްވަނީ ބެރުވެރިޔަކު ބެރުގައި ޖަހާލާފަދަ ގޮތަކަށެވެ. މެއަށްވެސް ނޭގޭގޮތެއް ވިއެވެ.\n" ތިބުނި އެއްޗެއް އަޅުގަނޑަކަށް ނޭގުނު........." މާޙިލްގެ މޫނުމަތިން ފެނުނީ އިންތިހާ ހައިރާން ކަމެވެ. ޑޮކްޓަރ ވަރަށް ފުން ނަޒަރަކުން މާހިލްގެ މޫނަށް ބަލާލިއެވެ. ސަޖާ ބަނޑުބޮޑުކަން ނޭގެނީއޭ ހިތާ ޑޮކްޓަރ ހިނިތުންވެލިއެވެ.\n" އަންހެނުން ބަނޑުބޮޑު.........." ޑޮކްޓަރގެ އެޖުމްލައިން މާހިލަށް ބުނާނެ އެއްޗެއް ނޭގުނެވެ. ވާންވީ އުފާކަމެއް ވާންވީ ދެރަކަމެއް އޭނާއަކަށް ނޭގުނެވެ.\n" ކޮންގުރާ........" މާޙިލަށް ވެފައި އިން ގޮތުން ޑޮކްޓަރަށް ހީވީ ކުއްލިއަކަށް އެކަހަލަ ޙަބަރެއް ލިބުމުން ޝޮކެއް ލިބިފައި އިނީ ކަމަށެވެ. ހޭންވެސް އަދި ރޯންވެސް ނުދަންނަ މީހެއްގެ ކުރިމަތީ އެއުފާވެރިކަމުގެ އިޙްސާސްދައްކަން ބޭނުން ނުވީ ކަމަށެވެ.\n" ކުޑަކޮން ބުލީޑްވެފަ...................އަނެއްހެން މައްސަލައެއް ނޫން އެއީ.........އެކަމަކު ސަޖާއަށް ބެޑްރެސްޓު ވަރަށް މުހިއްމު ........" ޑޮކްޓަރގެ ކޮންމެ ޖުމްލައެއް މާހިލް ހިތުގައި ކޫރުން އެޅެމުންދިޔައެވެ. ހިތުގެ ހިނގުން ބާރުވާކަން އަމިއްލައަށް އިޙްސާސްކުރެވުނު ހިނދު ކަނާތުން މޭގައި ފިރުމައިވެސްލެވުނެވެ. ސަޖާ ބަނޑުބޮޑީ ހެއްޔެވެ؟ މާޙިލަށް އެކަން ބަލައިގަންނާނެ ގޮތެއް ނޭގުނެވެ.\n" އަދި އޭގެ އިތުރުން ވަރަށް ހިތްހަމަޖައްސައިގެން ގެންގުޅެންވާނީ........މިހާރު ހަމައެކަނި އެއީ އެންމެ މީހެއް ނޫން......ދެއެއް" އަތުން ދެއިނގިލި ދައްކާލަމުން ޑޮކްޓަރ ނިކަން ބޮޑަށް ހިނިތުންވެލިއެވެ.\n" މިހެން މިބުނީ ހޭވެރިކަންވި ގަޑީގަ ސަޖާ ވަރަށް ރުއި ވަރަށް އިރުން އޭނަ ހަމައަކަށް އެޅުނީ.........ހީވަނީ ކަމަކާ ވަރަށް ހިތްދަތިވެގެން ރުއިހެން.........." މާޙިލް އިސްޖަހާލިއެވެ. މިވީ ދުވަސްތަކުގައި ސަޖާ ކޮބައިތޯވެސް އޭނާއަށް ބަލާލެވިފައެއް ނުވެއެވެ. ސަޖާ މާޙިލް ދެކެ ލޯބިވާކަމީ އޭގައި ކުޑަވެސް ޝައްކެއްނެތް ގޮތަށް މާޙިލަށް ޔަގީންވާ ކަމެކެވެ. ވީއިރު ސަޖާ އާމެދު އެފަދައިން ކަންކުރުމަކީ އިންސާފަކަށް ވާނެ ހެއްޔެވެ؟ އަމިއްލަ ނަފުސުކުށްވެރި ކުރެވުނު ހިނދު އިސްޖަހާލެވުނީ އެކަމާ ލަދުވެތިވާ ހާލުއެވެ. ދެން ޑޮކްޓަރ ދެއްކި އެއްވެސް ވާހަކައެއް މާހިލަކަށް ނީވުނެވެ. އޭނާގެ ވިސްނުން ދަތުރުކުރަމުން ދިޔައީ ގޮތްނޭގޭ ފުންކަނޑެއްގެ ތެރެއަށެވެ. ދިރިއުޅުމުގައި އާދެވިފައިވަނީ ހަތަރު އަނގޮޅިއެއްގެ ކަންމައްޗަށެވެ. ދާންވީ ދިމާލެއް ނިންމަން މާހިލަށް ފަސޭހައެއް ނޫނެވެ. ފަހަރެއްގައި ހިތް ބޭނުންވާ ދިމާއަށް ދިއުމަށްވުރެން މިވަގުތު އޭނާއަށް މުހިއްމުވެފައި އެވަނީ ހިތާދެކޮޅަށް ނިންމުމެއް ނިންމާށެވެ.\nޖޫލީ އާއި ނަވީން ވަރަށް ވާހަކަ ދައްކައިގެންވެސް ސަޖާ އެއްޗެއް ބުނެނުލައެވެ. ލުއިލުއި ހިނިތުންވުމެއް ތުންފަތްމަތީގައި ވިޔަސް އެހިނިތުންވުމުގައި އެކުލެވިފައިވަނީ ރިހުމެވެ. މަމްދޫހާގެ ޖުމްލަތަކުން ސަޖާގެ ހިތަށް ކޮށްފައިވާ އަސަރުތައް އޭގެ ތާޒާކަން މަތީ އަދިވެސް އެހިތުގައި އެބަހުއްޓެވެ. އެނަފްރަތާއި ރުޅިވެރިކަމުން ފުރިގެންވީ ކޮންމެ ޖުމްލައެއް އޭނާ ހިތް ޒަހަމްކޮއްލައިފިއެވެ. ޖޫލީ އާއި ނަވީން ސަޖާ ކައިރީ މަޑުކުރުމުން ސަރުމީލާމެން ދެމަފިރިންވެސްވީ ގެއަށް ގޮހެވެ. ސަރުމީލާ މާބޮޑަށް ދެރެވެގެން ރޯތީ ސަޖާ ކައިރީ ބޭންދުން ރަނގަޅުކަމަށް ނުފެންނާތީ ޖަލީލް ދަމުން ދިޔައީ ސަރުމީލާ ގޮވައިގެންނެވެ.\nމާހިލް އައިސް އޮތް އެނދުކައިރީ ހުއްޓުނެވެ. ސަޖާއަށް ލިބުނީ ހައިރާންކަމެވެ. ފަހަރެއްގައިވެސް ފެނިދާނެކަމަށް އުއްމީދު ނުކުރާ މީހަކު ފެނުމުން ސަޖާއަށް ދެލޯ ބޮޑުކޮށްލެވުނެވެ. މާޙިލްގެ މޫނުމަތިން ފެންނަ ކުލަވަރު ސަޖާގެ ހިތުގައި އިތުރު ބިރުވެރިކަމެއް އުފެދުނެވެ. މާހިލްގެ މަންމަ އޮންނާނީ މިހާރު ސަޖާ ބަނޑުބޮޑުކަން އަންގާފައޭ ހިތަށް އެރި ވަގުތު ސަޖާއަށް ދެލޯ މަރާލެވުނެވެ.\n" ތި މީހުންދާންވީނު ގެއަށް .........އަހަރެން ސަޖާ ކައިރީ މަޑުކުރާނީ............." މާހިލްގެ އަޑު އިވުމުން ސަޖާ ދެލޯ ހުޅުވާލިއެވެ. އެބުނި އެއްޗަކާއި މެދު ޔަގީން ނުކުރެވިގެންނެވެ. "ކީއްކުރަން އަހަރެން ކައިރީ މާހިލް މަޑުކުރަން ބޭނުންވަނީ ....؟ ޔަގީން މާޙިލްގެ މަންމަ އޮންނާނީ އަހަރެންގެ ވާހަކަދައްކާފަ.......އަނެއްކާ މާހިލްވެސް މިދަރިފުޅާމެދު.....ނޫން " ސަޖާގެ ހިތް ނުތަނަވަސްކަމުން ކިލަނބުކޮށްލިއެވެ. ގައިދޮށުގައި އަޅާފައިވާ ބެޑްޝީޓް އަތުގެ ތެރޭ ބޮނޑިކޮށްލެވުނެވެ.\nޖޫލީ ހިނިތުންވެފައި އައިސް ސަޖާގެ ބޮލުގައި ބޮސްދިނެވެ. ޖޫލީ ނިކުތީ ކަމަކަށް ބޭނުންވެއްޖެއްޔާ ގުޅަން ބުނެފައެވެ. ޖޫލީއަށް ވުރެން ތަންކޮޅެއް ކުރިން ނިކުމެ ނަވީން ހުރީ ބޭރުގައެވެ. ޖޫލީ ނިކުތީ ނިކުންނަން ބޭނުންވެގެނެއް ނޫނެވެ. އެކަން އޭނާގެ މޫނުމަތިންވެސް ހެކިދެއެވެ. ކޮއްކޮ ކައިރީ މަޑުކުރަން އޭނާވެސް ބޭނުމެވެ . އެހެނަސް ދެމަފިރިން އެކަނި ވަގުތުކޮޅެއް ހޭދަކޮށްލަން ބޭނުންވާނެތީ ޖޫލީވެސް ހިތާ ދެކޮޅަށް ނިކުތީއެވެ.\n" އަޅެ ލޯބި ކަޕަލްއެއްދޯ........." ކޮޓަރީގެ ބިއްލޫރި ގަނޑުން އެތެރެއަށް ބަލަން ހުރެ ޖޫލީ ބުނެލިއެވެ.\n" އަހަރެމެން ލޯތްބޭވެސް އެހެން މީހުން ބުނާނެދޯ....." ޖޫލީގެ އުނަގަނޑުގައި ހިފާ ގާތްކޮށްލަމުން ނަވީން ބުނެލިއެވެ.\n" ހޫމް ޔަގީން......" ހިނިތުންވެލަމުން ޖޫލީ އެއްބަސްވިއެވެ.\n" އޭ ކޮންއިރަކުންތަ ބޭބީގެ ކަންތަކާ އުޅޭނީ........" ނަވީން ހުރި މޫޑުން ޖޫލީ ބޭނުންވީ އެވާޙަކަ ދައްކާށެވެ.\n" ބޭބީ ދޯ މާ ލަހެއްދެން ނުވާނެ............." ނަވީން ޖޫލީގެ އަތުގައި ހިފައިގެން ނިކުތީ ހޮސްޕިޓަލުން ނުކުންނާށެވެ.\n" ކިހާ އަވަހެއް ވާނެ......." ދަރިއަކު ބޭނުންވެގެން ޖޫލީ އުޅޭތާ ވަރަށް ދުވަސްވެއްޖެއެވެ. ކެތްތެރިކަން ނަވީނަށް އަންދާޒާކޮށްލަންވެސް ފަސޭހައެއްނޫނެވެ.\n" ނުވަމަހާ ނުވަދުވަސްދޯ..........." ނަވީންގެ ޖަވާބު އިވިފައި ޖޫލީ ބަލާލީ ނަވީންގެ މޫނަށެވެ. ޖޫލީ މޫނު ހަދާލުމުން ނަވީން އެއްލޯމަރާލިއެވެ. ނަވީން ސަމާސާއެއް ކޮށްލީކަން އެނގުމުން ޖޫލީއަށް ހިނިތުންވެވުނެވެ.\nތަނަށްވެރިވެފައިވަނީ މަރުގެ ހިމޭންކަމެވެ. ފަންކަލުން އިވޭ އަޑެއް ފިޔަވައި އިތުރު އަޑެއް ނީވެއެވެ. މާޙިލާއި ސަޖާވެސް ވާހަކަ ނުދައްކަން ހުވާކޮށްގެން ތިބި ކަހަލައެވެ. ސަޖާ އޮތީ މާޙިލްގެ ދުލުން އިވޭނެ ބަސްތަކަށް ބިރުންނެވެ. މާޙިލްގެ މަންމަ އެފަދަ އިލްޒާމެއް އަޅުވާފައި ދިއުމުން މާހިލް ބުނާނެ އެއްޗަކާއި މެދުވެސް ހިތުގައިވީ ޝައްކު އުފެދިފައެވެ.\n" ކީއްވެ ނުބުނީ........." މާހިލް އަޑުގައިވީ މަޑުމައިތިރިކަމެވެ. ސަޖާ އެއަޑުއަހާލަން ވަނީ ކެތްތެރިކަން ކުޑަވެފައެވެ.\n" ކޯޗެއް........؟" ސަޖާ އެކޭ މަރުވެފައި އޮތް މައްޔިތެކޭ މާބޮޑު ތަފާތެއްނެތެވެ. ދިރުމެއްނެތް އެމޫނުން ފެންނަނީ މާޔޫސްކަމެވެ. އުއްމީދެއްނެތް ކަމެވެ.\n" ޕުރެގް ވާހަކަ ބުނެވެސް ނުލާ..........." މާހިލްގެ އަތް ސަޖާގެ އަތްތިލާގައި ބީހިލުމުން ސަޖާ ދިޔައީ ތައްޅުވައިގެނެވެ. އެފަދަ ހަރަކާތެއް މާހިލް ގެނެސްދާނެޔޭ ހިތަށްވެސް ނާރައެވެ. މާހިލް ބުނެލީ ޝަކުވާ ކުރާ ރާގަކަށެވެ.\n" ކީއްވެ ނުބުނީ.........." ސަޖާގެ ލޮލަށް ބަލަން އިނދެ މާޙިލް ބުނެލިއެވެ. މާހިލްގެ ދެލޯވަނީ ފެންކަޅިވެފައެވެ. އަމިއްލަ ކުށް އިހްސާސްކުރާ ކަހަލައެވެ. ބަހެއް ބުނެލަން ސަޖާގެ ދޫ ނުކުޅެދުނެވެ. މާހިލަށް ޖަވާބުދިނީ ސަޖާގެ ލޮލުގެ ހިމަކޮޅުން ރޮނގަކަށް ދެމުނު ކަރުނައެވެ. މާހިލްގެ އަތުން އެކަރުނަތައް ފޮހެދޭން ފެށުމުން ސަޖާއަށް ލޯމަރާލެވުނެވެ. ވަގުތީ އޯގާތެރިކަމެއް ސަޖާ ބޭނުމެއްނެތެވެ. ސަޖާ މާޙިލްގެ އަތުގައި ހިފެހެއްޓިއެވެ. ހުއްޓާލާށޭ ބޭނުމެއް ނެތޭ ބުނާފަދައިން ސަޖާ ދެއަތަށް ބޯހޫރާލިއެވެ.\n" އައި އެމް ރިއަލީ ސޮރީ........" ގޮނޑިން ތެދުވެ ސަޖާ ގެ ބޯހިއްލާލައިލިއެވެ. އަދި ސަޖާ ގެނެސް އޭނާގެ މޭގެތެރޭ ފޮރުވާލިއެވެ. މާހިލްގެ ދެލޮލުންވެސް ކަރުނަ މީރާލިއެވެ. ދަރިއަކަށް ބައްޕަގެ ލޯތްބަކީ ކިހާ މުހިއްމު އެއްޗެއްކަން މާޙިލަށް ވުރެން ވަކިން ބޮޑަށް އެނގޭނެ އެހެން މީހަކު ނުހުންނާނެއެވެ. ބައްޕަގެ ލޯބި މާޙިލް ބޭނުންވީ ދުވަހު މާޙިލްގެ މަންމަޔާއި ބައްޕަ ތިބީ ދުރުވެފައެވެ. ކައިވެނީގެ ގޮށްމޮހެވި ދެތަންވެފައެވެ. އެހެން އޭނާގެ ދަރިއަކަށް ވާކަށް މާޙިލް ނޭދެއެވެ.\nސަޖާގެ ހިތް އުފަލުން ނަށާލިއެވެ. އާސްމާނުގައި އުފާވެރިކަމުގެ ހިޔާލުތައް އުދުހެން ފެށިކަހަލައެވެ. ވަގުތީ އުފަލަކަށް ވިޔަސް މިވަގުތު ކޮޅަށް ނިމުން އަންނާކަށް ސަޖާ ބޭނުމެއްނުވިއެވެ. ހިތުގައި އޮތް ލޯބި ދެއްކޭތޯ ބެލީ ބަހަށްވުރެން އަމަލު ގިނަކޮށްގެނެވެ. މާޙިލްގެ ކޮންމެ ބީހުމަކަށް ސަޖާ އިޖާބަދެމުން ދިޔައެވެ. މާހިލްގެ ބީހުންތަކަށް އޭނާވަނީ ކެއްތެރިކަން ކުޑަވެފައެވެ.\nލައިބާ ފޯނު ކަންފަތާއި ދުރުކޮށްލިއިރު އެމޫނުން ކުރިން ފެނުނު ހިނިތުންވުމެއް ނެތެވެ. ނަވީން މިހާރު ހުރީ ހަމަޖެހިފައެވެ. މިވަގުތަށް ލައިބާ މާލެއައުން މުހިއްމު ނޫންކަމަށް ބުނުމުން ލައިބާ ކަރުއެލުނެވެ. ނަވީން ދެކޭހިތް އޮތްލެއް ބޮޑުކަމުން ލައިބާ އެހުރީ ދަތުރަށްވެސް ތައްޔާރުވެގެނެވެ. ފޮއްޓަށް އެއްޗެހިވެސް އަޅާއިގެންނެވެ. ބަޝީރާ އިނީ ކުރިންވެސް އިންގޮތަށް ދަތްދޮޅީގައި އަތްވިއްދާލައިގެންނެވެ. ދެލޯރަތްވެފައި ވާއިރު ރޮއެފައި ހުރިކަން ޔަގީން ވެއެވެ.\n" މިވަގުތު ކޮންމެހެން މާލެ ނަޔަސް ރަނގަޅުވާނޯ......." ފޯނު އެނދުމައްޗަށް އެއްލާލަމުން ލައިބާ ބުނެލިއެވެ. އަދި އެއަށްފަހު އެނދުމަތީގައި ހުރި ފޮށިން އަންނައުމުތައް އެޅިފަދައިން ނަގަންފެށިއެވެ. ބަޝީރާ އިތުރު ހަރަކާތެއް ކޮއްލީވެސް ލައިބާ އެހެން ބުނުމުންނެވެ. އެޙަބަރުން ބަޝީރާއަށް ހިތްހަމަޖެހުން ލިބުނެވެ.\n" އެކަމަކު ބުނި ދެތިން މަހެއް ވެލީމަ މާލެ އަންނަން ވާނެއޭ...... " ލައިބާ އެހެން ބުނީ ބަޝީރާގެ މޫނަށް ބަލާލަމުންނެވެ. މަންމަގެ މޫނަށް އަރާ ކުލަވަރު ބަލާލުމަށް ލައިބާ އެހެން ބުނެލީއެވެ. ވަގުތުން ބަޝީރާ މޫނު އަނބުރާލިއެވެ.\n" މަންމާ..! ކީއްވެގެންތަ މާލެނުދާން ތިއުޅެނީ........އަހަރެން ދާންވެސް މަންމަ ހިތްހަމަނުޖެހެނީ..........." ބަޝީރާ ކައިރީ ހުއްޓެމުން ލައިބާ ވާޙަކަދެއްކީ ލޯބިންނެވެ. ކިޔަމަންތެރިކަމާއެކުއެވެ. ޖަވާބު އެނގޭ ހާލުވެސް މަންމަގެ ދުލުން އެވާޙަކަތައް އަޑުއަހާލަން ލައިބާ ބޭނުންވަނީއެވެ. ބަޝީރާ ހިތުން އެކަންކަން ފިލާގެން ނުދާނެކަން ލައިބާއަށް އެނގެއެވެ.\n" ހަމަ ނޭގިގެންތަ ތިއަހަނީ............." ބަޝީރާ އަޑުގައިވީ ރުންކުރު ގޮތެކެވެ. ނިކަން ހަމަޖެހޭގޮތް ދެއްކިޔަސް ބަޝީރާގެ އެތެރެ ހަށިހީވަނީ ފުރިގެން އަރާފާނެހެންނެވެ. ރުޅި އާއި ކަރުނައިން މޭފިތޭކަމުގެ އިޙްސާސް ކުރެވޭތީ ބަޝީރާ އިނީ އުނދަގުވެފައެވެ.\n" އެނގޭ އަހަރެންގެ ބައްޕަ ފެނިދާނެތީއޭނުން.........އެމަންމަގެ މާޒީއެއްނު ..........." ލައިބާ ޖެހިލުމެއްނެތި ބައްޕައޭ ބުނީތީ ބަޝީރާގެ ރުޅިގަނޑު ކޮންޓުރޯލުންނެއްޓިއެވެ.\n" ބައްޕައޭ.........ލައިބާގެ ބައްޕައެއް ނުހުންނާނެ............." ރުޅި އައިސްގެންގޮސް ބަޝީރާ ފެންކަޅިވިއެވެ.\n" ބައްޕައަކު ހުންނަނަމަ އެންމެ ދެރަވެގެން ލައިބާ ނަމުގެ ފަހަތުގަ އޭނަގެ ނަން އިންނާނެ............." ބަޝީރާ އިންތަނުން ތެދުވެތެވެ. ލައިބާއަށް ލޯއަޅާލީ ނުރުހުމުގެ ގޮތުންނެވެ. ނަސީރުގެ މައްޗަށް ބަޝީރާގެ ހިތުގައި ނަފްރަތު ނޫނީ ނުވެއެވެ. މިނޫނީ ލައިބާ ދުވަހަކުވެސް ބައްޕައޭ ކިޔާފައި ނަންވެސް ނުގަނެއެވެ.\n" އަހަރެން ދުވަހަކުވެސް ނާހަމެއްނު ބައްޕަ ކޮބައިތޯ ކިޔަނީ ކޮންނަމެއްތޯވެސް .......... އަހަންނަށް އެނގޭ ތިބުނާ މީހާއުޅެނީ މާލޭގަ ކަން............އެއީ ތަނަވަސް ޤަދަރުވެރިއެއްކަން " ލައިބާ އަޑުބެދުނެވެ. މަންމަގެ ހިތުގައި ޖެހޭފަދަ ކަމެއް ކުރަން އެއްޗެއް ބުނަން އެހިތަކަށް ކުޅަދާނައެއް ނޫނެވެ.\n" އަހަރެންގެ ދިރިއުޅުމަކަށް ބައްޕައެއް މުހިއްމެއްނޫން............އެލޯބި ބޭނުންވި ދުވަސް މާޒީވެ ހިނގައްޖެ........" ލައިބާ ކޮޓަރިން ނިކުތެވެ. އެދެލޮލުން ކަރުނަ އޮހޮރާ މަންޒަރު މަންމައަށް ދައްކަން އޭނާ ބޭނުމެއް ނޫނެވެ. ބަޝީރާ ލައިބާ ނިކުމެގެންދިޔަ ދިމާލަށް ބަލަން އިނދެފައި ކުރިން އިށިއިނދެއިން ތަނުގައި އިށިއިނެވެ.\nބަގީޗާގައި ފޮޅިފައިވާ މާތަކު މީރުވަހުން ވަނީ ހުވަނދުލެވިފައެވެ. ހުސްކޮންހުރި ގަސްމުށިތަކުގައި ގަސްއިންދަން ޒީނިޔާ އުޅުނެވެ. ކައިރީގައި އައްފާންވެސް އުޅެއެވެ. ފެންނަ ފެނުމަށް އައްފާންވެސް ދިޔައީ ޒީނިޔާއަށް އެހީވަމުންނެވެ. ގަސްމުށިތަކަށް ވެލި އަޅާއިދީ ހަދަމުން ދިޔައިރު އައްފާން ދޭތެރެ ދޭތެރެއިން ޒީނިޔާ އާ ސަމާސަކޮށްލައެވެ. އަތުގައި ހިފާލައި "ފުލައިން ކިސް" ފޮނުވާލައި ހަދައެވެ.\nނިޒާރަށް ގެއަށް އައިސް ވަދެވުނީ ދެލޯބިވެރިން މިފަދަ ސަމާސާއެއް ކުރަނިކޮށެވެ. ފެނާއި އެއްކޮށްފައި ހުރި ކަޅުވެލި ޒީނިޔާގެ މޫނުގައި އުނގުޅުމުން ޒީނިޔާވެސް ބަދަލު ހިފުމުގެ ގޮތުން އައްފާނަށް ލަނޑެއް ދިނެވެ. ފެންހޮޅި ދޫކޮށްލާފައި އައްފާން ތެންމާލިއެވެ. ނިޒާރު އެތަނުގައި މިހުރިހާ މަންޒަރު ބަލަން ހުރިކަމެއް އެދެމީހުން ނުދެނަ ހުއްޓެވެ. އެތެރެއަށް ވަނުމުގެ ބަދަލުގައި ނިޒާރު ނިކުތީ ބޭރަށެވެ. ދެލޯބިވެރިންނަށް ދެމެދަށް އެޅޭހުރަހަކަށް އޭނާ ވާން ބޭނުން ނުވާތީއެވެ.\nނިޒާރު ދެން މިސްރާބު ޖެހީ ނަސީރުމެން ގެއާދިމާލަށެވެ. އައްފާން ކައިވެނީގެ ވާހަކަ ދެއްކުމަކީ ނިޒާރަށް މިވަގުތު ވަރަށް މުހިއްމުކަމެކެވެ. ޒީނިޔާއަކީ ނިޒާރު ގޭގައި ގެންގުޅޭ ކުއްޖަކަށްވެފައި ހުތުރު އަޑެއް އަރަން އޭނާ ޖާގައެއް ނުދޭނެއެވެ. އެވިސްނުން ނަސީރާ އެވާހަކަދައްކަން ނިޒާރު ބޭނުންވީއެވެ.\nއަފީފުގެ ބީ.އެމް.ޑަބްލިޔު ކަޅުކުލައިގެ ކާރު ނަސީރުމެން ގެއާ އެންމެ ކައިރިން ޖާގަލިބުނު ޕާރކިން ޒޯންގައި ޕާރކްކޮށްލިއެވެ. ނަސީރުއަށް ގުޅައިވެސް ނުލައި އަފީފު އެއައީ ވަރަށް ބޮޑުކަމަކައިގެންނެވެ. ކަމަކަށް އެދި ސަލާން ޖަހާށެވެ. އެކަމަށް އެންމެ ރަނގަޅު މީހަކަށް އަފީފަށް ފެނުނީ ނަސީރުގެ ދަރިފުޅު އައްފާނެވެ. އަފީފުގެ ދަރިފުޅު އާޝާ ކައިވެނިކުރާން އައްފާނަށް ވުރެން ވަކިން ރަނގަޅު މީހަކު އަފީފަކަށް ފެނުނެވެ.\nއަފީފުއާ ދާދި އެއްކޮން ކަހަލަ ގޮތަކަށް ނިޒާރުވެސް އައީ ނަސީރުމެންގެއަށް ވަންނާށެވެ. ދެމީހުންވެސް ދިމާވީ އެގޭ ދޮރާށިކައިރިން މަގުމަތިންނެވެ. ދެމީހުންވެސް ފެނުމުން ސަލާންކޮށް ހާލު އަހުވާލު އޮޅުން ފިލުވިއެވެ. އެދެމީހުނަށް ނޭގެނީ އެދެމީހުންވެސް ނަސީރާ ބައްދަލުކުރަން މިއައީ އެއް ބޭނުމެއްގައި ކަމެވެ. ދެމީހުންވެސް މިއައީ އައްފާން ކައިވެނީގެ ވާހަކަ ދައްކާށެވެ. އެހެނަސް ދެމީހަކާއެވެ. އަފީފު އެއައީ އާޝާ އާއި އައްފާން ކައިވެނިކުރަން ނަސީރުގެ ހިޔާލުހުރި ގޮތެއް ބަލާށެވެ. ނިޒާރު އެއައީ ޒީނިޔާ އާއި އައްފާން ކައިވެނި ކުރަން ނަސީރު ދެކޭ ގޮތެއް ބަލާށެވެ.\nމިވާހަކަ ވަރަސް ރީތި. ތަންކޮޅެއް ހަފްތާއަކު3ދުވަހު މިވާހަކަ ގެނެސްދީބާ ޕްލީސް ޕްލީސް\nހަފްތާއަކު އެއް ފަހަރު ގެނެސްދޭން ބުނެފަ އޮންނައިރު، ދެހަފްތާ ފާއިތުވެގެންދާއިރުވެސް ވާހަކަނުގެނެސްދެވޭ، ސޯ ކިހިނެއް ހަފްތާއަކު3ދުވަހު ގެނެސްދޭނީ!\nމިވާހަކަ އެއްކޮށްކިޔާލަން ލިބޭނީ ކިހެނަކުންތަ\nތަންކޮޅެއް އަވަހަަށް އަޕް ކޮއްބަލަ\nމި ވާހަކަ ތަންކޮޅެއް އަވަހަށް އަޕްޑޭޓް ކޮއްލަބަ ޕްލީސް\nހަފްތާއަކު 1 ފަހަރު އަޕް ކުރާއިރުވެސް ހާދަ ލަހޭ!\nހާދަ ލަހޭ ޕާރޓް ތަށް ނެރެން..\nމިވާހަކަ ވަރަށް ސަޅި…އަވަހަށް އަޕްކޮށް ދެއްޗޭ ޕްލީސް…\nހާދަ ލަހޭ އަޕްޑޭޓް އަންނަލެއް..\nޢަވަހަށް އަޕްޑޭޓް ކޮށްދީބާ ވަރަށް ކިޔާހިތްވޭ\nމީބޮޑު ފޫހިގަޑެއް ހުވާމިބުނީ..\nރައިޓާއައް އެގޭބާ ދޮގުހެދުމަކީ ކިހާވަރެއްގެ ކަމެއްކަން…ކޮންމެ ހަފްތާއްކު އަޕްވާނޭ ކިޔައިގެން ދޮގުހަދާނެ ކަމެއް ނެތެްްްއްނު…ވަރައް ވެދުން…\nމަރިޔަމް ހުސައިން ހަފްތާއެއް ކިޔަނީ ކިތައް ދުވަހަށްބާ؟؟؟ 36ވަނަ ބައި ގެނެސްދިންފަހުންވެސް މިހާރު 11 ދުވަސް ވެއްޖެ…\nވާހަކަ ޕޯސްޓްކުރިތޯ ބަލާލަން ދޭތެރެއަކުން ޗެކްކޮށްލެވޭ! ނަމަވެސް ޗެކްކޮށްލާ ކޮންމެ ފަހަރަކު ޑިސަޕޮއިންޓްވުން ނޫން ކަމެއްނުވޭ! ލިޔުންތެރިޔާގާތު ވަރަށް އާދޭސް ކުރެވިއްޖެ! ދެނެއް ނުކުރާނަން! މި ވާހަކަޔަށްވެސް އިންތިޒާރު ކުރުން މިހާ ހިސާބުން މި ނިންމާލީ!\nކޮޔާ2ހަފްތާ ވެއްޖެ…\nމިފަހަރު ކިހާ ދުވަހެއްބާ ވާނިީ ވާހަކަ އަޕްވާން.\nއަދިވެސް އަޕް ކުރެވޭވަރު ނުވޭތަ؟\nމިތާ ކޮމެންޓް ކުރުމަކީ ބޭކާރު ކަމެއް.. މަރިޔަމް ސައީދު އަކީ ރީޑާސް ގެ ފީލިންގްސް ތައް އަޑުއަހާ މީހެއް ނުން.. ?\nސާބަސް….މަރީ ބަލި ވީ ކަމަށް ވެސް ވެދާނެ ދޯ…އަބަދު ވާހަކަ އަށް ބަލާތީ އޭ ލަސް ވަނީ މަހެއް ވީމަ ބަލާބަލަ…. އޭރުން ހުންނާނެ ހިތް ހަމަ ޖެހޭ ވަރަށް…..


އެޕްރެންޓިސް ޕްރޮގްރާމްގެ ދަށުން މާލޭ ވިޔަފާރި ބަނދަރުގައި މަސައްކަތްކޮށް ޢަމަލީ ތަޖުރިބާ ހޯދުމުގެ ފުރުސަތު ހުޅުވާލުން\nމިކުންފުނިން ތަޢާރަފް ކޮށްފައިވާ އެފްރެންޓިސް ޕްރޮގްރާމްގެ ދަށުން މާލޭ ވިޔަފާރި ބަނދަރުގައި ޢަމަލީ ގޮތުން މަސައްކަތްކޮށް ތަޖުރިބާ ހޯދުމުގެ ފުރުޞަތު ވަނީ ހުޅުވާލެވިފައެވެ.\nއެޕަރެންޓިސް ޕްރޮގްރާމް ކުރިއަށްގެންދެވޭ ދާއިރާތައް\n2- ޓާރމިނަލް ޓްރެކްޓަރ\nގްރޭޑް 8 ނިންމާފައިވުމާއި އެކު\nC-1 ކެޓަގަރީގެ ލައިސެންސް އޮތުން\nއޯލެވެލް2މާއްދާއިން "C" ފާސް ނުވަތަ އެއައްވުރެން މަތިން ފާސްވެފައިވުން\nގްރޭޑް 8 ނިންމާފައިވުން\nގްރޭޑް 8 ނިންމާފައިވުމާއި އެކު B-1 ކެޓަގަރީގެ ލައިސެންސް އޮތުން\nއެޕްރެންޓިސް ޕްރޮގްރާމަށް ހޮވޭ ފަރާތްތަކަށް އެމް.ޕީ.އެލް އިން ލިބިދޭ އިނާޔަތްތައް\n6 މަސް ދުވަހުގެ މުއްދަތަކަށް މަސައްކަތް ދަސްކުރުމުގެ ފުރުސަތު.\nކޮންމެ މަހަކަށް -/6000 ރުފިޔާގެ އެލަވަންސެއް ހަމަޖައްސައިދެވޭނެ.\nކެޓަގަރީ 1 އަދި ކެޓަގަރީ4ފުރިހަމަކުރާ ފަރާތްތަކަށް ލައިސެންސް ނަގައިދެވޭނެ.\nމިޕްރޮގޮރާމް ކުރިއަށްދާނީ ޓިވެޓް އޮތޯރިޓީގެ ވޮކޭޝަނަލް ޓްރެއިނިންގ ދަށުންނެވެ. އަދި ޕްރޮގްރާމް ފުރިހަމަކުރާ ފަރާތްތަކަށް ޓިވެޓް އޮތޯރިޓީ އިން ޤަބޫލުކުރާ ސެޓްފިކެޓެއް ދެވޭނެއެވެ.\nވީމާ، މިޕްރޮގްރާމްގައި ބައިވެރިވުމަށް ބޭނުންވެލައްވާ ފަރާތްތަކުން 2019 އޮކްޓޯބަރ 02 ވާ ބުދަަ ދުވަހުގެ 15:00 ކުރިން އެޕްލިކޭޝަން ފޯމާއި އެކު ސެޓްފިކެޓްތަކުގެ ކޮޕީ ހުށަހެޅުއްވުން އެދެމެވެ. އެޕްލިކޭޝަން ފޯމް މިކުންފުނީގެ ވެބްސައިޓް www.port.mv އިން ޑައުންލޯޑް ކުރެވޭނެއެވެ. އަދި މިކުންފުނީގެ ހެޑްއޮފީހުގެ ރިސެޕްޝަން އިން ލިބެން ހުންނާނެ ވާހަކަ ދެންނެވީމެވެ.\nމިޕްރޮގްރާމާއި ގުޅޭގޮތުން މައުލޫމާތު ދިނުމާއި، ފޯމް ފުރިހަމަކޮށް ހުށަހެޅުން 2019 ސެޕްޓެމްބަރ 28 ވާ ހޮނިހިރު ދުވަހުގެ 16:00 ން 18:00 އަދި ރޭގަނޑު 20:00 ން 23:00 އަށް މިކުންފުނީގެ ބަސް ޓަރމިނަލް ސަރަޙައްދުގައި ކުރިއަށްދާނެއެވެ.\nސުންގަޑި: 02 އޮކްޓޫބަރު 2019 1500


14 Bitun Effaharaa Geyah Aumun, Firihenmeehaa Coma ah.\nސާދަ ބިޓުން އެއްފަހަރާ ގެޔަށް، ލިބުނު ޝޮކާއެކު ފިރިހެން މީހާ "ކޯމާ"ގައި!\nގެންގުޅުނު ހުރިހާ ބިޓުން (14 ބިޓުން) އެއްފަހަރާ ގެޔަށް އައުމުން، ލިބުނު ޝޮކާއެކު ފިރިހެން މީހާ "ކޯމާ"އަށް ދިޔަ ވާހަކަ އަޑު އެހީމު ހެއްޔެވެ؟ އުމުރުން 18 އަހަރުގެ ރާކިބު މިހުރިހާ ބިޓުން ގެންގުޅުނީ، އެކަކު އަނެކަކަށް ނޭނގޭ ގޮތަށެވެ.\nމިއަހަރުގެ ލޯބިވެރިންގެ ދުވަހާއި ހަމައަށް ހުރިހާ ކަމެއް ވެސް ދިޔައީ އާދައިގެ މަަތިން، ދާ އުސޫލުންނެވެ. ހަމަ ވަރަށް ބަރާބަރަށެވެ.\nނަމަވެސް، ލޯބިވެރިންގެ ދުވަހަށް އިރު އެރީ، ޒުވާން ރާކިބަށް ކުއްލި ހައިރާން ކަމެއް ގެނުވާފައެވެ. ފޯނު އެލާމްވުމާއެކު އޭނަ ހޭލިއެވެ. އެހިނދު ކުރިމަތިން ފެނުނު މަންޒަރުން އޭނައަށް ލިބުނީ ވަރުގަދަ ޝޮކެކެވެ. ވާނީވެސް އެހެންތާއެވެ. ކުރިމަތިން ފެންނާން އެތިބީ އޭނަ 14 ބިޓުންނެވެ. އޭނަގެ ބިޓުން ބުނި ގޮތުގައި އެވަގުތުން ވަގުތަށް ހޭނެތި، ރާކިބު މިހާރު އޮތީ ކޯމާގައެވެ.\nރާކިބުގެ ބިޓުންގެ ތެރޭ ހިމެނޭ، ޖޮރިކާ ވަނީ މިހާދިސާ ހިނގިގޮތް ކިޔައިދީފައެވެ. "އެއްދުވަހު އޭނަގެ ފޯނު ބަލާލިން. މެސެންޖާގައި ހުރި ބޭބީ 1، ބޭބީ2، ބޭބީ3.... ލިޔެފައި، އެހިސާބުން އެނގުނީ. ދެން ފަހަރަކު މީހަކަށް މެސެޖުކޮށްގެން ވެލަންޓައިންސް ޑޭ ސަޕްރައިޒަކަށް ރޭވީ ގެޔަށް އަންނަން." އޭނަަ ކިޔައިދިނެވެ.\n"އެންމެން ވެސް ލޯބިވޭ އޭނަ ދެކެ. އުއްމީދަކީ އޭނާ ކޮމާއިން ސަލާމަތްވުން. އަހަރެމެން ރެޑީ ޝެއާކުރަން." އޭނަ އިތުރަށް ބުންޏެވެ.


ޕޮލިސް ސަރވިސްގެ ބެލުމުގެ ދަށަށް ގެނެވޭ ފަރާތްތައް ގޮވައިގެން ދޫނިދޫ އާއި މާލެ އާއި ދެމެދުކަނޑުމަގުން ކުރަންޖެހޭ ދަތުރުތައް ކޮށްދޭނެ ފަރާތެއް ހޯދުން\nފުލުހުންގެ ބެލުމުގެ ދަށަށް ގެނެވޭ މީހުން ގޮވައިގެން މާލެ އަދި ދޫނިދޫ އާއި ދެމެދު ކަނޑުމަގުން ކުރަންޖެހޭ ދަތުރުތައް ކުރުމަށް ފެރީ ދޯންޏެއް ކުއްޔަށް ހިފުމަށް ބޭނުންވެގެން ކުރި މި ސަރވިސްގެ ނަމްބަރ 171-I2(b)/PS/IUL/2019/093 އިޢުލާނާއި ގުޅިގެން އެކަށީގެންވާ ތަރުޙީބެއް ލިބިފައި ނުވާތީ، އެ އިޢުލާން ބާތިލްކޮށް، ކޮންޓްރެކްޓް އުޞޫލުން މި ޚިދުމަތް ފޯރުކޮށްދިނުމަށް ޝައުޤްވެރިވެލައްވާ އެންމެހައި ފަރާތްތަކަށް މިއަށް ބީލަން ހުށަހެޅުމުގެ ފުރުޞަތު އަލުން ހުޅުވާލަމެވެ .\n3.ބީލަމުގައި ރަޖިސްޓްރީ ވެވޭނެ އެންމެ ފަހުވަގުތަކީ 25 އޮގަސްޓް 2019 ގެ 16:00 އެވެ. ބީލަމަށް ރަޖިސްޓްރީ ކުރަން ދެވިފައިވާ ގަޑީގެ ފަހުން ލިބޭ އެއްވެސް ފޯރމެއް ބަލައި ނުގަނެވޭނެ ވާހަކަ ބީލަންވެރިންގެ މަޢުލޫމާތަށްޓަކައި ދަންނަވަމެވެ.\nތާރީޚް: 26 އޮގަސްޓް 2019\n5. ބީލަން ހުޅުވުން އޮންނާނީ 01 ސެޕްޓެމްބަރ 2019 ވަނަ ދުވަހުގެ 11:00 ގައި މި ސަރވިސްގެ އިސްކަންދަރު ބިލްޑިންގ 01 ގައެވެ. ބީލަންތައް ހުންނަަން ވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށްދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ. ގަޑި ޖެހުމަށްފަހު ހުށަހަޅާ ބީލަންތައް ބަލައި ނުގަނެވޭނެ ވާހަކަ މަޢުލޫމާތަށްޓަކައި ދަންނަވަމެވެ.\n8. ޕްރޮޖެކްޓާއި ގުޅޭ ގޮތުން އެއްވެސް ސުވާލެއް ވާލެއް ވާނަމަ 26 އޮގަސްޓް 2019 ވަނަ ދުވަހުގެ ހެނދުނު 10:00 ގެ ކުރިން ތިރީގައިވާ އެޑްރެހަށް އީ-މެއިލް ކުރަންވާށެއެވެ.


މާލޭގައި ހިގި ރޭޕްގެ މައްސަލަ : ނުފެންނަކަމަށް ހެދުމަކީ ހައްލެއްނޫން – ރޮޒޭނާ - Voice of Meedhoo\nބަރުލަމާނީ ނިޒާމަށް ތާއީދުނުކުރާ ބަޔަކު ހޮވުމުން ...\nމިދިޔަ ހުކުރު ދުވަހުގެރޭ މާލޭ މަގުމަތިން އަންހެނަކު ޖަހައިގަނެ އޭނާ ގަދަކަމުން ގެއަކަށް ވައްދައި ރޭޕްކުރަން އުޅުނުއިރު އެސަރަހައްދުގައި ބަޔަކު ބަލަހައްޓައިގެން އެއްވެސް ކަމެއްނުކޮށް ތިބިކަމަށާ އެގޮތައް ތިބިބަޔަކު އޮގޮތައް ތިބުމަކީ އެފަދަ ކަންކަން ހުއްޓުވުމަށް އޮތް ހައްލެއް ނޫންކަމަށް ރައްޔިތުންގެ މަޖިލީހުގެ އައްޑޫ މީދޫ ދާއިރާގެ މެމްބަރު ރޮޒޭނާ އާދަމް ވިދާޅުވެއްޖެއެވެ.\nރޮޒެއިނާ މިހެން ވިދާޅުވީ މިހާދިސާއާއި ގުޅިގެން އެކަމަނާ ކުރެއްވި ޓުވިޓެއްގައެވެ\nމިކަން ހިގިއިރު ބަޔަކު ހަމަ ބަލަހައްޓައިގެން ތިބިކަން މީ އަޅުގަޑުގަޑުމެން މިދިއުޅޭ މުޖުތަމައު އާއި ދޭތެރޭ އިންތިހާއަށް” ކަންބޮޑުވެ ވިސްނާން ވެއްޖެކަމެއް . މީހުންނަށް އަޅާލުމާ އަނިޔާއާއި ދެކޮޅަށް ތެދުވެ ބަސްބުނުމުގެ ބަދަލުގައި ނުފެންނަކަމަށް ހެދުމަކީ ހައްލެއްނޫން ” ރޮޒެއިނާގެ ޓުވިޓުގައި ރޮޒޭނާ ވިދާޅުވެފައިވެއެވެ.\nމިދިޔަ ހުކުރު ދުވަހުގެ ރޭ 8:20 ހާއިރު ލެމަން ގްރާސް ރެސްޓޯރެންޓް ހުންނަ މަގުގައި ހިނގައިދިޔަ އެ ހާދިސާއާއި ގުޅޭގޮތުން ސޯޝަލް މީޑިއާގައި ދައުރުވަމުންދާ ވީޑިއޯއިން ފެނިގެން ދަނީ ފިރިހެނަކު އެ އަންހެން މީހާ އަތުގައި ހިފާ ދަމާފައި ގެންދަން މަސައްކަތް ކުރާ މަންޒަރެވެ. އެ ވަގުތު އެ އަންހެން މީހާ ގަދަ ދައްކަމުން ދެއެވެ. އަދި އެ މީހުންގެ ފަހަތުން އިތުރު މީހަކު ހިނގާފައި ދާ މަންޒަރު ފެނެއެވެ. އަދި ފަހުން ފަހަތުން އައިމީހާ ވެސް އެކަމުގައި ބައިވެރިވާ މަންޒަރު ވީޑިއޯއިން ފެނެއެވެ\nއެ ހާދިސާ ހިނގި ވަގުތު އެ ރެސްޓޯރެންޓް ޖެހިގެން ހުންނަ އީދު މިސްކިތު ބޭރުގައި ބަޔަކު ސަފު ހަދައިގެން ނަމާދަށް ތިބެއެވެ. އެ އަންހެން މީހާ ސަލާމަތް ކުރީ ނަމާދަށް އޭރުގައި ތިބި ބަޔަކު ނަމާދު ނިންމާފައި ގޮސްކަމަށްވެއެވެ.\nމި މައްސަލައިގައި، މާރާމާރީ އާއި މީހަކު ވަގަށް ނެގުމާއި ރޭޕް ކުރުމުގެ ތުހުމަތުގައި ފުލުހުން ހައްޔަރު ކޮށްފައި ވަނީ ހދ. ނޭކުރަންދޫ، ވިނަރެސް، އާދަމް ވިޝާން، 18، އާއި ހދ. ވައިކަރަދޫ، މިލާފަރު، އަލީ ރަޝީދު، 23، އެވެ. އެނގިފައިވާ ގޮތުގައި އަލީ ރަޝީދާއި ވިޝާނަކީ ކުށްކުރުމުގެ މާހައުލަކުން ބޮޑުވެފައިވާ އާއިލީ ގުޅުން އޮންނަ ދެ މީހުންނެވެ. ވައްކަމުގެ ގިނަ މައްސަލަތަކެއްގައި އެ ދެ މީހުން ބައިވެރިވެފައިވާކަން އެނގިފައިވެއެވެ. މިދެމީހުންގެ ބަންދަށް ކޯޓުން ވަނީ 10 ދުވަސް މިއަދު ޖަހައި ދީފައެވެ.\nއިގިރޭސި ޕްރިމިއާލީގުގައި ރޭ5–2ގެ ބޮޑު ނަތީޖާއަކުން މެންޗެސްޓަރ ސިޓީ ބަލިވެއްޖެވެ. ގަބޫލް ކުރަން ...\nvomadmin September 28, 2020


އެމްއެންޑީއެފަށް ވުރެ އެމްއޭސީއެލް ހަމަ މޮޅީ ބާ؟! | Jazeera\tއެމްއެންޑީއެފަށް ވުރެ އެމްއޭސީއެލް ހަމަ މޮޅީ ބާ؟! - Jazeera\nއަލީ ޝިފާޒް September 29, 2019 770 views0\nމިއަދު މިވާހަކަ ދައްކަން ޖެހިއްޖެއެވެ. މި ވާހަކަތައް ދައްކަން މާ ލަސްވެސް ވެއްޖެއެވެ. މާލޭގައި އެންމެ ފަހުން ހިނގި އަލިފާނުގެ ބޮޑު ތިން ހާދިސާއަށް އަޅުގަނޑާއިއެކު ހިންގަވާށެވެ. ކޯސްޓްލައިން ގުދަނުގައި ރޯވެ، އެތަން އަނދާ އަޅިއަށް ވި ހާދިސާއާއި، ލީލީގެ ދެ ގުދަން ރޯވެ އަދާ ހުލިވި ހާދިސާގެ އިތުރުން އިހަށް ދުވަހު އަބަދަށްފެހި މަގުގައި ހިނގި އަލިފާނުގެ ހާދިސާއަށް ވިސްނާލަމާހެއްޔެވެ.\nމިއިން ކޮންމެ ހާދިސާއަކަށް ވެސް ދިވެހި ހިތްވަރުގަދަ ސިފައިންނާއި ފުލުހުން ދިޔަ އެވެ. ރިޕޯޓު ލިބުމާއިއެކު ލިބެންހުރި ވަސީލަތެއް ހިފައިގެން ފުރާނަ އަތްމައްޗަށް ލައިގެން ނިކުމެ ލޮނު ޖަހާ އެ އަލިފާންގަނޑު ނިއްވާލަން މަސައްކަތް ކުރެއެވެ. ނަމަވެސް އާޚިރުގައި އެންމެ ފަހުން ޖެހެނީ މޯލްޑިވްސް އެއަރޕޯޓްސް ކޮމްޕެނީ ލިމިޓެޑްގެ ވެހިކަލްތަކާއި ފަޔަރ އެންޑް ރެސްކިއުޓީމުގެ އެހީތެރިކަމަށް އެދޭށެވެ.\nއެއްވެސް ހާލެއްގައި ދިވެހި ސިފައިން މިކަންކަމަށް ނާގާބިލުކަމަށް އަޅުގަނޑު ނުބުނާނަމެވެ. ނަމަވެސް ގާބިލުކަން ދައްކަން އެ ސިފައިން އަތުގައި ހުރީ ކޮން ވަސީލަތެއްތޯ މިއަދު ސުވާލުކުރަން ވެއްޖެއެވެ. ދިވެހި ރައްޔިތަކަށް ދިމާވާ މި ފަދަ ކޮންމެ ކަމެއްގައި ފަސްޖެހުމެއްނެތި ދިވެހި ސިފައިންނާއި ފުލުހުން ނިކުންނައިރު އެ ހާލަތު ކޮންޓްރޯލު ކުރެވޭނެ ވަސީލަތް މުވައްސަސާތަކުގައި ނެތުމަކީ ހިތާމަހުރި ކަމެކެވެ.\nލިޔުން ފަށަމުން އަޅުގަނޑު ފާހަގަ ކުރި ތިން ހާދިސާގައި ވެސް ސިފައިން ނިކުމެ، ހިތްވަރު ކުރިއެވެ. ލިބިފައި ހުރި މަދު އަދި ބޯދާ ވަސީލަތްތަކުގެ އެހީގައި ވެސް އެންމެ ތަންފުކެއް ފަހަކަށް ނުޖެހެ އެވެ. ނަމަވެސް ތިން ހާދިސާގައި ވެސް އަލިފާންގަނޑު ކޮންޓްރޯލު ކުރެވުނީ އެމްއޭސީއެލްގެ ވެހިކަލް އަދި ފަޔަރ ފައިޓިން ޓީމު ގެނެސްގެންނެވެ.\nއެމްއޭސީއެލްގެ ވެހިކަލް ގެނައުމަކީ ކުރިން ފަސޭހަކަމަކަށް ނުވިޔަސް "ސިނަމާލެ ބްރިޖު" އެޅުމާއެކު މިހާރު އެއީ އުދަގޫކަމަކަށް ނުވެ އެވެ. އެންމެ ފަހުން މި ހިނގި އަލިފާނުގެ ހާދިސާއަށް ވެހިކަލް ގެނެސް އެޓެންޑް ވެވުނު އެންމެ ބޮޑު ސަބަބަކީ ސިނަމާލެ ބުރިޖެވެ.\nކޮންމެއަކަސް މިއަދު ދިވެހި ސަލާމަތީ ބާރުތަކުގެ އިސްވެރިން މިކަންކަމާއި ވިސްނަންވެއްޖެ އެވެ. މާލޭގައި 25 ބުރިއަށް އިމާރާތްތައް އަރަމުންދާއިރު، އެއިން އިމާރާތެއްގެ މަތީ ފަންގިފިލައެއްގައި ރޯވެއްޖެ ނަމަ އެމްއެންޑީއެފް ފަޔަރ އެންޑް ރެސްކިއުޓީމުގެ ވެހިކަލްތައް ބޭނުންކޮށްގެން އެ އަލިފާންގަނޑު ކޮންޓްރޯލު ކުރެވޭނެ ހެއްޔެވެ. ނޫނެކެވެ. އެއަށްވުރެ އެމްއެންޑީއެފްގައި ހުރި ވަސީލަތްތައް މާ ބަލިކައްޓެވެ.\nސުވާލުކޮށްލަމާހެއްޔެވެ؟ މި މާލެއާއި ދޭތެރޭ ފުންކޮށް ވިސްނާލަމާހެއްޔެވެ؟ ގޯޅިތައް ހަނިވެގެން ގޮސް ކިިރިޔާ ކިރިޔާ މީހަކަށް ހިނގާލެވޭ ވަރުގެ ގޯޅިތަކުގައި 10 ނުވަތަ 12 ބުރީގެ އިމާރަތްތައް އެބަހުއްޓެވެ. އެއިން ގޯޅިއެއްގައި އެތައް ސަތޭކަ މީހުން އެބަ ދިރިއުޅެ އެވެ. އެފަދަ ތަނެއްގައި މިފަދަ އަލިފާނުގެ ހާދިސާއެއް ދިމާވެއްޖެނަމަ ބޭނުންކުރަން ޖެހޭނެ ވަސީލަތައް ވެސް އެމްއެންޑީއެފްގައި ހުންނަން ޖެހެ އެވެ.\nއަދި އެއްފަހަރާ މިވަރުގެ ދެ ހާދިސާއެއް ދިމާވިޔަސް އެތަނަކަށް ގެންދެވޭ ފެންވަރުގެ ފަހުގެ ރަނގަޅު ފަންވަރު ހުރި ވެހިކަލްތައް ހުންނަން އެބަޖެހެ އެވެ. ހަނދާން ނައްތާނުލާށެވެ. ސިމެންތި ބަސްތާ ބޮލަށް ވެއްޓި ކުޑަ ކުއްޖަކު ނިޔާވި ހާދިސާހެން މިކަން ވެސް ދުވަސްކޮޅަކުން ހަނދާން ނައްތާލަން ނަހަދާށެވެ. ފުރާނައެއް ގެއްލިއްޖެ އެވެ. އެތައް ސަތޭކަ މިލިއަން ރުފިޔާގެ ގެއްލުންތައް ވެއްޖެ އެވެ. އެތައް އާއިލާއެއް ބިކަވެއްޖެ އެވެ. ރިހޭ ފައިމައްޗަށް ފޮއި ވެއްޓި ހަތަރު އުދަރެސް ފެނު ޖެހިއްޖެ އެވެ.\nއަލިފާނުގެ ބޮޑު ހާދިސާއެއް ހިނގާ ކޮންމެ ފަހަރަކު އެމްއޭސީއެލްގެ ވަސީލަތަަކަށް ބަރޯސާނުވެ ދިވެހި ސިފައިންނަށް އެ އަލިފާންގަނޑު ކޮންޓްރޯޅު ކުރެވޭނެ ވަސީލަތްތައް ޤާއިމުކޮށްދޭން އެބަޖެހެ އެވެ. މިފަފަ ކޮންމެ ހާދިސާއެއްގައި އެމްއޭސީއެލްގެ ފަޔަރ އެންޑް ރެސްކިއު ޓީމުން އެމީހުންގެ ހިތްވަރު ދައްކާލަ އެވެ. ދިވެހި ސިފައިންނާއި ފުލުހުން އެދޭ ކޮންމެ އެހީތެރިކަމެއް ފޯރުކޮށްދެއެވެ. އެމްއޭސީއެލްގެ މުޅީ ޓީމަށް ޝުކުރު ޙައްޤެވެ.\nސަރުކާރުގެ ދާޚިލީ އަދި ޚާރިޖީ ސިޔާސަތު ތަންފީޒު ކުރުމުގައި އ.ދ.ގެ ދައުރު ވަރަށް މުހިއްމު: ރައީސް


Covid 19 ige heydha: 963 million rufiyaa ah\nކޮވިޑް-19 ފެތުރުން ހުއްޓުވުމަށް ކުރާ މަސައްކަތުގެ ދަށުން ސާމްޕަލް ނެގުނުގެ މަސައްކަތް ކުރަނީ -- އަހުމަދު އަޝްހާދު އަބްދުﷲ (ޖެރީ) | އަވަސް\nކޮވިޑް-19 އިން ރައްކާތެރި ވުމަށްޓަކައި ކުރަން ފަށާފައިވާ މަސައްކަތްތަކަށް 963.6 މިލިއަން ރުފިޔާ ހޭދަ ކޮށްފި އެވެ.\nފިނޭންސް މިނިސްޓްރީން އާއްމު ކޮށްފައިވާ "ވީކްލީ ކޮވިޑް-19 ސްޕެންޑިން ރިޕޯޓް" ގައިވާ ގޮތުން މި މަހުގެ 18 ވަނަ ދުވަހުގެ ނިޔަލަށް 963.6 މިލިއަން ރުފިޔާ ހޭދަ ކޮށްފައިވާއިރު، މިއީ މިދިޔަ ހަފުތާއާ ހަމައަށް ކުރި ހޭދައާ އަޅާ ބަލާއިރު 2.2 ޕަސެންޓް އިތުރު ވުމެކެވެ.\nކޮވިޑް-19 ގެ އިން ރައްކާތެރިވުމަށް ކުރަމުންދާ ހަރަދުތަކުގެ ތެރެއިން އެންމެ ބޮޑު ހޭދައެއް ކޮށްފައިވަނީ ނޭޝަނަލް ޑިޒާސްޓާ މެނޭޖުމަންޓް ސެންޓަރަށެވެ. އެ ސެންޓަރުން ކުރާ މަސައްކަތް ތަކަށް 634.7 މިލިއަން ރުފިޔާ ހޭދަ ކޮށްފައި ވެއެވެ. އަދި މިނިސްޓްރީގެ އޮފް ހެލްތުން ކުރަމުންދާ މަަސައްކަތް ތަކަށް 145.9 މިލިއަން ރުފިޔާ ހޭދަ ކޮށްފައިވެ އެވެ.\nފިނޭންސް މިނިސްޓްރީގެ ރިޕޯޓުގައިވާ ގޮތުން ކޮވިޑް-19 ގެ ހަރަދުތަކުގެ ތެރެއިން އެންމެ ބޮޑު ހޭދައެއް މިހާތަނަށް ކޮށްފައިވަނީ ސިއްހީ ދާއިރާ އަށް ބޭނުންވާ ސާމާނު ހޯދުމާއި ހިދުމަތްތައް ގާއިމް ކުރުމަށެވެ. ސިއްހީ ސާމާނު އެތެރެ ކުރުމަށް 464.9 މިލިއަން ރުފިޔާ ހޭދަ ކޮށްފައިވެ އެވެ.\nރާއްޖެ އިން ކޮވިޑް ޖެހުނު މީހުންގެ އަދަދު ވަނީ 2،187 އަށް އަރާފަ އެވެ. ނަމަވެސް ބަލި ޖެހުނު ގިނަ މީހުން މިހާރު ވަނީ ރަނގަޅުވެފައެވެ. މި ވަގުތު ރަނގަޅުނުވެ ތިބީ 389 މީހުންނެވެ.\nފިނޭންސް މިނިސްޓްރީ މިނިސްޓްރީ އޮފް ހެލްތު ކޮވިޑް-19 + ކޮވިޑް-19 އިގެ ބަލާއާފާތް\nދެއްވަދޫ ކްލަސްޓާ: ފަސް ރަށަކުން ރެންޑަމް ސާމްޕަލް


#Column: islaamee siyaasathu : verikameh gaaimkurumaai hilaafathuge nazariyya -2- One Online\nއިސްލާމްދީނުގައި އިސްލާމީ ދައުލަތެއް ގާއިމުކުރުން ވާޖިބުކަމުގެ ދަލީލުތަކުގެ ތެރެއިން ފާޅުކަންބޮޑު އަނެއްދަލީލަކީ ތިރީގައި މިބަޔާންކުރާ ކީރިތި މާތް އާޔަތެވެ.\n"އެއުރެންނާ ދެކޮޅަށް ތިޔަބައިމީހުންނަށް ކުޅަދާނަވީހައި ބާރެއް ތިޔަބައިމީހުން ތައްޔާރު ކުރާށެވެ! އަދި އަސްތައްވެސް ބަނދެ ތައްޔާރުކުރާށެވެ. އެކަމުން ﷲގެ ޢަދުއްވުންނާއި ތިޔަބައިމީހުންގެ ޢަދުއްވުންނާއި، އެއުރެންނޫން އެހެންބަޔަކު ބިރުގެންނެވުމަށްޓަކައެވެ. އެބަޔަކު ތިޔަބައިމީހުންނަކަށް ނޭނގެތެވެ. ﷲ އެބަޔަކު ދެނެވޮޑިގެން ވެތެވެ." (އަލްއަންފާލު : 60)\nކޮންމެވެސް މީހަކު ނިކަން ޖަވާބުދީ ބަލާށެވެ. އިސްލާމީ ވެރިކަމެއްގާއިމު ނުކޮށް މިއާޔަތަށް އަމަލުކުރެވިދާނެބާވައެވެ؟ އިސްލާމީ ދައުލަތެއްގެ މަޤްސަދުތަކުގެ ތެރެއިން މަޤްސަދަކަށްވެސް މިއާޔަތުގައިވަނީ އަލިއަޅުއްވައިލައްވައިފައެވެ. އެ މަޤްސަދަކީ ދުނިޔޭގެ ބާރުގަދަ ދައުލަތްތަކާއި އިސްލާމްދީނާ އަދާވަތްތެރި ދުޝްމިނުންނާ ކުރިމަތިލުމަށާއި އެބައިމީހުން މުސްލިމުންގެ ބާރާމެދު ޖެހިލުންކުރުވުމަށްޓަކައި ހަތިޔާރުއުފެއްދުމެވެ. އެހަތިޔާރުވާންޖެހޭނީ ޣައިރު މުސްލިމު ދައުލަތްތަކުން އިސްލާމީ ދައުލަތްދެކެ ބިރުގެންނުވޭފަދަ ބާރުގަދަ، ފެންވަރުހުރި މޮޅު ހަތިޔާރު ކަމުގައެވެ.\nއިސްލާމީ ޤައުމުތަކުގައި ޕެޓްރޯޑޮލަރުގެ ކަނޑުތައް ހިނގަމުންދާއިރުވެސް މިމާތް އާޔަތަކަށް އަމަލެއް ނުކުރެއެވެ. ފެންވަރު ރަނގަޅު ހަތިޔާރު އުފެއްދުމުގެ އެކަށޭނަކަންހުރި ކާރުޚާނާތަކެއް ބިނައެއް ނުކުރެއެވެ. އިސްލާމީ ޤައުމުތަކަށް ޞިނާޢީ އިންޤިލާބެއް ނުގެނެއެވެ. އެކަށީގެންވާ ފެންވަރެއްގައި ސައެންސާއި ފަންނިއްޔާތު ކުރިއެރުވުމުގެ ވިސްނުމެއް ނުގެންގުޅެއެވެ. އެހެންކަމުން އެޤައުމުތަކުގެ ވެރީންނަކީ މުޖްރިމުންނެވެ. އިލާހީ ހުކުމްފުޅުތަކަށް ފުރަގަސްދޭ މީހުންނެވެ. ޝައްކެއްނެތް ގޮތުގައި އިސްލާމީ ދައުލަތެއް ގާއިމު ކުރަންޖެހޭކަމަށް މިއާޔަތުން ދެއްކޭ ހެތްކަކީ ބާރުހުރި ސާބިތު ހެތްކެކެވެ.\nބަޙުޘެއްނެތި އެންމެންވެސް ގަބޫލުކުރާން ޖެހޭނެކަމެކެވެ. އިންސާނުންގެ ބަޔަކު ގުޅި އެއްބައިވެގެން މުޖްތަމައެއް އުފައްދައިފިނަމަ އެ މުޖްތަމައުގެ ކަންތައްތައް އިންތިޒާމު ކުރުމަށްޓަކައި ވެރިކަމަކާއި އިންތިޒާމީ އޮފިސަރުން ބޭނުންވާނެއެވެ. ދެން އުފެދޭ ސުވާލަކީ އެ އިންތިޒާމުތައް ބިނާކުރާންޖެހޭނީ މާތްﷲގެ މަގުދެއްކެވުމާއި، އެކަލާނގެ ރަސޫލާގެ އިރުޝާދުތަކާ އެއްގޮތަށް ބާވައެވެ؟ ނުވަތަ އެ ހިދާޔަތާއި މަގުދެއްކެވުންތަކާ އެއްކިބާވެގެންބާވައެވެ؟ ޝައްކެއްނެތެވެ. މާތްﷲ އާއި އެކަލާނގެ ރަސޫލާގެ ފަރާތްޕުޅުން ހިދާޔަތެއް ލިބިފައިވާނަމަ އެހިދާޔަތު ބޮލާލައިޖެހުމަކީ މުސްލިމުންނަށް އެކަމަށް އެއްވެސް މަގެއް އޮތްކަމެއްނޫނެވެ. އެހިދާޔަތުގައި ކޮލުދަތުން ބާރަށް ހިފަހައްޓާންޖެހޭނެއެވެ. ރެވިއޮށްޓަރެއްގެ މިންވަރުގެ ވެސް ތަފާތުކުރުމެއްނެތި އަމަލުކުރާންޖެހޭނެއެވެ.\nއިންސާނާއަކީ ބިންމަތީގައި ލައްވައިފައިވާ މާތްﷲގެ ޚަލީފާއެވެ. އެހެންކަމުން ﷲ އާއި އެކަލާނގެ ރަސޫލާގެ މަގުދެއްކެވުމާ އެއްގޮތަށް ބިނާކުރެވޭ ވެރިކަމުގެ ނިޒާމަކަށް އެންމެ ކަމުދާ ނަމަކަށްވާނީ ޚިލާފަތެވެ. ކައުސާހިބާ ސައްލަﷲ އަލައިހި ވަސައްލަމަ ސުވަރުގެ ވަޑައިގެންނެވުމަށްފަހު މުސްލިމުން އިންތިޚާބުކުރި ވެރީންނަށް ކިޔައިފައިވަނީ ޚަލީފާއިންނެވެ. އޭގެ އެއްސަބަބަކީ އިތުރުސާހިބާއަށް ލިބިވަޑައިގެންފައިވާ ވެރިކަމުގެ މަގާމުގެ ނިސްބަތުގައި މުސްލިމުން އިންތިޚާބު ކުރާ ބޭކަލުންނަކީ ކައުސާހިބާގެ ގާއިމު މަގާމުންކަމުގައި ވުމެވެ.\nކީރިތި ޤުރްއާނުގެ އަންނަނިވި އާޔަތަކީވެސް މި މައިގަނޑު ނަމުގައި ވާހަކަދައްކަމުން ދާއިރު ވިސްނުން ހިންގައިލާންޖެހޭ އާޔަތެކެވެ. "ތިޔަބައިމީހުންގެ ތެރެއިން އީމާންވެ ޞާލިހު ޢަމަލުތައްކޮށް އުޅުނުމީހުންނަށް، އެއުރެންގެ ކުރީން އުޅުނު މީހުން ޚަލީފާވެރިކުރެއްވިފަދައިން، ހަމަކަށަވަރުން އެއުރެން ބިމުގައި ޚަލީފާވެރި ކުރައްވާނެކަމަށާއި އެއުރެންނަށްޓަކައި އެކަލާނގެ ރުއްސެވި އެއުރެންގެ ދީން ހަމަކަށަވަރުން އެއުރެންނަށްޓަކައި ތަމްކީނު ކުރައްވާނެކަމަށާއި އެއުރެންގެ ބިރުވެރިކަމަށްފަހު، ހަމަކަށަވަރުން އަމާންކަމަށް އެއުރެން ބަދަލުކުރައްވާނެކަމަށް ﷲ ވައުދުކުރައްވައިފައިވެއެވެ. އެއުރެން ތިމަން ރަސްކަލާނގެއަށް އެއްވެސް އެއްޗެއް ޝަރީކު ނުކޮށް ތިމަންރަސްކަލާނގެއަށް އަޅުކަންކުރެތެވެ." (އައްނޫރު : 55)\nމިމާތް އާޔަތް މަޝްހޫރުވެފައިވަނީ އިސްތިޚުލާފުގެ އާޔަތުގެ ނަމުންނެވެ. އަރަހުށިމާތްﷲ މިއާޔަތުގައިވަނީ މުސްލިމުންނަށް ތިންކަމެއް ދެއްވަން ވައުދު ކުރައްވައިފައިވެއެވެ. ބިމުގައި އިސްތިޚުލާފުކުރެއްވުމެވެ. ވެރިކަމާއި ދީން ތަމްކީނު ކޮށްދެއްވުމެވެ. ދީން މަތިވެރި ކުރައްވައި ނަސްރުވެރި ކުރެއްވުމެވެ. އަމަންއަމާންކަން ދެއްވުމެވެ. މިއާޔަތުން ސާބިތުވާގޮތުގައި ވެރިކަމާއި ސިޔާސީ ބާރަކީ ޝަރަފުވެރިކަމުގެ ވަސީލަތެކެވެ. އިސްލާމްދީނުގައި ވަރަށް ބޮޑު އަހަންމިއްޔަތެއް ދެވޭ ކަމެކެވެ. ހަމައެކަނި އީމާންވުމާއި ސާލިޙު އަމަލު ކުރުމަކީ ބިމުގައި ޚަލީފާވެރިކުރެއްވުމުގެ ސަބަބެއް ކަމުގެ ކުށްމާނަ އެއްވެސް ފަރާތަކުން ނުނެންގެވުން ހުއްޓެވެ. ބިމުގައި ޚަލީފާވެރިކުރެއްވުމަކީ އިތުރު މަސައްކަތަކާނުލައި އީމާންކަމާއި ހެޔޮއަމަލުގެ ސަބަބުން ހިލޭ ލިބޭ މޭވާއެއް ކަމުގައި ބެއްލެވުން ރަނގަޅެއްނޫނެވެ.\nއޭގެ ހެތްކެއް ގޮތުން ދަންނަވަމެވެ. އަރަހުށި މާތްﷲ ވަނީ ރިޒުގުދެއްވާނެ ކަމަށްވެސް ވަޢުދުކުރައްވައިފައެވެ. އެކަމަކު ވަކީލުކޮށްގެން ތިބުމުގެ ނަމުގައި ދެއަތް އުރައިލައިގެން ނުވަތަ "ފިށައްސެލިވެގެން" ތިބުންވަނީ މަނާކުރައްވައިފައެވެ. ރިޒުގުހޯދަން މަސައްކަތްކުރުންވަނީ ޝަރްޢު ކުރައްވައިފައެވެ. ހަމައެފަދައިން އަރަހުށި މާތްﷲ ވަޢުދުކުރައްވައިފައިވާ ބިމުގައި ޚަލީފާވެރިކުރެއްވުމާއި ދީން މަތިވެރި ކުރެއްވުމާއި، އަމަންއަމާން ކަމުގެ ނިއުމަތަކީވެސް އެކަންކަމުގެ އަސްބާބުގައި ހިފައިގެން އަޅާނުފައި މަސައްކަތް ކުރުމުން ދެއްވާކަންތައްތަކެކެވެ.\nމަތީގައި މާނަ ބަޔާންކުރި އާޔަތުންވަނީ ސިޔާސީ ބާރުގެ މުހިންމުކަން ފުރިހަމަޔަށް ބަޔާންވެ އެނގިފައެވެ. އެހެންކަމުން އެކަމަށް ފުރަގަސްދިނުމަކީ އިސްލާމްދީނުގެ މިޒާޖެއްނޫނެވެ. އެތަނެއްގައި މުސްލިމުން ތިބި އަދަދެއްގެ ނިސްބަތުން މުސްލިމުން ތިބީ ވެރިކަމެއް އުފެއްދޭފަދަ މަގާމެއްގައި ކަމުގައިވާނަމަ އެތަނެއްގައި އިސްލާމީވެރިކަމެއް އުފައްދަން މަސައްކަތްކުރުމަކީ ޝަރްއުވެވިފައިވާ ކަމެކެވެ. އެދެވިގެންވާ ވެސް ކަމެކެވެ. އިސްލާމީ ވެރިކަމެއް ގާއިމު ކުރެވިއްޖެނަމަ އެވެރިކަން ދެމެހެއްޓުމަށާއި ވަރުގަދަ ކުރާންވެސް މަސައްކަތްކުރާން ޖެހެއެވެ. އެވެރިކަމާ ދެކޮޅަށް ރޭވޭ ރޭވުންތައް ކާމިޔާބުވިޔަ ނުދޭން ބާރުއަޅާންޖެހެއެވެ. އިސްލާމްދީނުގެ ދުޝްމިނުންގެ މަކަރުވެރި ރޭވުންތަކުގެ ޝިކާރަކަށްވެ އިސްލާމީ ދައުލަތް ވައްޓައިލަން މަސައްކަތްކުރާ މުސްލިމުންވާނީ އެންމެ ނުބައި މުސްލިމުން ކަމުގައެވެ.\nމިދުނިޔެއަކީ އެއްބަޔަކަށްވުރެ އަނެއްބަޔަކު ކުރިއަރަން މަސައްކަތްކުރާ ވާދަވެރިކަމުގެ ދުނިޔެއެކެވެ. އެހެންކަމުން މިދުނިޔޭގައި ވެރިކަންފަދަ އިއްޒަތާއި ޝަރަފެއްކަމުގައިވާ މުހިންމު ކަމެއް މަސައްކަތެއް ނުކޮށް ބިންމަތީގައި އިށީދެގެންތިބެ ތަސްބީހަ ކިޔައި މުނާޖާދެންނެވުމަކުން ނުލިބޭނެއެވެ. އާދޭހެވެ. " ގުމްރީ ލިބޭނީ ކޮޅަށް ތެދުވެ އެދޫނި ހިފަން މަސައްކަތްކުރި މީހަކަށެވެ." އެކަމަށްޓަކައި ބަދުރާއި ހުނައިނާއި ޚަންދަޤުފަދަ މަރުހަލާތައް ކަޑައްތު ކުރާން ޖެހޭނެއެވެ. ހުއްޓައިލުމެއް މެދުކެނޑުމެއްނެތި މަސައްކަތް ކުރާން ޖެހޭނެއެވެ. އެކަމަށްޓަކައި ކުރާ މަސައްކަތަކީ ވެސް ދަރުމައާއި ޘަވާބު ލިބުމުގެ ވަސީލަތެކެވެ.\nޝައްކެއްނެތެވެ. އަޅުކަންކުރުމާއި، ޒިކުރުމާއި އެނޫންވެސް ހުރިހައި ބާވަތެއްގެ ހެޔޮއަމަލު ތަކަކާއި ރޫޙާނީ މަސައްކަތްތަކަކީ އޭގެ އަހަންމިއްޔަތާ މެދު އިންކާރު ނުކުރެވޭނެކަންކަމެވެ. އެކަމަކުވެސް އެއީ ފަރުދީ ކަންކަމެވެ. އާޚިރަތުގެ މަދާރުގައި ކުރިއަރައިދެވި މަތިވެރިވާނެ ކަންކަމެވެ. ދުނިޔޭގައި މާތްﷲގެ ދީން މަތިވެރިކުރުމަށާއި މުސްލިމުން ބާރުވެރި ކުރުވުމަށް ކުރާން ހުރި މަސައްކަތް އަދި އޮތީއެވެ. އެކަންކަން ލިބިގަތުމަށްޓަކައި ކުރާންޖެހޭނީ އެކަންކަން ލިބިގަތުމުގައި ސަބަބުވެރި ވާނެ މަސައްކަތެވެ.\nޝައްކެއްނެތެވެ. މިދެންނެވި ދުނިޔަވީ ބާރުވެރިކަމަކީ ވެސް ކޮންމެ މުސްލިމަކު ވެސް ދަހިވެތިވާންޖެހޭ ކަންކަމެވެ. އިސްލާމީ އުންމަތް އެކަންކަމަށް ބޭނުންވާ ކަންކަމެވެ.\n"އަދި ތިޔަބައިމީހުން އެޔަށް ލޯބިވާނޭ އެހެން ނިއުމަތެއް އެކަލާނގެ ދެއްވާނެތެވެ. (އެއީ) ﷲގެ ޙަޟުރަތުން ދެއްވާ ނަސްރަކާއި ކައިރިވެގެންވާ ފަޠަހައެކެވެ. އަދި އެކަލޭގެފާނު މުއުމިންނަށް އުފާވެރިކަމުގެ ޚަބަރު ދެއްވާށެވެ" ( އައްޞައްފު : 13 )\nދީނީ ގޮތުން މަސައްކަތް ކުރާ މީހުންނަށްވެސް ޙަޤީޤީ އިސްލާމީ މިޒާޖު ދެމެހެއްޓުމަކީ ބައެއް ފަހަރަށް އުނދަގޫ ކަމަކަށްވެއެވެ. އެބަޔަކު ނުވަތަ އެތަހްރީކަކުން އެންމެ ބޮޑަށް އަހަންމިއްޔަތުދޭ ކަމަކަށް ބާރުއަޅަމުންދާއިރު ދީނުގެ އެހެނިހެން ދާއިރާތަކާމެދު އޮންނަނީ އިހުމާލުވެވިފައެވެ. މިސާލެއްގެ ގޮތުން ދަންނަވާނަމަ މުސްލިމުން އިސްލާހު ކުރުމުގެ މިޝަނާއިގެން ތެދުވާ ބަޔަކު ރަށްރަށާއި އަވަށްއަވަށަށް ގޮސް ނަމާދު ކުރުމުގެ މައްޗަށް ބާރުއަޅައިވާހަކަ ދައްކާއިރު ޖިހާދުގެ މައްޗަކުން ހަނދާނެއް ނުހުރެއެވެ. ޝައްކެއްނެތެވެ. ނަމާދަކީ ދީނުގެ ތަނބެވެ. އެތަނބުގެ އަހަންމިއްޔަތާ މެދު އިންކާރެއް ނުކުރެވޭނެއެވެ. ނަމަވެސް ހަމައެކަނި އެބަޔަކު އިސްކަންދޭ ދާއިރާއަކަށް މާބޮޑަށް ބުރަވެ ދީނުގެ އެހެނިހެން ދާއިރާތައް ހަނދާން ނައްތައިލުމަކީ ވެސް އެދެވޭ ކަމެއް ނޫނެވެ. އަނެއްކާވެސް މިސާލެއް ދަންނަވާނަމަ ޖިހާދަކީވެސް ދީނުގައި ވަރަށް މުހިންމު ކަމެކެވެ. އެކަމު ޖިހާދުގެ މާތްކަމާބެހޭގޮތުން ހުރި ނައްޞުތަކާ މެދު ބަޔަކު ވާހަކަ ދައްކާނަމަ ބެލެވެނީ ހައްދުފަހަނަޅައި ދިޔުންކަމުގައެވެ. ބައެއް މީހުންވަނީ ޖިހާދާބެހޭގޮތުން ހުރި ނައްޞުތަކުގެ މަފުހޫމު ބަދަލުކޮށްފައެވެ. ކަނޑިޔަކީ މާއަޅައިފައިވާ ގޮތްޕަކަށް ހަދައިފައެވެ. އެކަތަޔަކީ އުށްކަމުގައިހަދައިފައެވެ.\n(އިސްލާމީ އުންމަތުގެ މިހާރުގެ ހާލަތު އޮތް ގޮތުން ޖިހާދުގެ ވާހަކަ ދައްކާ ކޮންމެ ފަހަރަކު ހަނދާންކުރާންޖެހެއެވެ. ޖިހާދަކީ ފަރުދަކު ވަކި ހިލޭވެގެން ނުވަތަ ޖަމާއަތްތަކެއް ނުވަތަ ޖަމްއިއްޔާތަކެއް އެކުވެގެން އިއުލާންކުރެވޭނެ ކަމެއް ނޫނެވެ. ޖިހާދު އިއުލާން ކުރައްވައި ޖިހާދަށް ދައުވަތު ދެއްވޭނީ ހަމައެކަނި އުންމަތުގެ ނުވަތަ ދައުލަތުގެ ވަލިއްޔުލް އަމްރަށެވެ.)


Jameel vakikuri massala ah oiy hallaamedhu bahuseh\nކުރީގެ ނާއިބު ރައީސް ޑރ. މުހައްމަދު ޖަމީލް އަހުމަދު | އަވަސް\nނާއިބް ރައީސްގެ މަގާމުގައި ހުންނަވަނިކޮށް ޑރ. މުހައްމަދު ޖަމީލް އަހުމަދު އެ މަގާމުން ވަކިކުރީ ގާނޫނު އަސާސީއާ ހިލާފަށް ކަމަށް ކަނޑައަޅައިދިނުމަށް އެދި ހުށައަޅާފައިވާ މައްސަލާގައި ވަކި ގޮތަކަށް އަމަލު ކުރަން ސުޕްރީމް ކޯޓަށް ކަނޑައެޅިދާނެ ކަމާމެދު ދައުލަތުން ސުވާލު އުފައްދަވައިފި އެވެ.\nމަގާމުން ދުރުކުރި މައްސަލަ ސުޕްރީމް ކޯޓަށް ހުށައެޅުއްވީ ޖަމީލެވެ. ދުސްތޫރީ މައްސަލައެއްގެ ގޮތުގައި އެމަނިކުފާނު ހުށައެޅުއްވި އެ މައްސަލާގައި ވަނީ މަގާމުން ވަކިކުރީ ގާނޫނު އަސާސީއާ ހިލާފަށް ކަމަށް ކަނޑައަޅައިދިނުމަށް އެދިވަޑައިގެންފައެވެ.\nމިއަދުގެ އަޑުއެހުމުގައި ދައުލަތުގެ ވަކީލާ ވިދާޅުވީ ގާނޫނު އަސާސީގައި އެހެން ގޮތަކަށް ބަޔާން ކޮށްފައިނުވާހާ ހިނދަކު ރައްޔިތުންގެ މަޖިލީހުގައި ކަމެއް ހިނގި ގޮތުގެ ސައްހަކަން ބެލުމަށް އެއްވެސް ކޯޓަކަށް މައްސަލައެއް ހުށަނޭޅޭނެ ކަމަށް ގާނޫނު އަސާސީގައި ބަޔާން ކޮށްފައިވާ ކަމަށެވެ. ޖަމީލް، މަގާމުން ވަކިކުރި މައްސަލާގައި ސުޕްރީމް ކޯޓަށް ދެވޭނެ ހައްލެއް ނެތް ކަމަށާ އަލުން މިފަދަ މައްސަލައެއް ތަކުރާރުވުމުގެ ފުރުސަތު ނުދިނުމަށް މަޖިލީހުން ގާނޫނު އަސާސީއަށް އިސްލާހު ގެނައުން މުހިންމު ކަމަށެވެ.\nމިއަދުގެ އަޑުއެހުމުގެ ތެރެއިން\nމީގެ އިތުރުން މުއިއްޒު ވަނީ މަޖިލިސްއިން ނިންމާ ނިންމުމެއްގެ ސައްހަކަން ކަނޑައަޅާނީ ސުޕްރީމް ކޯޓުން ވަކި ގޮތެއް ކަނޑައެޅުމުން ކަމަށް ސުޕްރީމް ކޯޓުން ކުރިން ކުރި ހުކުމަކުން ސާފުކޮށް ފެންނަން އޮތް ކަމަށްވެސް ވިދާޅުވެފައެވެ. އެއީ ވަޒީރުން މަޖިލީސް މެދުވެރިކޮށް ވަކިކުރުމާއި ގުޅޭގޮތުން 2017 ގައި ސުޕްރީމް ކޯޓުން ނިންމާފައިވާ ނިންމުމެކެވެ. މުއިއްޒު ވިދާޅުވީ މި މައްސަލައަކީ ސުޕްރީމް ކޯޓަށް ހައްލު ހޯދާ ނުދެވޭނެ މައްސަލައެއް ނޫން ކަމަށެވެ.\n"ރައީސުލްޖުމްހޫރިއްޔާއަށް ލިބިދީފައިވާ މަގާމުގެ ރައްކާތެރިކަން، އެ ހުރިހާ ކަމެއް ރައީސުލްޖުމްހޫރިއްޔާގެ ނާއިބަށް ލިބިދިނުމަކީ ގާނޫނު އަސާސީގެ ތަސައްވުރެއް ނޫން ކަމަށް ވަކާލާތު ކުރާނެ ޖާގައެއް ނެތް،"\nމުއިއްޒު ވަނީ ދުސްތޫރީ މައްސަލައަކުން ބަދަލު ނަގައިދެވިދާނެތޯ އުފެދޭ ސުވާލާއި ގުޅޭގޮތުންވެސް ވާހަކަ ދައްކަވާފައެވެ. އޭނާ ވިދާޅުވީ ގާނޫނު އަސާސީއާ ހިލާފަށް ނިންމާ ނިންމުމެއްގެ ސަބަބުން އަދުލުވެރި އިންސާފުވެރި ބަދަލެއް ދިނުމަށް އަމުރު ނެރެވިދާނެ ކަމަށެވެ. އެކަން ގާނޫނު އަސާސީން ސާފު ކަމަށް ވިދާޅުވެ އެ މާއްދާތައްވެސް ވިދާޅުވެ ދެއްވިއެވެ.\nފަސް ފަނޑިޔާރުން ބައްލަވާ މި މައްސަލަ ނިންމަވާލެއްވީ ދެން އޮންނަ އަޑުއެހުމެއްގައި ޖަމީލަށްވެސް ފުރުސަތު ދެއްވާނެ ކަމަށް އިއުލާނު ކުރުމަށްފަހު އެވެ.\nޖަމީލްގެ މައްޗަށް އިތުބާރު ނެތްކަމުގެ ވޯޓް ރައްޔިތުންގެ މަޖިލީހުގައި ނަގައި އެމަނިކުފާނު މަގާމުން ދުރުކުރީ ޖުލައި 21، 2015 ގައެވެ. ޖަމީލް ބޭރު ކުރަން 78 މެންބަރުން ވޯޓް ދެއްވި އެވެ. ދެކޮޅަށްވޯޓް ދެއްވީ ދެމެންބަރުންނެވެ. އެއީ އަހުމަދު މަހުލޫފާއި އަލީ ހުސައިންއެވެ. މަގާމުން ވަކި ކުރެއްވި އިރު އެމަނިކުފާނު ހުންނެވީ އަމިއްލަފުޅަށް އަރުވާލެއްވިގެން އިނގިރޭސިވިލާތުގައެވެ. މިއީ ރާއްޖޭގެ ތާރީހުގައި އެ ދުވަހާއި ހަމައަށް ނައިބު ރައީސަކު މިފަދަ ގޮތަކަށް މަގާމުން ދުރު ކުރި ފުރަތަމަ ފަހަރެވެ. ޖަމީލަށްފަހު ނާއިބް ރައީސް ކަމަށް ވަޑައިގެންނެވީ އޭރުގެ ބާރުގަދަ ޓޫރިޒަމް މިނިސްޓަރު އަހުމަދު އަދީބެވެ. ޖަމީލް ބޭރުކޮށް ނާއިބް ރައީސްގެ މަގާމު ހުސްކުރުވީވެސް އަދީބަށް ހާއްސަކޮށެވެ. ނަމަވެސް ވަރަށް ކުރު މުއްދަތެއްގެ ތެރޭގައި އަދީބު މަގާމުން ދުރުކޮށް ޖަލަށް ލެވުނެވެ. ފަހުން ރައީސް ޔާމީންގެ ވެރިކަން ނިމެދެން ނާއިބް ރައީސަކަށް ހުންނެވީ އޭރުގެ ފިނޭންސް މިނިސްޓަރު އަބްދުﷲ ޖިހާދެވެ.\nރައްޔިތުންގެ މަޖިލިސް ސުޕްރީމް ކޯޓް ޑރ. މުހައްމަދު ޖަމީލް އަހުމަދު + އެޓާނީ ޖެނެރަލް\nޖަމީލް މައްސަލަ ފުރަތަމަ ހުށަހަޅަން ޖެހޭނީ ސިވިލް ކޯޓަށް


JP aai MDP hoonuvefaivanikoh eh candidate eh ge ummeedhu dheefi\nޖޭޕީ، އެމްޑީޕީ ހޫނުވެފައިވަނިކޮށް އެއް ކެނޑިޑޭޓެއްގެ އުންމީދެއް ދީފި\nހުސައިން ރަޝީދު ހަސަން: އޭނާ ވަނީ އެއް ކެންޑިޑޭޓެއްގެ ޔަގީންކަން ދެއްވާފަ - އަހުމަދު ޝުރާއު | އަވަސް\nއިދިކޮޅު އިއްތިހާދުގައި ހިމެނޭ އެމްޑީޕީ އަދި ޖުމްހޫރީ ޕާޓީގެ ލީޑަރުންގެ މެދުގައި ހިޔާލު ތަފާތުވެ ކޯލިޝަން ބައިބައިވެފައި ވަނިކޮށް އެއް ކެނޑިޑޭޓެއް ނެރެވޭނެ ކަމުގެ ޔަގީންކަން އަނެއްކާވެސް ދީފި އެވެ.\nއިދިކޮޅު އެއް ކެންޑިޑޭޓެއް ނެރުމަށް ޕާޓީތަކުގެ މެދުގައި ހަދާފައިވާ ކޮމެޓީގައި ހިމެނިވަޑައިގަންނަވާ ޖުމްހޫރީ ޕާޓީގެ ޑެޕިއުޓީ ލީޑަރު ޑރ. ހުސައިން ރަޝީދު ހަސަން މިއަދު ވިދާޅުވި ގޮތުގައި ގުޅިފައިވާ ޕާޓީތަކުން އެއް ކެންޑިޑޭޓެއް ނެރުމަށް އެއްވެސް ހުރަހެއް ނެތް ކަމަށާއި އެ ކެންޑިޑޭޓް ފެނި ހިތްތަކަށް އުފާވެރިކަން ވަރަށް އަވަހަށް ލިބިގެންދާނެ ކަމަށެވެ.\nހުސައިން ރަޝީދު މިހެން ވިދާޅުވިއިރު އިއްޔެ ޖުމްހޫރީ ޕާޓީގެ ލީޑަރު ގާސިމް އިބްރާހިމް ވަނީ އިދިކޮޅުގެ ސަރުކާރެއްގެ ކެބިނެޓް ކަމަށް އެމަނިކުފާނަށް ފެންނަ ކެބިނެޓް އިއުލާން ކުރައްވާފަ އެވެ. އެތައް މިނިސްޓްރީއެއް ހިމެނޭ އެ ކެބިނެޓްގައި އެމްޑީޕީއަށް އެއްވެސް މަގާމެއް ދީފައެއް ނުވެ އެވެ.\nގާސިމް މަގާމުތައް ދެއްވީ ޖުމްހޫރީ ޕާޓީގެ އިސް ހުރިހާ ބޭފުޅުންނަށާއި އަދާލަތު ޕާޓީގެ ބޭފުޅުންނާއި ކުރީގެ ރައީސް މައުމޫން އަބްދުލްގައްޔޫމްގެ ބޭފުޅުންނަށެވެ. ނަމަވެސް އަދާލަތު ޕާޓީންނާއި ރައީސް މައުމޫންގެ އޮފީހުން ވަނީ ގާސިމްގެ ނިންމެވުމަކީ މަޝްވަރާގެ މަތިން ނިންމަވާފައި ނިންމުމެއް ނޫން ކަމަށް ބުނެ އެކަމަށް ދެކޮޅު ހައްދަވާފަ އެވެ.\nމީގެ ސަބަބުން އެމްޑީޕީގެ ބައެއް މެންބަރުންގެ ފާޑުކިޔުން ގާސިމަށް ވަރަށް ބޮޑަށް އަމާޒުވި އެވެ. އެމްޑީޕީގެ މަޖިލިސް މެންބަރު އީވާ އަބްދުﷲ ވަނީ ގާސިމް އިބްރާހިމް އިއުލާން ކުރެއްވި ކެބިނެޓަށް ޓްވިޓާގައި ޖޯކް ވެސް ޖައްސަވާފަ އެވެ. މިކަމުގެ ސަބަބުން ކޯލިޝަންގައި އޮތް އެންމެ ބޮޑު ދެ ޕާޓީ ބައިބައިވެ އިންތިހާބަށް އެކުމުގައި ނުނިކުންނާނެ ކަމަށް ވަރަށް ބޮޑަށް ވަނީ ބެލެވިފަ އެވެ.


Furabandhuge Ithuru Luithah Mirey Iulaan Kuranee - Vaguthu\nފުރަބަންދުގެ އިތުރު ލުއިތައް މިރޭ އިއުލާން ކުރަނީ\nކޮވިޑް-19 ގެ ސަބަބުން އިއުލާނު ކޮށްފައިވާ ފުރަބަންދަށް ލުއި ދިނުމުގެ ދެވަނަ މަރުހަލާ މިރޭ އިއުލާނު ކުރެވޭނެ ކަމަށް ނޭޝަނަލް އިމަޖެންސީ އޮޕަރޭޝަން ސެންޓަރު (އެންއީއޯސީ) ވިދާޅުވެއްޖެއެވެ.\nމާލެ އިން ކޮވިޑް-19 އަށް ދިވެއްސަކު ފައްސިވުމާ ގުޅިގެން މާލެ ސަރަހައްދު ވަނީ ފުރަބަންދަކަށް ގޮސްފައެވެ. އަދި ފުރަބަންދަށް 45 ދުވަސްވުމާ އެކު ސަރުކާރުން ވަނީ ފިޔަވަހިތަކަކަށް ބަހާލައިގެން ލުއިތަކެއް ދިނުމަށް ނިންމައިފައެވެ.\nއެގޮތުން ފުރަތަމަ ފިޔަވަހީގެ ލުއިތައް ދީފައިވަނީ މިދިޔަ މަހުގެ 30 އިން ފެށިގެން2ހަފްތާގެ މުއްދަތަކަށެވެ.\nރޭ ބޭއްވި ނޫސްވެރިންގެ ބައްދަލުވުމުގައި ނޫސްވެރިއަކު ކުރި ސުވާލަކަށް ޖަވާބު ދެއްވަމުން އެންއީއޯސީގެ ތަރުޖަމާނު މުހައްމަދު މަބްރޫކު އަޒީޒު ވިދާޅުވީ، ސަރުކާރުން އިއްވާފައިވާ ފުރަބަންދުގެ އިތުތު ލުއިތަކުގެ މައުލޫމާތު ރޭ ހިއްސާ ކުރުމަށް މަސައްކަތް ކޮށްފައިވާ ކަމަށެވެ. ނަމަވެސް ޕޮލިސީ ލެވެލްގައި އަދިވެސް ބައެއް ކަންކަން ނިންމަމުން އަންނާތީ އެކަން ނުކުރެވުނީ ކަމަށް އޭނާ ވިދާޅުވިއެވެ.\nމަބްރޫކު ވިދާޅުވީ، މިރޭ ކުރިއަށްދާ ނޫސްވެރިންގެ ބައްދަލުވުމުގައި ހެލްތް މިނިސްޓްރީގެ ފަރާތުން ބައްދަލު ކުރައްވައި ސާފުކޮށް އެކަން ކުރިއަށް ގެންދިއުމަށް ހަމަޖެހިފައިވާ ގޮތް ކިޔާދެވޭތޯ މަސައްކަތް ކުރައްވާނެ ކަމަށެވެ.\n"ކުރިއާލާ އެކަން ހިނގަން ޖެހޭ، އަދި ތިބޭފުޅުންނަށް އެ މައުލޫމާތު ލިބެންވެސް ޖެހޭ ތައްޔާރުވުމަށްޓަކައި، އެހެން ކަމުން މާދަމާ ރޭ އެކަން ކުރެވޭނެ ގޮތް އަޅުގަނޑު ރާވާނަން" މަބްރޫކު ވިދާޅުވިއެވެ.\nފުރަބަންދަށް ދީފައިވާ ލުއިގެ ފުރަތަމަ ފިޔަވަހީގައި ގޭބިސީތަކުން ބޭރަށް ދެވޭ މީހުންގެ އަދަދާއި ބޭރުގައި އުޅެވޭ ވަގުތު ވަނީ އިތުރު ކޮށްފައެވެ. މީގެއިތުރުން އުމުރުން ދުވަސްވީ މީހުންނަށް ކޮންމެ ދުވަހަކު ވެސް ވަކި ގަޑިއެއްގައި ބޭރަށް ދާން ހުއްދަ ވަނީ ދީފައެވެ.\nރާއްޖެއިން މިހާތަނަށް ކޮވިޑް-19 ޖެހުނު މީހުންގެ އަދަދު ވަނީ 1942 އަށް އަރާފައެވެ. އޭގެ ތެރެއިން 1010 މީހަކު ބަލިން ރަނގަޅުވެފައިވާއިރު، 8 މީހަކު ވަނީ ބަލި ޖެހިގެން ނިޔާވެފއަިވެއެވެ.\nޖޫން 10, 2020 14:52\nސަރުކާރުން ކިތައްމެ ލުޔެއްދިނަސް ވިލިމާލޭގަ ލުޔެއް ނުލިބޭ މިތާތިބޭ ޕޮލިހުންގެ އޮންނަނީ ވަކި ސަރުކާރެއް\nޖޫން 10, 2020 15:09\nގޭންބޭރައްދާން ބޭނުންވާމީހަކު 48ގަޑިއިރުކުރިން މަޖެލިސްރައީސްއައް އަންގާ ހުއްދަހޯދަންޖެހޭގޮތައްތޯ އަނެއްކާ ގުޅުވާލަނީ މިހާރުކޮންމެކަމެއްވެސް މަޖުލިހުން ނިންމަންޖެހޭގޮތައް ކަންކަން ބައްޓަންވާތީ އުފެދޭސުވާލެއްމީ


ސްކޫލް ފެށުނުއިރު ފޮތްތައް ނުލިބުމަކީ ކަންބޮޑުވާ ކަމެއް: ޑީއާރުޕީ\nހަވީރު ޑެއިލީ، 10 ޖެނުއަރީ 2011 00:00 10 ޖެނުއަރީ 2011\nދިރާސީ އަހަރުގެ ކިޔެވުން އިއްޔެ ފެށުނުއިރު، ކިޔަވާ ކުދިންނަށް ފޮތްތައް ނުލިބުމަކީ ކަންބޮޑުވާން ޖެހޭ ކަމެއް ކަމަށް ޑީއާރުޕީން އިއްޔެ ބުނެފި އެވެ.\nޑީއާރުޕީ އޮފީހުގައި ނޫސްވެރިންނާ ބައްދަލުކުރައްވައި ޕާޓީގެ ކައުންސިލް މެމްބަރު އަދި ތުލުސްދޫ ދާއިރާގެ މެމްބަރު ރޮޒައިނާ އާދަމް ވިދާޅުވީ އެއްވެސް ސްކޫލެއްގައި ފޮތްތައް ހަމަވިކަމެއް ޔަގީން ނުވާ ކަމަށާއި ސްކޫލްތަކަށް، ފޮތްތައް ހަމަވާނެ ދުވަހެއް ބެލެނިވެރިންނަށް ވެސް އަދި ސާފުވެފައި ނެތް ކަމަށެވެ. އަތޮޅުތަކުގެ ގިނަ ސްކޫލްތަކަށް ފޮތްތައް ނުލިބިގެން އެ ޕާޓީ އަށް ވެސް ޝަކުވާ ހުށަހަޅާފައިވާ ކަމަށް ވެސް އޭނާ ވިދާޅުވި އެވެ. އޭގެ ތެރޭގައި އައްޑު އަތޮޅާއި ނ. މަނަދު އާއި ތ. މަޑިފުށި ފަދަ ބައެއް ރަށްތައް ހިމެނޭ ކަމަށް ޑީއާރުޕީން ބުނެ އެވެ.\n"އަޅުގަނޑުމެން އެދެން ވީހާވެސް އަވަހަކަށް ދަރިވަރުންނަށް ފޮތްތައް ލިބޭނެ ގޮތެއް އެޑިއުކޭޝަން މިނިސްޓްރީން ހަމަޖައްސައިދެއްވުމަށް. އެއީ ކޮންމެ ގޮތެއްވިއަސް ސްކޫލް ކުދިންނަށް ކިޔެވޭނެ އިންތިޒާމް ހަމަޖެއްސުމަކީ ސަރުކާރުގެ ޒިންމާއެއް،" ރޮޒައިނާ ވިދާޅުވި އެވެ.\nފޮތްތައް ހަމައަށް ފޯރުކޮށްނުދެވޭ ނަމަ ބުކްޝޮޕްތަކުން ވެސް ފޮތްތައް ގަތުމުގެ ފުރުސަތު އޮންނަން ޖެހޭނެ ކަމަށް ރޮޒައިނާ ވިދާޅުވި އެވެ.\nކިޔެވުން ފެށުނުއިރު އެހެން އަހަރުތަކާ ހިލާފަށް ފޮތް ފިހާރަތަކުގެ ބަދަލުގައި މި އަހަރު ދަރިވަރުންގެ ޓެކްސްޓް ފޮތްތައް ހަވާލުކޮށްފައި ވަނީ ސްކޫލްތަކާ އެވެ.\nއެޑިއުކޭޝަން މިނިސްޓަރުގެ ނައިބު ޑރ. ނަޒީރު އިއްޔެ ވިދާޅުވި ގޮތުގައި ޓެކްސްޓް ފޮތްތައް ޖުމްލަކޮށް ހުރިހާ ސްކޫލްތަކަށް މިހާރު ވާނީ ފޯރުކޮށްދީފަ އެވެ. ނަމަވެސް ބައެއް ފޮތްތައް އިއްޔެ ހުރިހާ ކުދިންގެ އަތަށް ނުލިބި ހުރެދާނެކަން ގަބޫލުކުރައްވާ ކަމަށް ވެސް އޭނާ ވިދާޅުވި އެވެ.\nރަށްރަށުގެ ސްކޫލްތަކުގެ ބައެއް ފޮތްތައް އިއްޔެ ވެސް ފޮނުވާފައިވާ ކަމަށާއި ފޮތްތައް ހަމައަށް ނުލިބު ނަމަވެސް އާދައިގެމަތިން ފިލާވަޅުތައް ނަގައި ކްލާސްތައް ހިނގާނެ ކަމަށް އެޑިއުކޭޝަނުން ބުނެ އެވެ.\nއަރުޝީފަށް ނެގީ 23/03/2017 05:20\nއެންމެފަހުން އަޕްޑޭޓްކުރީ 23/03/2017 05:20\nއާދަމް ނަޒީރު2މިނެޓު ކުރިން\nހަފީޒާ އަބްދުއްސައްތާރު 12 މިނެޓު ކުރިން


Khashoggi Gathulu: America ah muhinmuvee amihla maslahathu\nޚާޝުގްޖީ ގަތުލު: އެމެރިކާއަށް މުހިންމުވީ އަމިއްލަ މަސްލަހަތު\nއެމެރިކާގެ ރައީސް ޑޮނަލްޑް ޖޭަ ޓްރަމްޕް ސައުދީ އަރަބިއްޔާއަށް ކުރިން ކުރެއްވި ދަތުރުފުޅެއްގައި ރަސްގެފާނު ސަލްމާން ބިން އަބުދުލް އަޒީޒު އަލް ސައުދު އޭނާއަށް މަރުހަބާ ވިދާޅުވަނީ. ފޮޓޯ: ރޮއިޓާސް.\nއިސްޓަންބުލް (ނޮވެމްބަރު 23) - ތުރުކީގެ އިސްތަންބޫލުގައި ހުންނަ ސައުދީ ކޮންސިއުލޭޓްގެ ތެރޭގައި ނޫސްވެރިޔާ ޖަމާލް ޚާޝުގްޖީ މަރާލި މައްސަލާގައި އިންސާފަށްވުރެ އެމެރިކާގެ އަމިއްލަ މަސްލަހަތު އިސްކުރާކަމުގެ ތުހުމަތު ތުރުކީ\nސަރުކާރުން ކޮށްފި އެވެ.\nޚާޝުގްޖީ މަރާލި މައްސަލާގައި މުޅި ދުނިޔޭގެ ފާޑިކިޔުން ސައުދީއަށް އަމާޒުވެފައިވަނިކޮށް، އެ ގައުމާ އޮންނަ ގުޅުން އެމެރިކާގެ ރައީސް ޑޮނަލްޑް ޓްރަމްޕް ވަނީ ދިފާއު ކުރައްވައިފަ އެވެ.\n"ސައުދީ އަކީ ދެގޮތެއްނުވާ އެކުވެރިއެއް އަދި އެމެރިކާގައި ރެކޯޑް އަދަދަކަށް އިންވެސްޓު ކުރަން އެއްބަސްވެފައިވާ ގައުމެއް،" ޓްރަމްޕް ނެރުއްވި ބަޔާނެއްގައި ވިދާޅުވެފައިވެ އެވެ.\nއެކަމާއި ގުޅިގެން، ތުރުކީގެ ހާރިޖީ ވަޒީރު މެވްލޫ ޗާވުޒޯގުލޫ ވިދާޅުވީ، ތަހުގީގީ އިދާރާތާކުން ޚާޝުގްޖީގެ މައްސަލާގައި ކޮންމެ ކަމެއްހާމަ ކުރި ނަމަވެސް، އެ ކަންތައްތައް އެމެރިކާއިން ބަލައިނުގަންނާނެކަމަށް ޓްރަމްޕްގެ ވާހަކަފުޅުތަކުން ސާފުކޮށް ދޭހަވާ ކަމަށެވެ.\nއަދި ވިޔަފާރީގެ ފައިދާ، އިންސާނެއްގެ ފުރާނާއަށްވުރެ މުހިންމު ނުވާނެކަމަށް ވެސް، މިނިސްޓަރު ވަނީ ވިދާޅުވެފަ އެވެ.\nޚާޝުގްޖީ މަރާލީ ސައުދީ ވަލީ އަހުދު މުހައްމަދު ބިން ސަލްމާންގެ އޯޑަރަށް ކަމަށް އެމެރިކާގެ ޖާސޫސީ އިދާރާ، ސެންޓްރަލް އިންޓެލިޖަންސް އޭޖެންސީ (ސީއައިއޭ) އިން ނިންމާފައިވާ ކަމަށް އެމެރިކާގެ މީޑިއާއިން ވަނީ ތުހުމަތުކޮށްފަ އެވެ.\nނަމަވެސް، އެކަމަށް އިންކާރު ކުރައްވަމުން ޓްރަމްޕް ވިދާޅުވީ ޚާޝުގްޖީ މައްސަލާގައި ސީއައިއޭ އިން 100 ޕަސަންޓް ނިންމުމެއް ނިންމާފައިވާ ނުވާ ކަމަށެވެ.\nސައުދީން އެމެރިކާގައި އިންވެސްޓް ކުރާ ކަމަށް ޓްރަމްޕް އިޝާރާތް ކުރައްވަނީ، އެތަކެއް ބިލިއަން ޑޮލަރުގެ ހަތިޔާރު ގަތުމަށް ދެ ގައުމުން ވެފައިވާ އެއްބަސްވުމަށެވެ.\n"އަހަރެމެން ވިސްނާނުލާ އެ އެއްބަސްވުންތައް ބާތިލުކޮށްފިނަމަ، އެކަމުގެ ވަރަށް ބޮޑު ފައިދާއެއް ރަޝިޔާ އަދި ޗައިނާ އަށް ލިބޭނެ،" ޓްރަމްޕް އެ ބަޔާނުގައި އިތުރަށް ވިދާޅުވި އެވެ.\nޚާޝުގްޖީ މަރާލުމުގައި މުހައްމަދު ބިން ސަލްމާންގެ ވަރަށް އަރިސް ތިން ބޭފުޅުން ކަމަށް ތުރުކީގެ އޮފިޝަލުން ދަނީ ތަކުރާރުކޮށް ބުނަމުންނެވެ.\nއަދި އެކަމުގެ ހެއްކެއްގެ ގޮތުގައި، ތުރުކީ ސަރުކާރުން ވަނީ އެކަމުގެ އޯޑިއޯ ރެކޯޑިންއެއް އެމެރިކާ ހިމެނޭ ގޮތަށް ގިނަ ގައުމުތަކާ ހިއްސާކޮށްފަ އެވެ.\nއެ ރެކޯޑިންގެ ސަބަބުން ޚާޝުގްޖީ މަރާލުމުގައި ސައުދީ ވަލީ އަހުދުގެ ސީދާ އަތެއްވާ ކަމުގެ ހެކި ލިބިފައިވާ ކަމަށް ގިނަ ފަރާތްތަކުން ބުނި ނަމަވެސް، އެމެރިކާއިން އެކަމަށް ވަނީ ދެކޮޅު ހަދާފަ އެވެ.\nއެމެރިކާ ސައުދީ އަަރަބިއްޔާ ޑޮނަލްޑް ޓްރަމްޕް + ތުރުކީ\nއެމެރިކާގައި އިންވެސްޓު ކުރާތީ ޓްރަމްޕް، ސައުދީ ދިފާއު ކުރައްވައިފި\nޓްރަމްޕްގެ ނުސީިދާ ތުހުމަތު މުހައްމަދަށް


America in is nagaigen Syria ah hamalaa dheefi America in is nagaigen Syria ah hamalaa dheefi\nއެމެރިކާއިން އިސްނަގައިގެން ސޫރިޔާއަށް ހަމަލާދީފި\nސޫރިޔާގެ ދިމިޝްޤަށް ހަމަލާދެނީ= ފޮޓޯ: ޝިންހުއާ\nސޫރިޔާގެ ދޫމާއަށް ދާދިފަހުން ދިންކަމަށް ބުނާ ކެމިކަލް ހަމަލާގެ ފަހަތުގައިވަނީ ސޫރިޔާ ސަރުކާރު ކަމަށް ބުނެ، އެމެރިކާއިން ސޫރިޔާއަށް ހަމަލާދީފިއެވެ. ޙަމަލާ ދިނީ ސޫރިޔާގެ ބައެއް އަސްކަރީ މަރުކަޒުތަކަށް ކަމަށާއި، ޙަމަލާތަކުގައި ބޭނުންކުރީ ކުރޫޒް ޓޮމަހޯކް މިސައިލް ކަމަށް، ހަމަލާ ދިންކަން އިޢުލާންކުރައްވަމުން އެމެރިކާގެ ދިފާއީ ވަޒީރު ޖިމް މަޓިސް ވިދާޅުވިއެވެ. ޙަމަލާތައް މިހާރު ނިމިއްޖެކަމަށާއި ސޫރިޔާއަށް އިތުރު ހަމަލާތަކެއް ދޭން އަދި މި ދަނޑިވަޅުގައި ވިސްނަމުން ނުދާކަމަށް މަޓިސް ވިދާޅުވިއެވެ.\nއެމެރިކާގެ ޙަމަލާތައް އަމާޒުކުރީ ސޫރިޔާގެ ވެރިރަށް ދިމިޝްގުގެ ކައިރީގައިވާ ސައިންޓިފިކް ދިރަސާކުރާ މަރުކަޒަކަށާއި، ދިމިޝްގުގެ މެދުތެރޭގައިވާ ސޫރިޔާ ސިފައިންގެ ހަތިޔާރު ގުދަނަކަށާއި، ދިމިޝްގާ ތަންކޮޅެއް ދުރުގައިވާ އަސްކަރީ ދެ އަމާޒަކަށެވެ. ނަމަވެސް މިދިޔަ އަހަރު އެމެރިކާ އިން ސޫރިޔާގެ ވައިގެ މަރުކަޒަކަށް ދިން ޙަމަލާތަކަށްވުރެ މި ޙަމަލާތައް ވަރުގަދަވާނެކަމަށް އެމެރިކާގެ ދިފާއީ ވުޒާރާ ޕެންޓަގަނުން ބުނެފައިވެއެވެ.\nސޫރިޔާއަށް ޙަމަލާދޭން ފެށިކަން އެމެރިކާގެ ރައީސް ޑޮނަލްޑް ޓްރަމްޕް އިޢުލާން ކުރެއްވީ ރޭ ސޫރިޔާގެ ގަޑިން މެންދަމު 0300ގައެވެ. އެ ހަމަލާތަކުގައި ފަރަންސޭސިވިލާތާއި އިނގިރޭސިވިލާތުން ބައިވެރިވާކަމަށް އެ ދެ ޤައުމުންވެސް ބުނެއެވެ.\nއަސްކަރިއްޔާގައި ގެންގުޅޭ ފަދަ ހަތިޔާރު ވިއްކުން ނިއުޒިލެންޑުން މަނާކޮށްފި\nއިރާނުގެ އަމާޒަކީ މުދަލާއި ޚިދުމަތްތަކުގެ އަގުހެޔޮކުރުން: ޚާމެނާއީ\nޕާކިސްތާނުގެ ސަރުކާރުން މަސައްކަތްކުރަނީ ޖިނާއީ ކުށްތަކުގައި އަހަރެމެން ބައްދާލަން: ބިލާވަލް


"Bangladesh Ga Pakistan In Hingi Insaanihyathaa Dhekolhu Jareemaathah UN Ah Engen Jehey" - Vaguthu\n"ބަންގްލަދޭޝްގައި ޕާކިސްތާނުން ހިންގި އިންސާނިއްޔަތާ ދެކޮޅު ޖަރީމާތައް އދ. އަށް އެނގެން ޖެހޭ"\nނަވާރަސަތޭކަ ހަތްދިހަ އެއް ވަނަ ޕާކިސްތާނުން، ބަންގްލަދޭޝްގެ ބަޔަކު ނައްތާލުމުގެ ބޭނުމުގައި މީހުން މެރުމާއި އިންސާނިއްޔަތާ ދެކޮޅު އަމަލުތަކެއް ހިންގާފައިވާ ކަމަށާއި އެ ޖަރީމާތައް އދ. އަށް އެނގެން ޖެހޭ ކަމަށް ކަޝްމީރު ޓެރިޓަރީއިން ބޭރު ކޮށްފައިވާ ލީޑަރު ސަރްދަރް ސައުކަތް އަލީ ކަޝްމީރީ ވިދާޅުވެއްޖެއެވެ.\nބަންގްލަދޭޝްގައި ކުރިޔަށްދިޔަ ހަނގުރާމައިގެ ތެރޭގައި ޕާކިސްތާނުގެ މީހުން އިންސާނިއްޔަތާ ދެކޮޅު އަމަލުތައް ހިންގާފައިވާ ކަމަށް ސައުކަތް ވިދާޅުވެފައި ވަނީ ޕާކިސްތާނާއި ދެކޮޅަށް ސްވިޒަލޭންޑުގެ ޖެނެވާ ސިޓީގައި ކުރިޔަށްދިޔަ މުޒާހަރާގެ ތެރޭގައި ވާހަކަ ދައްކަވަމުންނެވެ. ބަންގްލަދޭޝް ކޮމިއުނިޓީއަކުން ކުރިޔަށް ގެންދިޔަ މުޒާހަރާގެ ތެރެއިން ޕާކިސްތާނުން ހިންގާފައިވާ ޖަރީމާތަަކަށް މާފަށް އެދުމަށް ސައުކަތް ގޮވާލެއްވިއެވެ.\nޕާކިސްތާނުގެ ސިފައިން ހަތިޔާރު ނެތް އާންމުންނާ ދެކޮޅަށް ހަމަލާދިން ކަމަށާއި، އެ ހަމަލާގައި މަރުވި މީހުންނަށް ތައުޒިޔާގެ މެސެޖް ސައުކަތް ފޮނުއްވިއެވެ. އެ ހަމަލާތަކުގެ ސަބަބުން ތިން މިލިއަން މީހުން މަރުވެ، 200،000 އަންހެނުން ރޭޕްކުރި ކަމަށާއި އަދި 10 މިލިއަން މީހުންގެ ގެދޮރު ގެއްލުން ކަމަށް ބުނެފައިވެއެވެ.\nޕާކިސްތާނާއި ދެކޮޅަށް އެއްވުމުގެ ތެރެއިން ބެނާތަކާއި ޕޯސްޓަރުތަކުގައި ޕާކިސްތާނުން ހިންގި ޖަރީމާއަށް ސަމާލުކަން ދިނުމަށް ލިއެފައިވެއެވެ.\nސައުކަތް އަލީ ވިދާޅުވީ ބަންގްލަދޭޝްގެ އެތައް ބަޔަކު މަރާލާ އިންސާނިއްޔަތާ ދެކޮޅު އަމަލުތަކަށް އަރައިގެންފައިވާ ބަޔަކީ ޕާކިސްތާނުގެ ސިފައިން ކަމަށެވެ. ސައުކަތު ވިދާޅުވީ އޭރު ޕާކިސްތާނުން ހިންގި ޖަރީމާތައް އޮތީ ފަސްއަޅައި ފޮރުވިފަ ކަމަށާއި، އެ ވާހަކަތައް ގިނަ މީހުންނަށް ނޭނގޭ ކަމަށެވެ.\nބަންގްލަދޭޝްގައި ބޭއްވި ކައިވެނީގެ ހަފްލާއަކަށް ހޮނު އަޅައި ގިނަ ބަޔަކު މަރުވެއްޖެ\nޗޮކްލެޓް ބިރިޔާނީ ކާނަންތަ؟\nޖުލައި 10, 2021 18:16\nމީ ހުސް ދޮގު.މުސްލިމުން ނުކުރާނެ މިކަހަލަ ކަންކަން


Aanmunge Thaaeedhu Boduve Kukulhu Fihaaraige E-Shop E- Shopping Mall Akah - Vaguthu\nއާންމުންގެ ތާއީދު ބޮޑުވެ ކުކުޅު ފިހާރައިގެ އީ- ޝޮޕް، އީ- ޝޮޕިން މޯލްއަކަށް\nކުކުޅު ފިހާރައަށް އާންމުންގެ ތާއީދު ބޮޑުވެ އީ- ޝޮޕް، އީ- ޝޮޕިންގ މޯލްއަކަށް ބަދަލުކުރަން ނިންމައިފިއެވެ.\nއެކަމާއި ގުޅޭ މައުލޫމާތު "ވަގުތާއި" ހިއްސާކުރައްވަމުން ކުކުޅު ފިހާރައިގެ ސޭލްސް އެންޑް މާކެޓިން މެނޭޖަރ މުހައްމަދު ނަޝާތު ވިދާޅުވީ އީ-މޯލްގެ ޚިދުމަތް މުޅި ރާއްޖެއަށް ލިބޭނެ ކަމަށާއި، އީ-މޯލް މެދުވެރިކޮށް ޝޮޕިން މޯލްއަކުން ލިބޭ ހުރިހާ އެއްޗެއް ލިބޭނެ ކަމަށެވެ.\nއަދި ކުކުޅު ފިހާރައަކީ ރާއްޖޭގައި އެންމެ އަގުހެޔޮކޮށް ތަކެތި ލިބޭނެ ޝޮޕިން މޯލްއިން ކަމަށާއި ހުރިހާ އެއްޗެއް ވެސް އެހެން ތަންތަނަށް ވުރެ އަގު ހެޔޮވާނެކަން އޭނާ ފާހަގަކުރިއެވެ. މީގެ ކުރިން އީ-ޝޮޕް މެދުވެރިކޮށް ވިއްކަމުން އައީ ކުކުޅުގެ ބާވަތްތައް އެކަނި ކަމަށްވީ ނަމަވެސް މިހާރު އީ-މޯލް މެދުވެރިކޮށް ކާބޯ ތަކެތީގެ އިތުރުން ރީތިވާ ސާމާނާއި، ގޭތެރެއަށް ބޭނުންވާ ސާމާނުވެސް ލިބޭނެ ކަމަށް ނަޝާތު ވިދާޅުވިއެވެ.\n"އީ-މޯލްއިން ވަރަށް ފަސެހަވާނެ ވިޔަފާރިކުރަން. ފިހާރައަށް ވަދެފައި ވަށިގަނޑަށް އަޅާ ގޮތަށް އައިޓެމްސް ސެލެކްޓް ކުރަމުންދާންވީ. ކުރާވަރަކަށް ޓޯޓަލް ރުފިޔާ ފެންނާނެ. މިގޮތަށް ބަދަލް ކުރީ ވަރަށް ގިނަ ކަސްޓަމަރުންގެ އެދުމުގެ މަތިން. އަޅުގަނޑުމެން 500 ރުފިޔާއިން މަތީގެ ތަކެތި ބައްލަވައިގަތީމަ ބޯޓަށް ގެންގޮސްދެން ކުރިއެކޭވެސް އެއްގޮތަށް." އޭނާ ވިދާޅުވިއެވެ.\nނަޝާތު ވަނީ ކޮންމެ ދުވަަހަކުވެސް ވެބްސައިޓަށް އާ އެއްޗެހި އިތުރުވަމުންދާނެ ކަމަށް ބުނެފައެވެ.\nމާލެ އަދި ހުޅުމާލޭގައި ފުޅާ ދާއިރާއެއްގައި، ފިނިކުރި ކާބޯތަކެތި، ހޯލްސޭލް އަދި ރީޓެއިލް ކުރަމުން އައި"ކުކުޅު ފިހާރަ" ގެ ވެބްސައިޓް، މެދުވެރިކޮށް މުޅި ރާއްޖެއަށް ހޯލްސޭލްގެ ޚިދުމަތް ދޭން ފަށާފައި ވަނީ މީގެ ދުވަސްކޮޅެއް ކުރިންނެވެ.\nކުޑަ ދުވަސްކޮޅެއްގެ ތެރޭގައި އާއްމުންގެ އިތުބާރާއި ޔަޤީންކަން ހޯދާފައިވާ ކުކުޅު ފިހާރައިގެ ޚިދުމަތް އީ-މޯލް އަކަށް ފުޅާކުރަން ނިންމާފައި ވާއިރު، އޮންލައިންކޮށް ހޯލްސޭލްގެ ޚިދުމަތް ދޭ އިރު އެ ޚިދުމަތް ރާއްޖޭގެ ކޮންމެ ހިސާބަކުން ވެސް ލިބޭނެއެވެ.\nމިހާރު ކުކުޅު ފިހާރައިގެ ޚިދުމަތް ހޯއްދަވާ ފަރާތްތަކަށް ޚާއްސަ ކޮށްގެން، ޕްރޮމޯޝަނެއް ވެސް އެބަ ކުރިއަށް ގެންދެއެވެ. މި ޕްރޮމޯޝަނަކީ، އެ ފިހާރައިގެ ވެބްސައިޓު މެދުވެރިކޮށް ހޯލްސޭލް ހިދުމަތް ހޯދާ ކަސްޓަމަރުންގެ ތެރެއިން ކޮންމެ 100 ވަނަ ކަސްޓަމަރަކަށް 20 އިންސައްތަ އާއި ހަމައަށް ޑިސްކައުންޓް ލިބޭނެ ޕްރޮމޯޝަނެކެވެ.\nމީގެ އިތުރުން، ކުކުޅު ފިހާރައިން މިހާރު ވެސް ހޯލްސޭލް ކުރާ ފަރާތްތަކަށް 20-30 އިންސައްތަ އާއި ދެމެދުގެ ޑިސްކައުންޓެއް ދެމުންދާކަން ފާހަގަކޮށްލެވެއެވެ. އެހެންކަމުން 100 ވަނަ ކަސްޓަމަރުގެ ބިލުގެ 40-50 ޕަސެންޓުގެ ޑިސްކައުންޓެއް ލިބޭނެއެވެ.\nދުވާލެއްގެ މައްޗަށް އެތަށް ސަތޭކަ އޯޑަރެއް ލިބެމުންދާ އެ ފިހާރައިން އޯޑަރު ކުރާ ކަސްޓަމަރުންގެ އަދަދު ވެބްސައިޓުން ފެންނާނެ އިންތިޒާމް މިހާރު ވަނީ ހަމަޖައްސާފައެވެ.\nކުކުޅު ފިހާރައިގެ ވެބްސައިޓު މެދުވެރިކޮށް ހޯލްސޭލްކޮށް ވިޔަފާރި ކުރާ ކަސްޓަމަރުންނަށް އެ ފިހާރައިން ދަނީ ހިލޭ ޑެލިވަރީގެ ޚިދުމަތްވެސް ފޯރުކޮށްދެމުންނެވެ. ކުކުޅު ފިހާރައިން ހޯލްސޭލް ކުރާތާ6އަހަރުވެފައިވާ އިރު، ރީޓެއިލް ކުރަން ފެށީ ކޮވިޑް-19 އާއި ގުޅިގެން މާލެ ފުރަބަންދު ކުރުމުންނެވެ.\nކުކުޅު ފިހާރައިގެ އަހަރު ނިންމާ ޕްރޮމޯޝަންގެ މި ހަފްތާގެ ނަސީބުވެރިއަކީ މަރީ\nކުކުޅު ފިހާރައިގެ އަހަރު ނިންމާ ޕްރޮމޯޝަން: ފުރަތަމަ ހަފްތާގެ ނަސީބުވެރިއަކަށް ޒޭން\nކުކުޅު ފިހާރައިން އަހަރު ނިންމާލަނީ ޚާއްސަ ޕްރޮމޯޝަން އަކާއި އެކު\nޖޫން 8, 2020 18:46\nވެ ބްސައިޓް އަށްވަދެފަ ވަރަށް ހިތްހަމަ ޖެހުނު އަގުތަކަށް......ހަމަ އޮ ބި އިނގޭ މާޝާ ﷲ


Velaanaa Airportge VIP Imaaraathuge Massakkai Kuriah - Vaguthu\nވެލާނާ އެއާޕޯޓްގެ ވީއައިޕީ އިމާރާތުގެ މަސައްކަތް ކުރިއަށް\nވެލާނާ އިންޓަނޭޝަނަލް އެއާޕޯޓްގެ ތަރައްގީ ކުރުމުގެ މަޝްރޫއުގެ ތެރެއިން މިހާރު މަސައްކަތް ކުރަމުންދާ ވީއައިޕީ/ސީއައިޕީ ކޮމްޕްލެކްސް އިމާރާތުުގެ މަސައްކަތް ބާރް ސްޕީޑްގައި ކުރަމުން އަންނަކަމަށް މޯލްޑިވްސް އެއަރޕޯޓްސް ކޮމްޕެނީ ލިމިޓެޑް (އެމްއޭސީއެލް) އިން ވިދާޅުވެއްޖެއެވެ.\nއެ ކުންފުނިން އިއްޔެ ވިދާޅުވީ، އެ އެއާޕޯޓްގެ އަލަށް ތަރައްގީ ކުރާ ވީއައިޕީ/ސީއައިޕީ އިމާރާތުގެ ފޭސް އެކެއްގެ މަސައްކަތްތަކުގެ ތެރެއިން ސްޓީލް ސްޓްރަކްޗަރ އިންސްޓޯލް ކުރުމުގެ މަސައްކަތުގެ 80 ޕަސެންޓް ނިމިފައިވާކަމަށެވެ.\nހަމައެހެންމެ، ސްޓްރަކްޗަރަލް މަސައްކަތަށް ބޭނުންވާ ހުރިހާ ވަސީލަތްތައް މިހާރުވެސް ސައިޓްގައި ހުރިކަން އެމްއޭސީއެލް އިން ފާހަގަކުރިއެެވެ. އަދި އަންނަ ހަފްތާ ތެރޭގައި އެ އިމާރާތުގެ ތަޅުން އެޅުމުގެ މަސައްކަތް ފަށާނެކަމަށްވެސް ވިދާޅުވިއެވެ.\nއެތަން ތަރައްގީ ކުރަމުން ދަނީ ކުރީގެ އެކުއާ ރެސްޓޯރަންޓް ހުރި ތަނުގައެވެ.\nއެމްއޭސީއެލް އިން ކުރިން ބުނިގޮތުގައި، އެ އިމާރާތް ތަރައްގީ ކުރަނީ މޫދު ފެންނަ ގޮތަށް ހަތަރު ބުރި އަށެވެ. އަދި ވީއައިޕީ ކޮމްޕްލެކްސްގައި ޗެކް-އިން ކުރެވޭނެ ފެސިލިޓީ އާއި ކެއިން ބުއިމުގެ ހިދުމަތްތަކާއި ފާހާނާގެ އިތުރުން ފެންވެރޭނެ ގޮތާއި ދެ ޖިންސަށް ވަކިން ނަމާދު ކުރެވޭނެ ގޮތްތައް ހުންނާނެ ކަމަށްވެސް ބުންޏެވެ.\nއަދި އެ ކޮމްޕްލެކްސްގައި ވީއައިޕީ އާއި ސީއައިޕީ ލައުންޖްތައް ހުންނާނީ ވަކިވަކިންނެވެ.\nޖެނުއަރީ 8, 2019 14:39\nރައީސް ޔާމީންގެ ތަރައްޤިގެ ތަޞައްވުރު!\nޖެނުއަރީ 8, 2019 18:53\nރަގަނޅު!! ރައިސް ޔާމީންއަށް މިހިނގާ ފަސް އަހަރުގެ ދައުރު ރައްޔިތުން ދިންނަމަ މިގައުމު ވަރަށްބޮޑަށް ބަދަލުކޮށްލީސް!! މިހާރު ވެލާނާ އިންޓަރނޭޝަނަލް އެއަރޕޯޓުން އެފެންނަ ތަރައްގީއާއި ކުރަމުންދާ މަސައްކަތަކީ ރައިސް ޔާމީންގެ ތަސައްވުރު!! ފެއްޓިގެން ކުރިއަށް އެގެންދާ ހުރިހާކަމެއް 2020 ނިމޭއިރު މުޅިން ނިމޭނެ މިސަރުކާރުން އެއްވެސް ކަމެއް ކުރިމަތި ނުކުރުވާނަމަ!! އެއޮތީ ރަންވޭއެއް ނިންމާފަ!! އާޓާމިނަލް މަސައްކަތް އެދަނީ ކުރިއަށް!! ސީޕްލޭން ޓާމިލަން އެނިމެނީ!! މިކަހަލަ އެތައްކަމެއް!!\nޖެނުއަރީ 8, 2019 15:19\nތަމެން އިބޫގެ ވެރިކަމުގައި ރައްޔިތުންނަށް އެއްވެސް ކަމެއް ކޮށް ނުދެވި އަކުން ބަކުން ކުޅެގެން ތަމެންނަށް ރައްޔިތުންގެ ހިތް ތަކުން މޮޅު ނުވެވުނީމާ ރާއްޖެ ލިޓިލް ސިންގަޕޯރ އަށް ބަދަލު ކުރި ބިއުޓިފުލް މައިންޑްގެ އަބަުރާއި އިއްޒަތް ތިޔާ ގޮތަށް ތަމެން ދުއްވާލަން އުޅުނަސް ތިޔާ ކަމެއް ކާމިޔާބު ނުވާނެއޭ ތިޔާ ޕޮލިސް ކަމިޝަނަރަކީ އެއީ އެމްޑީޕީގެ ހަރުގެ އޮޕަރޭޓް ކުރި މީހެއް ނޫންތޭ ދެން ވާނީ ކިހިނެއްތޭ ތަމެން ތިޔާ ތިބީ އަބަހައްދަވެފައިތޭ މަމެން ބުނަން ނެތީމޭ\nޖެނުއަރީ 9, 2019 01:21\nސަަބަހެެ ރައިސް ަޔަަަމިން\nޖެނުއަރީ 9, 2019 21:09\nޝުކުރިއްޔާ ރައީސް ޔާމީން. އިންދެވި އޮށްތައް ފަޅަމުން ދާ މަންޒަރު ފެންނަމުން މިދަނީ. ތިޢީ މިގައުމުގެ ތަރައްގީ މެކުހަށް ޖެއްސެވި ރައީސް. ޝުކުރިއްޔާ.\nޖެނުއަރީ 9, 2019 22:16\nތެންކިޔު މައި ޑިއަރެސްޓް ޕްރެޒިޑެންޓް. ދުޢާއަކީ ގައުމަށްޓަކައި ފަޚުރުވެރި މެގަޕްރޮޖެކްޓްތަކަކާއިގެން ނިކަމެތި ރައްޔިތުންނަށްޓަކައި އަދިއެއްފަހަރުނަމަވެސް އެނބުރިއައުން.


China ge enme bodu container terminal gai covid fethuri, dhuniyeyge igthisaadhah anehkaaves nurahkaa! - One Online\nޗައިނާގެ ޔަންޓިއަން ޕޯޓުގައި ބިޔަ ކޮންޓެއިނަރު ބޯޓެއް --\nޗައިނާގެ އެންމެ ބޮޑު ކޮންޓެއިނަރު ޓާމިނަލުގައި ކޮވިޑް ފެތުރި, ދުނިޔޭގެ އިގްތިސާދަށް އަނެއްކާވެސް ނުރައްކާ!\nޗައިނާގެ އެންމެ ބޮޑު ކޮންޓެއިނަރު ޓާމިނަލުގައި ކޮވިޑް ފެތުރި, ދުނިޔޭގެ ވިޔަފާރި މުދަލުގެ ފަސް ޕަސެންޓް އެ ޓާމިނަލުގައި ތާށިވެއްޖެއެވެ.\nޗައިނާގެ ދެކުނުގައި އޮންނަ ވިޔަފާރީގެ މައި މަރުކަޒު, ޝެންޒެންގެ ޔަންޓިއަން ޕޯޓުގައި މަސައްކަތް ކުރާ މީހުންގެ ތެރޭގައި ކޮވިޑް ފެތުރި އުފެދުނު ކްލަސްޓާގެ ސަބަބުން މިދިޔަ މަހުން ފެށިގެން އެކްސްޕޯޓް ކޮންޓެއިނަރުތައް ބަލައިގަތުން ވަނީ ހުއްޓާލައިފައެވެ.\nއެކަން ދިމާވެފައި މިވަނީ ކޮވިޑާ ގުޅިގެން ދުނިޔެ ލޮކްޑައުންވުމާއި ގުޅިގެން މުދާ އުފުލާ ބޯޓުތަކުގެ އޮޕަރޭޝަން ލަސްވެ, ދުނިޔޭގެ އިގްތިސާދަށް އޭގެ ސަބަބުން ލިބުނު ގެއްލުމުން އަރައިނުގަނެވިގެން އުޅެނިކޮށެވެ. އަދި ޑިމާންޑާ އެއްވަރަށް ގައުމުތަކަށް މުދާ ނުލިބި, ބައެއް ގައުމުތަކުގެ އިންފްލޭޝަން ދަނީ މައްޗަށް އަރަމުންނެވެ.\nޖަރުމަނުގެ ރިސާޗް އިންސްޓިޓިއުޓެއް ކަމަށްވާ, ކިއެލް އިންސްޓިޓިއުޓް ފޮ ދަ ވޯލްޑް އެކޮނޮމީ (އިފްޑަބްލިޔު) އިން ބުނީ, ޗައިނާގެ ޔަންޓިއަން ޕޯޓްގެ އޮޕަރޭޝަންތައް ލަސްވުމުގެ އަސަރު ސުއޭޒް ކެނަލުން މިހާރުވެސް ފެންނަމުންދާ ކަމަށެވެ. އެގޮތުން ކޮންޓެއިނަރު ބޯޓުތައް އޮޕަރޭޓްކުރާނެ ކަމަށް ކުރިން އަންދާޒާކުރި ވަރަށްވުރެ 10 ޕަސެންޓް މަދު ވެފައިވާ ކަމަށް އެ އިންސްޓިޓިއުޓުން ބުނެ އެވެ.\nމިސްރުގެ ތެރެއިން ރަތް ކަނޑާއި މެޑިޓެރޭނިއަން ގުޅުވާލަ ދޭ 193 ކިލޯމީޓަރު ދިގު ސުއިޒް ކެނަލްއަކީ ކަނޑުމަގުން ޔޫރަޕާއި އޭޝިއާ ގުޅުވާލަދޭ އެންމެ ކުރު މަގެވެ.\nކިއެލް އިންސްޓިޓިއުޓްގެ ޓީމުން ބުނީ, ޔަންޓިއަންގެ ޕޯޓުގައި އެރި ތާށިތަކާ ގުޅިގެން ކުރިއަށް އޮތް ހޫނު މޫސުމުގައި އޭޝިއާ އާއި ޔޫރަޕުގެ އިގްތިސާދަށް ބޮޑެތި އަސަރުތަކެއް ކުރާނެ ކަމަށެވެ.\nނޯވޭގެ ކުންފުންޏެއް ކަމަށްވާ ޒެނެޓާގެ ޗީފް އެގްޒެކެޓިވް ޕެޓްރިކް ބާގްލަންޑް ވިދާޅުވި ގޮތުގައި ޗައިނާގެ ޔަންޓިއަން ޕޯޓުގައި މުދާތައް ތާށިވުމުގެ ސަބަބުން ލިބުނު ގެއްލުން, މިދިޔަ މާރިޗް މަހުގެ ތެރޭގައި ސުއޭޒް ކެނަލްގައި ބިޔަ ކޮންޓެއިނަރު ބޯޓެސް ހުރަސްވެ, އެ ކެނަލް ބަންދުވެ, ލިބުނު ގެއްލުމަށްވުރެ ބޮޑުވާނެއެވެ.\nއެ ކޮންޓެއިނަރު ބޯޓު ސުއޭޒް ކެނަލް ހުރަސްވެ, އެ ކެނަލް ހަ ދުވަސް ވަންދެން ބަންދުވެފައި އޮތުމުގެ ސަބަބުން ގާތްގަނޑަކަށް 600 ބޯޓަށް ކެނަލް ހުރަސް ނުކުރެވި ތާށިވިއެވެ. އަދި އެކަމުގެ ސަބަބުން ދުނިޔޭގެ އިގްތިސާދަށް 9.6 ބިލިއަން އެމެރިކާ ޑޮލަރުގެ ގެއްލުމެއް ލިބުނެވެ.\nޔަންޓިއަން ޕޯޓްގެ އޮޕަރޭޝަންތައް އަލުން ފެށި ނަމަވެސް, އެރި ތާށީގެ ސަބަބުން އޮތް ބެކްލޮގް ފިލުވުމަށް އެތައް ހަފުތާއެއް ނަގާނެ ކަމަށް ވަނީ ބެލެވިފައެވެ. އަދި އެކަމުގެ ސަބަބުން އެކްސްޕޯޓަރުން ދަނީ ޗައިނާއިން ޔޫރަޕަށް މުދާ ފޮނުވުމަށް ޓްރަކް ބޭނުން ކުރަމުންނެވެ.\nގުޅޭ ޓެގު ޗައިނާ އިގްތިސޯދު


Delivery koh dhey, ekamaku STO thohjehifai\nއެސްޓީއޯއަށް މީހުން ވަނުމަށް ކިޔު ހަދާފައި: ޑެލިވަރީކޮށްދޭނެ -- އަވަސް ފޮޓޯ: އާއިމް ޒަމީރު\nއެކި ބާވަތްތައް ގަތުމަށް ގިނަ އަދަދެއްގެ މީހުން އެސްޓީއޯއަށް ގޮސް ކިޔޫ ހެދުމާއެކު، ބޭނުން ހުރިހާ އެއްޗެއް އެސްޓީއޯ ސުޕަމާކެޓުން ގެއަށް ޑެލިވާކޮށް ދޭނެ ކަމަށް މެނޭޖިން ޑިރެކްޓަރު ހުސެއިން އަމްރު ވިދާޅުވެއްޖެ އެވެ.\nއަމްރު މިހެން ވިދާޅުވި އިރު އެސްޓީއޯ ސުޕަމާކެޓަށް ގިނަ އަދަދެއްގެ ބަޔަކު ޖަމާވެ ތޮއްޖެހި އެއްޗެހި ގަންނަން ފަށާފައި ވެއެވެ. މިހާރު ވެސް ސުޕަމާކެޓްގެ ތެރޭގައި ވަރަށް ގިނަ މީހުން އެބަ ތިއްބެވެ. މަގުމަތީގައި ވެސް ފިހާރައަށް ވަންނަން ދިގު ކިޔޫއެއް ހަދާފައިވެ އެވެ.\nމީގެ ކުރިން ވެސް އެސްޓީއޯއިން ވަނީ އޮންލައިންކޮށް ޑެލިވަރީގެ ހިދުމަތް ފަށައި އެކަން އިއުލާން ކޮށްފަ އެވެ. އެކަމަކު އޭގެ ބޭނުން ނުހިފާތީ އަމްރު މިއަދު ވަނީ ތޮއްޖެހިގެން އެއްޗެހި ގަންނަން ނުދިއުމަށް އިލްތިމާސް ކުރައްވާފަ އެވެ.\nގިނަ ބަޔަކު ފިހާރަތަކަށް އެއްޗެހި ގަންނަން ދާން އަވަސްވެގަތީ މާލެ ތެރެއިން ދިވެއްސަކު މިއަދު ކޮވިޑް-19 އަށް ޕޮޒިޓިވްވެފައިވާތީ އާއި އޭނާ ދިރިއުޅޭ ގެ ހިމެނޭ ސަރަހައްދު މިހާރު ބަންދުކޮށްފައި ވުމުންނެވެ.\nމިއީ މާލެއިން މީހަކު ކޮވިޑަށް ޕޮޒިޓިވްވި ފުރަތަމަ ފަހަރެވެ. އާންމުކޮށް އަމަލު ކުރާ އުސޫލަކީ ރަށަކުން މީހަކު ޕޮޒިޓިވްވެއްޖެނަމަ އެ ރަށެއް ލޮކްޑައުން ކުރުމެވެ. ނަމަވެސް މި ހާލަތުގައި އަދި އަޅާނެ ފިޔަވަޅެއް އެޗްޕީއޭއިން އިއުލާނެއް ނުކުރެ އެވެ.\nމާލެ ލޮކްޑައުންއަށް ގެންނަ ހާލަތެއްގައި ޑެލިވަރީކޮށް ދޭނެ ފިހާރަތަކާއި ކެފޭތައް ރަޖިސްޓްރީވުމަށް މާލޭ ސިޓީ ކައުންސިލުން މިއަދު ވަނީ ހުޅުވާލާފަ އެވެ.\nއެސްޓީއޯ އެޗްޕީއޭ ކޮރޯނާ ވައިރަސް + ކޮވިޑް-19 ކޮވިޑް-19 އިގެ ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު


B. Eydhafushi Under monitoring- possitive case 5\nބ. އޭދަފުށިން ކޮވިޑު އަލާމަތް ހުރެގެން ޓެސްޓު ކުރި މީހަަކު ކޮވިޑް 19 އަށް ފަސްސި ވުމާގައި އުޅިގެން އޭދަފުށި މޮނިޓަރިންގ އަށް ލާފައިވަނީކޮށް އަނެއްކާ ވެސް އިތުރުތިން މީހަކަށް ކޮވިޑްޖެހި، ފައްސިވި މީހުންގެ އަދަދު5އަށް އަރައިފި އެވެ.\nއޭދަފުށިން ކޮވިޑް ފެނިގެން އިއްޔެ ވަނީ މޮނިޓަރިންއަށް ވެސް ލައިފަ އެވެ. ބަލި އުޅޭކަން އެނގުނީ ވެސް އަލާމާތްތަކެއް ހުރި އަންހެނަކު، އަތޮޅު ހޮސްޕިޓަލުގައި ހުރި ފްލޫ ކުލިނިކަށް ގޮސް ޓެސްޓުކުރުމުންނެވެ.\nއޭގެ ފަހުން، ބަލީގެ އަލާމާތް ހުރެގެން ރޭ ފްލޫ ކްލިނިކަށް ދެއްކި ފިރިހެނަކު ވެސް ވަނީ ކޮވިޑަށް ޕޮޒިޓިވްވެފައެވެ.\nބ. އަތޮޅު ހޮސްޕިޓަލުން ބުނިގޮތުގައި ފަހުން ޕޮޒިޓިވް ވީ ފުރަތަމަ ޕޮޒިޓިވް ވި ކްލަސްޓާއާއި ދެވަނަ ކްލަސްޓާ އާއި ޑައިރެކްޓް ކޮންޓެކްޓްވި މީހުންން ކަމަށެވެ. ޓެސްޓު ކުރި ބައެއް ސާމްޕަލްގެ ނަތީޖާ އަދި ނުލިބެ އެވެ. އެހެންވެ، އެ އަދަދު އިތުރުވަމުންދާނެ ކަމަށް ބެލެވެ އެވެ.\nއޭދަފުށިން މީގެ ކުރިން ވެސް ބައެއް މީހުން ކޮވިޑް-19އަށް ޕޮޒިޓިވްވި އިރު، އެއީ މުޅިން ވެސް ހޯމް ކަރަންޓީނުގައި ތިބި މީހުންނެވެ. އެހެންވެ، އާއްމުންގެ ތެރޭގައި ބަލި ފެތުރުމުގެ ބިރެއް އޭރަކު ނެތެވެ. ނަމަވެސް މިރަށުން ޕޮޒިޓިވް ވާ މީހުންގެ އަދަދު މިހާރު އިތުރުވަމުންދާތީ ، މި ރަށުގައި ކޮމިއުނިޓީ ސްޕްރެޑް ނުވަތަ އާއްމުންގެ ތެރޭގައި ބަލި އުޅުމުގެ ފުރުސަތު ބޮޑު ބެލެވެ އެވެ.\nމި ސަރަހައްދުގެ މައި ރަށް އޭދަފުށިން ކޮވިޑް ފެނުމާ ގުޅިގެން ޒަރޫރީ ބޭނުންތަކަށް ނޫނީ ގެއިން ބޭރަށް ނުދިޔުމަށާއި، ބަލިން ރައްކާތެރިވުމަށް ހުރިހާ އެންމެންވެސް ފަރުދީ ޒިންމާ އަދާކޮށް، އެޗް.ޕީ.އޭގެ ގައިޑްލައިނަށް ފުރިހަމައަށް ޢަމަލު ކުރުމަށް ހުރިހާ ރައްޔިތުންނަށް ކައުންސިލުން ވަނީ ނަސޭހަތްތެރިވާ ކަމަށެވެ.\nއަދ ކޮންމެހެން ކުރަންޖެހޭ ދަތުރެއްނޫނީ އެހެނިހެން ދަތުރުތައް މިވަގުތަށް ހުއްޓާލުމަށާއި އަދި ކޮންމެހެން ދަތުރެއް ކުރަންޖެހޭ ހާލަތެއް މެދުވެރިވެއްޖެނަމަ، ކައުންސިލް އިދާރާގެ ހުއްދަ ލިބިގެން ނޫނީ ދަތުރު ނުފެށުމަށް ވެސް ކައުންސިލުންވަނީ އެދިފައެވެ.\nމީގެ އިތުރުން ބ. އަތޮޅު ހޮސްޕިޓަލުން ޑޮކްޓަރަށް ދެއްކުމުގެ ހިދުމަތް މިހާރު ދެނީ އޮންލައިންކޮށެވެ. އެ ހޮސްޕިޓަލުން އެދެނީ އިމަޖަންސީ ހާލަތެއްގައި ނޫނީ ޑޮކްޓަރަށް ދައްކަން ނުދިއުމަށެވެ. މިއީ ކޮވިޑް ފެތުރެން ފެށި ފަހުން، އޭދަފުއްޓަށް އަރައިފޭބުން މަނާކުރެވުނު ފުރަތަމަ ފަހަރެވެ.


MMPRC hiyaanaathuga BML ge 38 muvazzafaku baiverivi kamuge thuhumathu\nބީއެމްއެލް-- ފޮޓޯ: އެމްބީއާރް\nއެމްއެމްޕީއާރްސީގެ ހިޔާނާތުގައި ބީއެމްއެލްގެ 38 މުވައްޒަފަކު ބައިވެރިވި: އޭސީސީ\nމޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރްސީ) ގެ ހިޔާނާތުގެ މައްސަލާގައި ބޭންކް އޮފް މޯލްޑިވްސް (ބީއެމްއެލް) ގެ 38 މުވައްޒަފަކު ބައިވެރިވެފައިވާ ކަމަށް އެންޓި ކޮރަޕްޝަން ކޮމިޝަން (އޭސީސީ) އިން ބުނެފި އެވެ.\nއޭސީސީގެ ރައީސް މުއައްވިޒު ރަޝީދު އެކަން ހާމަކުރެއްވީ މިއަދު އޮތް ރައްޔިތުންގެ މަޖިލީހުގެ ކޮމިޓީއަށް އޭސީސީ މެމްބަރުން ހާޒިރުކޮށް ސުވާލު ކުރުމުންނެވެ. މުއައްވިޒު ވިދާޅުވީ ބީއެމްއެލް އިން މިމައްސަލައި ގައި ޝާމިލްވެފައި ވަނީ ކިހާވަރަކަށްތޯ އެކޮމިޝަނުން ބަލަމުންދާ ކަމަށެވެ.\nއަދި ތަހުގީގު ކުރިއަށް ގެންދަނީ ބީއެމްއެލްގެ ވަކި ގިންތިއަކަށް އަމާޒު ކުރުމުގެ ބަދަލުގައި ހުރިހާ ގިންތިއަކަށް އަމާޒުކޮށްގެން ކަމަށް މުއައްވިޒު ރަޝީދު ވިދާޅުވި އެވެ.\nމުއައްވިޒު ވިދާޅުވީ އެމްއެމްޕީއާރްސީގެ ނަމުގައި ދޫކޮށްފައިވާ ޗެކްތައް އެސްއޯއެފް ޕްރައިވެޓް ލިމިޓެޑް ގެ އެކައުންޓްތަކަށް ޖަމާކުރުމުގައި ޝާމިލްވި ބީއެމްއެލްގެ 38 މުވައްޒަފަކު ދެނެގަނެވިފައިވާ ކަމަށެވެ. އަދި އޭސީސީން މިހާރު ދަނީ އެމީހުންގެ ބަޔާން ނަގަމުން ކަމަށް އޭނާ ވިދާޅުވި އެވެ.\nމިކަމުގައި ޝާމިލްވި ބީއެމްއެލްގެ މުވައްޒަފުންގެ ތަފްސީލް އޭސީސީން ހާމަކޮށްފައި ނުވިޔަސް އެ ކޮމިޝަނުން ބުނެފައި ވަނީ، އެމްއެމްޕީއާރްސީގެ ހިޔާނާތުގެ މައްސަލާގައި ބީއެމްއެލްގެ އެކި ގިންތިތަކުގެ މުވައްޒަފުން ޝާމިލްވެފައިވާ ކަމަށެވެ.\nއަދި ބީއެމްއެލް ގެ ބައެއް އިސް ފަރާތްތައް ވެސް ތަހުގީގަށް ހާޒިރުކޮށް ބަޔާން ނަގަމުންދާ ކަމަށާއި ތަހުގީގު އެއްކޮށް ނިންމާލުމުން ބީއެމްއެލްގެ ބައިވެރިވުން އޮތް ވަރެއް ހާމަވެގެން ދާނެ ކަމަށް އެ ކޮމިޝަނުން ބުނެއެވެ.\nބީއެމްއެލުން އެމްއެމްޕީއާރްސީގެ ޗެކްތަކެއް އެސްއޯއެފަށް ޖަމާކުރަމުންދާކަން އެމްއެމްއޭގެ ސަމާލު ކަމަށް ގެނައި ކަމަށާއި ނަމަވެސް އެކަން ކޮށްފައިވަނީ ޗެކްތައް ޖަމާކޮށް ދިނުމަށްފަހު ކަމަށް ވެސް މުއައްވިޒު ވިދާޅުވި އެވެ.\nއެސްއޯއެފްގެ އެކައުންޓަށް ބީއެމްއެލުން ޗެކްތައް ޖަމާކޮށްފައި ވަނީ އެންޑޯސްމަންޓް ފުރިހަމަ ނުވަނީސް ކަމަށް ވެސް މުއައްވިޒު ވިދާޅުވި އެވެ.\nރާއްޖޭގައި މިހާތަނަށް ހިންގާފައިވާ އެންމެ ބޮޑު ހިޔާނާތުގެ މައްސަލާގައި 1.4 ބިލިއަން ރުފިޔާ ވަނީ އެކި އެކައުންޓްތަކަށް ޖަމާކޮށްފަ އެވެ. އަދި މި މައްސަލާގައި ކުރީގެ ނައިބު ރައީސް އަހުމަދު އަދީބާއި އެމްއެމްޕީއާރްސީގެ އޭރުގެ މެނޭޖިން ޑިރެކްޓަރު އަބްދުﷲ ޒިޔަތަށް ދައުވާކޮށް، ކުށް ވެސް ސާބިތުވި އެވެ.\nބީއެމްއެލް މަޖިލިސް ކޮރަޕްޝަން އޭސީސީ އެމްއެމްޕީއާރުސީ


ތަރުބިއްޔަތު – Iru\nމުއްސަނދިން ވެއްޖިއްޔާ، އެމީހުންގެ ދަރިންގެ ކަންކަން ބަލަހައްޓަން މުސާރަ ދީފައި މީހުން ތިބޭނެކަން ގިނަ ބަޔަކު ޤަބޫލުކުރާނެއެވެ. ވިހެއީންސުރެ ތުއްތުކުއްޖަކަށް ބޭނުންވާ އެންމެހައި ކަންތައްތައް ފުރިހަމަކޮށްދޭން އެކަކަށްވުރެ...\nކުޑަކުދިން ގެންގުޅުމަކީ ކިހާ އުނދަގޫ ކަމެއްކަން އެނގޭނީ އެކަން ތަޖުރިބާކުރާ މީހުންނަށެވެ. ބައެއްފަހަރު އެކުދިން ކުރާ ކަންތައްތަކުން ރުޅިގަނޑު ފަޅައިގެން ދާވަރު ވެއެވެ. ނަމަވެސް އެފަދަ ހާލަތްތަކުގައި...\nކޮވިޑް-19 އާ ބެހޭ އާ މަޢުލޫމާތުތައް ހިއްސާކުރުމަށް ބާއްވަމުން އަންނަ އެޗްއީއޯސީގެ ނޫސްވެރިންގެ ބައްދަލުވުން، މިއަދު ތަފާތު ގޮތަކަށް ބާއްވައިފިއެވެ. ދުނިޔޭގައި ފާހަގަކުރާ ކުޑަކުދިންގެ ދުވަހުގެ މުނާސަބަތުގައި...\nކޮންމެ މަޔަކާއި ބަފައަކު ވެސް ބޭނުންވާނީ އެމީހުންގެ ދަރިއަކީ މުސްތަޤުބަލުގައި ކާމިޔާބު މީހަކަށް ވުމަށެވެ. އެގޮތުން ކިޔެވުމުގެ ރޮނގުންނާއި، ވަޒީފާގެ ރޮނގުން އަދި ހަމައެހެންމެ ދިރިއުޅުމުގެ ތަފާތު...\nދެ އަހަރުގެ ކުޑަކުއްޖަކަށް ހަދިޔާއެއްގެ ގޮތުގައި ޖަވާހިރު އަނގޮއްޓިއެއް ދިނުމަކީ އާއްމު ކަމަކަށް ނުވެދާނެއެވެ. ނަމަވެސް މަޝްހޫރު، މުއްސަނދިންނަށް މިއީ މާ ބޮޑު ކަމެއް ނޫނެވެ. ތިރީގައި...\nތުއްތު ކުދިން ނިންދެވުމަކީ ބެލެނިވެރިންނަށް ވަރަށް އުނދަގޫ ކަމެކެވެ. އަދި ޙާއްސަކޮށް އަލަތު ދަރިފުޅު ލިބިގެން އުޅޭއިރު، އެކުއްޖާ ރޭގަނޑު ނުނިދައި ރޯ ނަމަ ގިނަ ބެލެނިވެރިން...\nނިންޖަކީ ތުއްތު ދަރިފުޅު ހެދިބޮޑުވުމުގައި މުހިންމު ދައުރެއް އަދާ ކުރާ އެއްޗެކެވެ. އެހެން ކަމުން ތުއްތު ދަރިފުޅުގެ ނިދި ތާވަލެއްގެ މަތިން ކުރިއަށް ގެންދިއުމަކީ ވަރަށް މުހިންމު...\nމާބަނޑު ދުވަސް ވަރު، ބަނޑުގައި އޮންނަ ދަރިފުޅުގެ އިސްތަށިގަނޑު ހެދި ބޮޑު ވުމަށް މި ފަސްކާނާ ކެއުމުގެ ތެރޭގައި ހިމެނުން މުހިންމެވެ. އެސްރޮޖަން އަކީ އިސްތަށި ހެދި...\nކުޑަކުދިން ރޯން ފަށާއިރަށް އެކުދިންގެ ހަމައަކަށް އަޅުވަން ދެވެނީ ފޯނެވެ. ނުވަތަ ޓެބްލެޓެވެ. އޭގެން ކޮންމެވެސް ކާޓޫނެއް ނޫނީ ލަވައެއް އެޅުވުމުން ރުއިން ހުއްޓާލާފައި ސްކްރީނަށް ގެއްލިފައި...\nގާތުންދޭ އުމުރު ފަހަނައަޅައި، ދަރިފުޅަށް ހަރު އެއްޗެހި ކެވެން ފެށުމުން ދޭންވީ އެންމެ ފައިދާހުރި އެއްޗިއްސަކާ ކޮބައިތޯ ބެލެނިވެރިންގެ ހިތުގައި ސުވާލު އުފެދޭނެއެވެ. އަދި މިކަމާ ގުޅޭގޮތުން...\n” ދަ ޑެސްޓިނީ ޓު ބީ އަ މަދާރ ” މިފޮތުގައި ބުނާގޮތުން އަންހެން ދަރިއަކާއެކު މަންމައަކު ވަރަށް މުހިއްމު4މަރުހަލާއެއް ކަޑަތުކުރަންޖެހެއެވެ. އަދި މިފޮތުގައި...\nލޮލުގެ ފެނުން ބާރުގަދަ ކުރުމަށް ދަރިފުޅަށް ދެވިދާނެ ކާނާ\nމިޒަމާނުގައި ކުޑަކުދިންގެ އެންމެ ބޮޑު މުނިފޫހިފިލުވުމަކީ ސްމާޓް ފޯނާއި ޓެބްލެޓެވެ. މީގެ އިތުރުން ޓީވީންނާއި ލެޕޮޓޮޕް ސްކްރީނުން ވެސް ކާޓޫނު ބަލާ ކުދިން ގިނައެވެ. މިކަމުގެ ސަބަބުން...


Hollywoodge thari Ben Stiller Ukraine gai Raees aa eku – adduLIVE\nބެން ސްޓިލާ ޔުކްރޭންގެ ރައީސާ އެކު\nJun 21, 2022, 11:09 އަހުމަދު އަދްޝަން\nކާމިޔާބު އެތައް ފިލްމެއް ކުޅެފައިވާ ހޮލީވުޑްގެ ތަރި ބެން ސްޓިލާ ޔުކްރޭނަށް ގޮސް، އެ ގައުމުގެ ރައީސް ވޮލޮޑޮމީރް ޒެލެންސްކީއާ ވެސް ބައްދަލުކޮށްފި އެވެ.\nމި ބައްދަވުމުގެ ބައެއް ފޮޓޯތަކާއި ވީޑިއޯތައް ސްޓިލާގެ ސޯޝަލް މީޑިއާ އެކައުންޓްތަކާއި ޒެލެންސްކީގެ ރަސްމީ ވެބްސައިޓްގައި ވެސް ޕޯސްޓްކޮށްފައިވެ އެވެ. ރަޝިއާއާ ހެދި މި އަހަރުގެ މާޗް މަހުން ފެށިގެން ބޮޑު ހަނގުރާމައެއްގެ ތެރޭގައި އޮތް ޔުކްރޭނަށް ޒިޔާރަތްކޮށް، ޒެލެންސްކީއާ ބައްދަލުކޮށް ސްޓިލާ ވަނީ އޭނާ "ހީރޯއެއް" ގެ ގޮތުގައި ސިފަކޮށްފަ އެވެ.\nސްޓިލާގެ މި ދަތުރަކީ އދ. ގެ ރެފިއުންޖީންނާ ބެހޭ ޖަމާއަތް ކަމަށްވާ ޔޫއެންއެޗްސީއާރްގެ ގުޑްވިލް އެމްބެސަޑަރެއްގެ ގޮތުގައި ކުރާ ދަތުރެކެވެ. މަގުސަދަކީ އެ ގައުމު މިހާރު އޮތް ހާލަތު ބަލައި، ރެފިއުޖީންނާ ވެސް ބައްދަލުކޮށް އެ ޔުކްރޭނަށް ބޭނުންވާ އެހީތަކާ ބެހޭ ގޮތުން ވެސް މަޝްވަރާކުރުމެވެ. އަދި މި ދަތުރަކީ އިއްޔެ ފާހަގަކުރި ވޯލްޑް ރެފިއުޖީ ޑޭއާ ވެސް ގުޅުވައިގެން ކުރަމުން އަންނަ ދަތުރެކެވެ.\nސްޓިލާއާ އެކު، ޔުކްރޭން ދަތުރުގައި ޔޫއެންއެޗްސީއާރްގައި ޔުކްރޭން ތަމްސީލުކުރައްވާ ކެރޮނޯލާ ލިންދޯމް ވެސް ބައިވެރިވަޑައިގަންނަވަ އެވެ.\nދާދި ފަހުން ހޮލީވުޑްގެ މަޝްހޫރު ބަތަލާ އެންޖީލާ ޖޯލީ ވެސް ޔުކްރޭނަށް ޒިޔާރަތްކުރި އެވެ.


January gai import, export adhi dhaulathah libunu aamdhanee dhashah\nޖެނުއަރީ މަހު އިމްޕޯޓް، އެކްސްޕޯޓް އަދި ދައުލަތަށް ލިބުނު އާމްދަނީ ދަށަށް\nމިދިޔަ ޖެނުއަރީ މަހު އިމްޕޯޓް، އެކްސްޕޯޓް އަދި ދައުލަތަށް ލިބުނު އާމްދަނީ ދަށަށް ގޮސްފި އެވެ. ރާއްޖެއަށް އެތެރެ ކުރި މުދަލާއި ރާއްޖެއިން ބޭރުކުރި މުދަލުގެ އަގު ދަށްވެ ލިބުނު އާމްދަނީ ވަނީ މިދިޔަ އަހަރުގެ އެ މުއްދަތާ އަޅާ ބަލާއިރު 12 ޕަސެންޓް ދަށްވެފައެވެ.\nކަސްޓަމްސް އިން އާންމުކުރި ތަފާސްހިސާބުތަކަށް ބަލާއިރު މިދިޔަ އަހަރުގެ ޖެނުއަރީ މަހު ރާއްޖެ އެތެރެކޮށްފައިވަނީ 3.8 ބިލިއަން ރުފިޔާގެ މުދަލެވެ. މިއަހަރު އެތެރެކޮށްފައިވަނީ 2.9 ބިލިއަން ރުފިޔާގެ މުދަލެވެ. އެއީ، 24 ޕަސެންޓްގެ ދަށްވުމެކެވެ.\nރާއްޖެއިން ބޭރުކުރި މުދަލަށް ބަލާއިރު މިދިޔަ އަހަރުގެ ޖެނުއަރީ މަހު316 މިލިއަން ރުފިޔާގެ މުދާ ރާއްޖެއިން ބޭރުކުރި އިރު، މިދިޔަ އަހަރުގެ އެ މުއްދަތުގައި 420 މިލިއަން ރުފިޔާގެ މުދާ ރާއްޖެއިން ބޭރުކޮށްފައިވެ. އެއީ 25 ޕަސެންޓް ދަށްވުމެކެވެ.\nފާއިތުވި މަހު ރާއްޖެއަށް އެންމެ ގިނައިން މުދާ އެތެރެކޮށްފައިވާ ގައުމުތަކަކީ ޔޫއޭއީ، ޗައިނާ އަދި އޮމާން އެވެ. ޔޫއޭއީއިން 386 މިލިއަން ރުފިޔާގެ މުދާ އެތެރެކޮށްފައިވާއިރު، ޗައިނާ އިން 365 މިލިއަން އޮމާންއިން 364 މިލިއަން ރުފިޔާގެ މުދާ ފާއިތުވި މަހު ވަނީ އެތެރެކޮށްފައެވެ.\nމިދިޔަ އަހަރުގެ ޖެނުއަރީ މަހު އިމްޕޯޓް ޑިއުޓީގެ ގޮތުގައި 272 މިލިއަން ރުފިޔާ ލިބުނުއިރު މި އަހަރު ލިބުނީ 240 މިލިއަން ރުފިޔާ އެވެ.


އާންމު ލިޔުން | ޙެޔޮބަސް\nHome އާންމު ލިޔުން\nހުސައިން ނިޔާޒް - Jul 6, 2016\nފާތުމަތު ޖުމާނާ އަބްދުލް ޙާދީ - Sep 13, 2015\nހުސައިން ނިޔާޒް - Jul 21, 2015\nއުޅޭ އުޅުމުގައި މަޑުމައިތިރި ގޮތެއް ހުންނަ ލަންދޫސްކޫލްގެ ގްރޭޑް5ގައި ކިޔަވަމުންދާ ދަރިވަރެކެވެ. ސްކޫލްގެ ހުރިހާ ކުދިންނާ އަދި ވަކިންޚާއްޞަކޮށް އޭނާގެ ކްލާހުގެ ހުރިހާ ކުދިންނާވެސް ގުޅޭ ޓީޗަރުންނާއި، ދަރިވަރުންގެ އަދި...\nއައިޝަތު ޝަހުލާ - May 17, 2015\nކިޔަވައި ދިނުމުގެ ބޭނުމަކީ ނޭންގޭ ބަޔަކަށް އެއްޗެއް އޮޅުން ފިލުވާދިނުމެވެ. އެހެންކަމުން ހަމައެކަނި މުދައްރިސަކު ކްލާހަށް އައިސް ލެކްޗަރ ދިނުމަކުން ކުދިންނަށް އެއްޗެއް އެނގުނު ކަމަކަށްނުވާނެއެވެ. އަދި މުދައްރިސަކު ހުސްގަޑި ފުރާލުމަށް ކްލާހަށް...\nއަބްދުއްރަހީމް މުޙައްމަދު، ޅޮހި(އަންދު) - Apr 23, 2014\nއަބްދުއްރަީމް މުޙައްމަދު ދިވެހިރާއްޖެ މިވަނީ ރަށްފުށުގެ ތަރައްޤީގެ އާމަރުހަލާއެއް ފެށިފައެވެ. ރައްތަކާއި އަތޮޅު އަދި ސިޓީ ތަރައްޤީ ކުރުމަށް ވަނީ ކައުންސިލުތަކެއް އުފެދިފައެވެ. މިއީ ރައްތަކުގެ ކުރިއެރުން އެންމެ ފުރިހަމައަށް ގެނެއުމަށްޓަކާ ރައްޔިތުންގެ ހިއްސާ...\nނ. އަތޮޅު ކުރެދިވަރަކީ ނޫނު އަތޮޅުގެ ފަޅުރަށުގެ ގޮތުގައި މިހާރު ފާހަގަކުރެވޭ 58 ރަށުގެ ތެރޭން ފާހަގަކޮށްލެވޭ ރީތި ރަށެކެވެ. މުޅި ޖުމްލަ 71 ރަށް އޮންނަ ނޫނު އަތޮޅުގައި މިހާރު އޮންނަނީ...\nނޯޑިސްކް(( No-Disk ވައިރަސް އަކީ ވަރަށް އާންމު ކޮންޕިއުޓަރު ވައިރަސް އެކެވެ. ޕެންޑްރައިވްތައް މެދުވެރިވެގެން އެއް ސިސްޓަމް އިން އަނެއް ސިސްޓަމް އަށް ފެތުރިގެންދެއެވެ. އަދި މި ވައިރަސްގެ ސަބަބުން ކޮންޕިއުޓަރު ބޭނުންކުރަން...\nހެޔޮބަސް ޓީމް - Mar 21, 2014\nދަރިމައިވާއިރު އަންހެންމީހާގެ ބަރުދަން އެކަށީގެންވާ މިންގަޑެއްގައި ހުރުމަކީ ވަރަށް މުހިއްމު ކަމެކެވެ. އާދައިގެ ބަރުދަނެއްގައިވާ އަންހެނުންނާއި އަޅާބަލާއިރު ދަރިއަކަށް ބަލިވެ އިންނައިރު ހަށިގަނޑު ފަލަވެފައިވުމުން ދަރިފުޅު އުފަންވާއިރު އުފެދުމުގެ ނުކުޅެދުންތައް ދިމާވުމުގެ ފުރުސަތުވާކަމަށް...\nދުނިޔޭގެ ނިސްބަތުން އަލިފާން ފަރުބަދަ އެންމެ ގިނަ އެއް ސިޓީއަކީ ޖާވާއެވެ. ޖާވާގައި 44 އަލިފާން ފަރުބަދަހުރެއެވެ. މިގޮތުން މި ސަރަހައްދުގެ ބައެއް ވޮލްކެނޯ އަންނަނީ ގޮވަމުންނެވެ. އަދި ބައެއް ފަރުބަދަތައް އެތައް...\nއަހަރެން ދިރިއުޅެމުން ދިޔައީ ނިކަމެތި ޙާލުގައެވެ. އަހަރެންގެ ފިރިމީހާގެ މަސައްކަތުން ބަނޑުފުރާނަ މުއްތިކޮށްލެވޭ ވަރުވެއެވެ. މާގިނަ ދުވަސްތަކެއްނުވެ އަހަރެންގެ ފުރަތަމަ ދަރިފުޅަށް ބަލިވެއިނީމެވެ. އަހަރެންނަށް ލިބުނު ފުރަތަމަ ދަރިފުޅު، ހަސްނާ ބަލާ ބޮޑުކުރީ...\nޒާރާ - Aug 9, 2013\nބީޓްރޫޓް ޖޫސް ބުއިމަކީ ލޭގެ ޕްރެޝަރ ދަށްކޮށްދޭ ކަމެއްކަމަށް ދިރާސާއަކުން ދައްކައިފިއެވެ. އޮސްޓްރޭލިއާގެ މެލްބޯންގައި ހުންނަ ބޭކަރ އައިޑީއައި ހާރޓް އެންޑް ޑައިބެޓީސް އިންސްޓިޓިއުޝަންގެ ޑޮކްޓަރުކުރި މި ދިރާސާއިން އެނގުނުގޮތުގައި ބީޓްރޫޓް ޖޫސް...\nހުސައިން ނިޔާޒު / ޅޮހި - Aug 2, 2013\nކުޑަކުދިންނަކީ މާދަމާގެ މުސްތަގްބަލެވެ. ޤައުމުގެ ކުރިއެރުމާއި ތަރައްޤީ ގުޅިފައިވަނީވެސް ހަމަ އެ ކުޑަކުދިންނާއެވެ. އަޅުގަނޑުމެންގެ ތުއްތު ދަރިންނާއެވެ. ޝައްކެތްނެތެވެ. ތުއްތު ތުއްތު އެ ދަރީންނަކީ ﷲ ދެއްވާ ވަރަށްވެސް ބޮޑު އަމާނާތެކެވެ. އެހެންނަމަވެސް...\nހެޔޮބަސް ޓީމް - Jul 15, 2013\nރޯދަމަސް އައުމާއެކު މުޅި ދުނިޔޭގެ އެތަންމިތަނުގައި ކަދުރުގެ ވިޔަފާރި ޢާއްމުވެއެވެ. އެހެނީ ކަދުރަކީ މުސްލިމުން އެބައިމީހުންގެ ރޯދަ ވީއްލުމަށްޓަކައި ޒަމާނުއްސުރެ ބޭނުންކުރަމުން އައި ބާވަތެއްކަމުގައި ވީތީއެވެ. މިކަމަކީ ރަސޫލުﷲ ޞައްލަﷲ ޢަލައިހިޥަސައްލަމްގެ ޒަމާނުއްސުރެ...\nޒާރާ - Jun 19, 2013\nއަރާމު ނިންޖަކީ އިންސާނާގެ ސިއްހަތު ސަލާމަތުން ބެހެއްޓުމަށްޓަކައި ވަރަށް ބޭނުންތެރި އެއްޗެކެވެ. ހަމަ ނިދި ނުލިބުމަކީ މީހާގެ މޫޑު ގޯސްވެ ސިކުނޑިއަށް ވެސް އޭގެ ނުރަގަޅު އަސަރުތައް ފޯރުކޮށްދޭ ކަމެކެވެ. އެހެންކަމުން ނިންޖަށް...\nއާންމު ލިޔުން Jun 7, 2013


Raees Solih Qatar ge Ameer aa bahdhalu kurahvaifi\nރައީސް ސޯލިހުގެ ދެކަނބަލުން --\nރައީސް ސޯލިހު ގަތަރުގެ އަމީރު ތަމީމް ބިން ހަމަދުއާ ބައްދަލުކުރައްވައިފި\n15 މާރޗް 2021 - 22:02:08\nރައީސުލްޖުމްހޫރިއްޔާ އިބްރާހިމް މުހައްމަދު ސާލިހު ގަތަރަށް ކުރައްވަމުން ގެންދަވާ ރަސްމީ ދަތުރުފުޅުގެ ތެރެއިން، އެ ގައުމުގެ އަމީރު ތަމީމް ބިން ހަމަދް އަލް ތާނީ އާ ބައްދަލުކުރައްވައިފި އެވެ.\nއިއްޔެގެ ވަގުތެއްގައި، ރައީސް ސޯލިހު ގަތަރާއެކު އަލުން ގުޅުން ގާއިމް ކުރުމަށް އެގައުމަށް ވަނީ ވަޑައިގެންފައެވެ. މި ދަތުރުފުޅުގައި އެމަނިކުފާނާއެކު ފަސްޓް ލޭޑީ ފަޒްނާ އަހުމަދާއި، ފޮރިން މިނިސްޓަރު އަބްދުﷲ ޝާހިދާއި، ޓްރާންސްޕޯޓު މިނިސްޓަރު އައިޝަތު ނަހުލާއާއި، ރައީސް އޮފީހުގެ އިސް ބޭފުޅުން ވަނީ ބައިވެރިވެ ވަޑައިގެންފައެވެ.\nއެމަނިކުފާނު ވަނީ މިއަދު އެމަނިކުފާނުގެ ވަފުދުގެ އިސް ބޭފުޅުންނާއެކު ގަތަރުގެ އަމީރު ތަމީމް ބިން ހަމަދާ ބައްދަލުކުރައްވައިފަ އެވެ.\nރައީސް އޮފީހުން ބުނި ގޮތުގައި އެ ދެ ބޭފުޅުން ވަނީ ރާއްޖެއާއި ގަތަރާ ދެމެދު ގުޅުން ވަރުގަދަ ކުރުމާއި ވިޔަފާރީގެ ގުޅުން ވަރުގަދަކޮށް، އިންވެސްޓްމެންޓު ފުރުސަތުތަކާ ބެހޭގޮތުން ވާހަކަ ދެއްކެވި އެވެ. އަދި ދެބޭފުޅުން ވެސް ވަނީ ކޮވިޑް-19 ގެ ޕެންޑެމިކް ހާލަތުގައި ދެޤައުމަށް ކުރިމަތިވަމުން އަންނަ ކަންތައްތައް ޙިއްޞާ ކުރައްވާފައެވެ\nމި ބައްދަލުވުމުގައި ކޮވިޑް-19 ގެ ސަބަބުން ދިވެހިރާއްޖޭގައި އޮތް ތަރައްޤީގެ ވައްޓަފާޅި ބަދަލުކުރައްވަން ޖެހިވަޑައިގެންފައިވާ ކަމަށެވެ. އެގޮތުން މިހާރުގެ ރާއްޖެ ތަރައްގީކުރުމަށް ނިންމަވާފައިވަނީ ލާމަރުކަޒީ ނިޒާމުގެ ތެރެއިން ދެމެހެއްޓެނިވި ތަރައްގީ ރާއްޖެއަށް ލިބޭނެފަދަގޮތަކަށްކަމުގައި ރައީސް ވަނީ ވިދާޅުވެފައެވެ.\nއެ ބައްދަލުވުމުގައި ރައީސް ސޯލިހު ވަނީ ރާއްޖެއާއި ގަތަރުގެ ގުޅުން އިތުރަށް ވަރުގަދަ ކުރުމުގެ ގޮތުން ރާއްޖެއިން އެގައުމަށް ނަން ރެޒިޑެންޓް ކޯޑިނޭޓަރެއް ކަނޑައެޅުމުގެ ވިސްނުން ގެންގުޅުއްވާކަން ހާމަކުރައްވައިފަ އެވެ.\nރައީސް އަބްދުﷲ ޔާމީންގެ ސަރުކާރުގައި ޖޫން، 2017 ގައި ރާއްޖެއިން ގަތަރާ އެކު އޮތް ހާރިޖީ ގުޅުންތައް ނިމުމަކަށް ގެނައީ ސައުދީ އަރަބިއްޔާ އާއި ގަތަރުގެ ގުޅުން ގޯސްވެ، ސައުދީއިން ގަތަރާ ގުޅުން ކަނޑާލައި ދަތިކުރުމުގެ ފިޔަވަޅުތައް އަޅާފައި އޮއްވަ އެވެ. އޭރުގެ ސަރުކާރާއި ސައުދީ ސަރުކާރާ ވަރަށް ގުޅުން ރަނގަޅެވެ.\nރާއްޖެއިން ގަތަރާއެކު އަލުން ގުޅުން ގާއިމް ކުރަން ނިންމީ މި އަހަރުގެ ޖެނުއަރީ މަހުގެ ހަ ވަނަ ދުވަހު އެވެ. ރާއްޖެއިން އެ ނިންމުން ނިންމި އިރު، ސައުދީ އަރަބިއްޔާ އާއި މެދު އިރުމަތީގެ އެހެން ގައުމުތަކުން ވެސް ވަނީ ގަތަރާ އެކު ސުލްހަވެ އަޅާފައިވާ އެންމެހާ ދަތިކުރުމުގެ ފިޔަވަޅުތައް ނިމުމަކަށް ގެނެސް އަލުން ގުޅުން ގާއިމްކޮށްފަ އެވެ.\nގަތަރުރައީސް ޔާމީންރައީސް ޞާލިޙް


Hampu ge bicycle kick goal, aadhayaa hilaafu molhu landeh | Mihaaru\nބަންގްލަދޭޝް ކޮޅަށް ހަމްޕް ބައިސްކަލް ކިކަކުން ބޯޅަ ފޮނުވާލަނީ --- ފޮޓޯ: އަހްމަދު މިގްދާދު\n08 އޮކްޓޯބަރ 2021 - 14:45\nސާފް ޗެމްޕިއަންޝިޕްގައި ރޭ ބަންގްލަދޭޝް ކޮޅަށް ރާއްޖޭގެ ހަމްޒާ މުހައްމަދު ބައިސްކަލް ކިކަކުން ޖެހީ ތާފަތު މޮޅު ގޯލެކެވެ. އެ ލަނޑަކީ ސާފް ޗެމްޕިއަންޝިޕްގައި ޖެހި އެންމެ ރީތި ލަނޑެވެ. އަދި ގައުމީ ޓީމަށް ޖަހައިދިން އެންމެ ރީތި ލަނޑުތަކުގެ ތެރޭގައި މި ލަނޑު ހިމެނޭނެ އެވެ.\nމި ލަނޑަށް އޮތް ތައުރީފާއި އެ ލަނޑުގެ ވީޑިއޯތައް ސޯޝަލް މީޑިއާގައި ވަނީ ވައިގައި ހިފައިފަ އެވެ. ރާއްޖެއިން ނެގި ހިލޭ ޖެހުމެއް ބަންގްލަދޭޝްގެ ކުޅުންތެރިން ދިފާއު ކުރުމުން އޭރިއާގެ ބޭރުގައި ހުރި ހުސައިން ނިހާން (ނިހާޓް) ބޯޅަ ބޮލުން ދިނުމުން ހަޕްމު ވަނީ ވެއްޓިގެންފައި ބައިސްކަލް ކިކަކުން އެ ބޯޅަ ގޯލްގެ ތެރެއަށް ވައްދާލައިފަ އެވެ.\nގައުމީ ކޯޗު އަލީ ސުޒޭނަށް ވެސް އެ ލަނޑު ސިފަކޮށްދޭނެ ގޮތެއް ނޭނގެ އެވެ. ބެންޗުގައި އޭނާ ހުރި އޭންގަލްގެ ސަބަބުން ކަމަށް ވެސް ވެދާނެ އެވެ. ރޭ މެޗަށް ފަހު އޮތް ބްރީފިންގައި ނޫސްވެރިޔަކު އެ ސުވާލު ކުރުމުން ސުޒޭން ބުނީ ޕްރެސްގައި ކޮމަންޓޭޓަރެއް ހުރި ނަމަ އެ ލަނޑު ޖެހިގޮތް ސިފަކޮށްދޭން އެދޭނެ ކަމަށެވެ.\n"ވަރަށް ރަނގަޅު މިތަނުން ކުއްޖަކު (ނޫސްވެރިޔަކު) އެ ގޯލް ޖެހިގޮތް ކިޔައި ދީފިއްޔާ. ހަމްޕު ކައިރީގައި އެހީމަ ބުނި ހަމްޕްއޭ ޖެހީ،" ޕްރެސްގައި ސުޒޭން ބުންޏެވެ.\n"އޭގެ އަސްލަށް ބަލާއިރު އޯވާ ހެޑްއެއްކަން ޔަގީން. ދިވެހި ކުޅުންތެރިޔެއްކަން ޔަގީން. ދެން މިތާންގައި ކޮމަންޓޭޓަރެއް އިނިއްޔާ (އެ ލަނޑު ސިފަކޮށްދޭން) އަޅުގަނޑަށް ހެލްޕެއް ވެދިނިއްޔާ ރަނގަޅު."\nހަމްޕް ޖެހި ގޯލްގެ ވީޑިއޯ މީހަކު ސޯޝަލް މީޑިއާގައި ހިއްސާކޮށްފައި\nއެ ލަނޑު ޖެހުމުގައި ނިހާޓް ދިން ޕާސް ވެސް ފުރިހަމަ އެވެ. ރަނގަޅު ޕޮޒިޝަންގައި އޭނާ ހުރީ ބޯޅަ ރީބައުންސްވާނެކަން އެނގިގެން ހުރި ކަހަލަގޮތަކަށެވެ. ބަންގްލަދޭޝް ކުޅުންތެރިން ދިފާއު ކުރި ބޯޅަ ރީބައުންސްވުމުން އޭނާ ބޮލުން ކުރިއަށް ކޮށްޕާލީ އެވެ.\nދިވެހިރާއްޖޭގެ އަޑުން ގެނެސްދިން ކޮމެންޓްރީގެ އެނަލިސްޓެއްގެ ގޮތުގައި ހުރި، ޓީސީ ސްޕޯޓްސް ކްލަބުގެ ކޯޗު މުހައްމަދު ނިޒާމް ބުނީ ނިޙާޓް އެ ޕޮޒިޝަންގައި ބަހައްޓާފައި ހުރީ ބަންގްލަދޭޝްގެ މެޗުތައް ސުޒޭން އެނަލައިޒްކޮށްގެންކަން އެނގޭ ކަމަށެވެ.\nThe first goal. 👏👏👏👏👏👏 pic.twitter.com/ZR94xs0agn\n— Abdulla Shahid (@abdulla_shahid) October 7, 2021\nޔޫއެންގެ އާންމު މަޖިލީހުގެ ރައީސް އަބްދުﷲ ޝާހިދު ވެސް ޓްވީޓާގައި އެ ވީޑީއޯ ހިއްސާ ކުރައްވާފައިވޭ\n"ބަންގްލަދޭޝް ކުރިން ކުޅުނު މެޗުތަކުގައި ކޯނަރާއި ހިލޭޖެހުން ދިފާއުކުރާ އިރު އާންމުކޮށް ރީބައުންސްވެފައ ހުރީ ހަމަ އެ ޕޮޒިޝަނަށް. ސުޒޭން ވަރަށް ރަނގަޅަށް ބަލާފައި އެތަނަށް ނިހާން ލާފައި އެހުރީ،" އެ ގޯލް އެނަލައިޒްކޮށްދެމުން ރޭޑިއޯގެ ކޮމެންޓްރީގައި ނިޒާމް ބުންޏެވެ.\nސުޒޭން ބުނީ ނިހާޓުގެ ބައިވެރިވުން ހަމަލާތަކުގައި އިތުރު ކުރުމަށް ވެސް މެޗުގެ ކުރިން، ކުރިއަށް ގެންދިޔަ ޕްރެކްޓިސްތަކުގައި އިސްކަންދީގެން މަސައްކަތްކޮށްފައި ވާނެ ކަމަށެވެ.\nގައުމީޓީމް ޖޯޒީވެސް ހަދައިގެން މި އުޅެނި އަޖައިބެއްކަހަލަ ބައެއް. އަބަދުވެސް ބުނަނި އައުޓްއޮފް ސުޓޮކޭ. ޖޯޒީނުލިބިގެން އެތައްބަޔަކު އުޅޭ އިރުވެސް އެފްއޭއެމް ވެސް ނިދާފަ. ކީކުރަށްބާ މި މީހުން މި އިސްތިހާރު ކުރަނި ޖޯޒީތައް. ބޭނުން މީހަކަށް ލިބެނީ އަކީ ނޫން. ވަކިބަޔަކަށް އަޑިއަޑިން ލިބެނ.ި\nކޮއްކޯ އަލަކަށް ނޫން މީހަކު ފުޓުބޯޅައިގަ ތީގަ ލަނޑެއްޖެހީ. ދެން ހަމަ އެއްޗެކޭ ކިޔަނީ.\nރަނގަޅު ވާހަކައެއް އަލަކަށް ނޫން މިކަހަލަ ލަނޑެއް މީހަކު ޖެހީކީ. އެކަމު މިގޮތައް ޖަހާ ލަނޑު އާއްމުގޮތެއްގަ ޖަހާ ލަނޑަށްވުރެ ނިސްބަތުން މަދުވާނެ. އަދި ފުޓުބޯޅަޔަށް ލޯބި ކުރާމީހުންނަކަށް މިގޮތައް ޖަހާފަ ހުންނަ ލަނޑު ކިތަންމެވަރަކަށް ބެލިޔަސް ބަލެއްވެސް ނުވާނެ އަދި އޭގެ ވާހަކަ ހުއްޓައެއްވެސް ނުލާނެ. ފަހަރެއްގަ މިކަހަލަ މައުލޫމާތެއް ނޭނގިގެން ދައްކާވާހަކައެއްހެން ހީވާތީ ބުނެލީ.\nއޭނަ އަލަށް ކަންނޭނގެ އޭގެ ލަނޑެއްޖެހީ. އެ ގޯލް ވަރަށް މޮޅޭ ބުނެލައިގެން އޭނަ އުފާކޮށްލަދިނަސް ހަސީނާކަލެގެއަކަށް އެއްޗެއް ނުގެއްލޭނެ. އޭނައަށް ހިތްވަރެއްލައިދިނުމުން ފައިދާ ވާނީ ހުރިހާ ދިވެހިންނަށް. އެ ގޯލުން ރީތިކޮށްދިނީ ގައުމުގެ ނަން.\nވަރަށް ފުރިހަމަ ގޯލެއް. ހަމްޒާ ތިގޮތުގަ ހުންނާތި. ޔޫ ހޭވް މޭޑް އަސް ޕްރައުޑް.\nކުޅުންތެރިންގެ ފިސިކަލް ފޯމް ރަނގަޅު ކުރުވާކަށް ނުވޭތަ؟ ދުނިޔޭގެ ފެންވަރަށް ކުޅެވޭނީ ފިސިކަލް ވެސް ނިކަން ރަނގަޅުވެގެން... އެފް.އޭ.އެމް ހަރަދުގަ ނަމަވެސް ގައުމީ ޓީމު ކުދިންނަށް ހާއްސަށް ޓްރެއިނަރުން އަދި ޑައިޓް(ކެއުމުގެ ހަރަދު ދީގެން ނަމަވެސް) މިކަން ރަނގަޅު ކުރަން ޖެހޭކަމަށް ގަބޫލް ކުރަން.\nދަރުވޭސީ އިބުނު ބޯހޯލް\nތިޔަ ރީތި ނަމުން ކިޔާބަލަ ހަމްޕު އަކާއި ނިހާޓް އާއި ނުކިޔާ ނިކަން ރީތި ކުންޔާއެއް ދީބަލަ\nޕއެސްއެމަށް ރަނގަޅު ކެމެރާ ސެޓެއް ދީލަތި ފަރާތަކުން ހަދިޔާ ކުރަން ވެއްޖެ އެއްނު\nވަރަށް ސަޅި ގޯލެއް.\nހަމްޕް މޮޅޭ، އަދި ކުޅެވެޔޭ. އެކަމަކު އަހަރެންބުނީ ދަޑޭ އަށް މިހާރަކު ނުކުޅެވެޔޭ. ޒުވާން ކުއްޖެއް އެތަނައްލައިގެން ކުޅުންނަމަ މާ ރީތިކޮށް މޮޅުވެވުނީހޭ.\nބޮޑު ދުންމާރި ތާޅަފިލި\nހުރިހާ ކުޅުންތެރިނޭ!! ކުރިއަށް އޮތީ ލަންކާއާއި އެކު ކުޅޭ އަސްލު ރެސްލިން މެޗް...އެމެޗަށް ސަމާލުވޭ..ފުޓުބޯޅަ ކުޅުނަސް ލަންކާ ކުޅޭނީ އަބަދުވެސް ރެސްލިން މެޗް.


India aa Russia thankolheh Kairiah jehilanee\nރަޝިއާއާ ތަންކޮޅެއް ކައިރިއަށް އިންޑިއާ ޖެހިލަނީ\nބޮޑުވަޒީރު ނަރެންދުރަ މޯދީ (ކ) އަދި ރަޝިއާގެ ރައީސް ލަޑިމިއާ ޕޫޓިން: ދެ ގައުމުން ގުޅުން އާ ކުރަނީ\nއިންޑިއާ މީގެ ކުރިން ރަޝިއާއާ ކައިރިވެފައި ނުވާހާ ބޮޑަށް ކައިރި ވަނީ އެވެ. ދެ ގައުމުގެ ދިފާއީ އަދި ޚާރިޖީ ވަޒީރުން ސީދާ ސީދާ މަޝްވަރާއަށް މިހާރު ވަނީ ފޯކަސް ކުރައްވާފަ އެވެ. އިންޑިއާއިން މީގެ ކުރިން މިހައި ކައިރި ކަމެއް އުފައްދާފައި ވަނީ އެމެރިކާއާ ޖަޕާން އަދި އޮސްޓްރޭލިއާއާ އެވެ. މިއީ ކުއަޑް އަށް ނިސްބަތްވާ ތިން ގައުމެވެ. ކުއަޑް ޖަމާއަތުގައި ހިމެނެނީ ހަތަރު ގައުމެވެ.\nދެ ގައުމުގެ ގުޅުން މި ހިސާބަށް އައިސްފައި ވަނީ މިދާކަށް ދުވަހު އިންޑިއާގެ ބޮޑުވަޒީރު ނަރެންދުރަ މޯދީ ރަޝިއާގެ ރައީސް ލަޑިމިއާ ޕޫޓިންއާ ފޯނުން ގުޅުއްވައި ދެއްކެވި ދިގު ވާހަކަތަކަށް ފަހު އެވެ.\nއިންޑިއާގައި ކޮވިޑްގެ ހާލަތަށް އެހީތެރިވެ ދެެއްވުމަށް ޕޫޓިން ވަނީ އޮކްސިޖަން އުފައްދާ 20 ޔުނިޓާއި 75 ވެންޓިލޭޓަރު، 150 މެޑިކަލް މޮނީޓަރު އަދި 200،000 މެޑިކަލް ކިޓް ފޯރުކޮށް ދެއްވާފަ އެވެ.\nއިންޑިއާއިން ވަނީ ރަޝިއާއަށް ޝުކުރު އަދާ ކޮށްފަ އެވެ. ބޮޑުވަޒީރު އޮފީހުން ބަޔާނެއްގައި ބުނެފައި ވަނީ ރަޝިއާއާ މެދު ދެކެނީ ހެޔޮ އެދޭ ގައުމެއް ގޮތުގައި ކަމަށެވެ. އިންޑިއާއަށް އެހީތެރިކަން ފޯރު ކޮށްދިނުމުގަައި ރަޝިއާ ގުނެނީ އަބަދު ވެސް ކުރީ ސަފުގައި ކަމަށެވެ.\nމިއަހަރު ފަހުކޮޅު އިންޑިއާގައި އޮންނަ އިންޑިއާ - ރަޝިއާ ސަމިޓަށް ޕޫޓިން ވަޑައިގަންނަން ވަނީ ހަމަޖެހިފަ އެވެ. މި ބައްދަލު ވުމުގައި ދިފާއީ އަދި ޚާރިޖީ ސިޔާސަތު މުރާޖާ ކުރާނެ އެވެ. މި ބައްދަލުވުމުގައި ދެ ގައުމުގެ ފަންނީ މާހިރުން ބައްދަލު ކުރައްވާނެ އެވެ.\nއިންޑިއާ އިންޑިޔާގެ ބޮޑުވަޒީރު މޯދީ ރަޝިޔާ + ޕުޓިން\n"އަފްޣާން ހަނގުރާމަވެރިން ރަޝިއާއަށް ވަދެގެން ނުވާނެ"